ΠΡΟΕΔΡΕΙΟ (Κ. ΤΖΑΝΑΚΟΥΛΗΣ): Καλημέρα σας. Θέλω να σας καλωσορίσω σε αυτήν την εκδήλωση που διοργανώνει η Κεντρική Ένωση Δήμων και Κοινοτήτων Ελλάδας, μια από τις πρώτες τρεις που αποφασίσαμε να κάνουμε. Η πρώτη έγινε την προηγούμενη εβδομάδα στην Αθήνα και θα ακολουθήσει και η τρίτη στη Θεσσαλονίκη και αν χρειαστεί να κάνουμε και άλλες, θα τις κάνουμε στη συνέχεια. 

Λίγο-πολύ ξέρετε ότι με τον καινούργιο νόμο υπάρχουν μια σειρά από προβλήματα. Τόσο το Υπουργείο, όσο η ΕΕΤΑΑ, όσο και εμείς, προσπαθήσαμε και προσπαθούμε να βοηθήσουμε ώστε να ξεπεραστούν αυτά τα προβλήματα για να είναι η θητεία μας πιο ομαλή.




Θεωρήσαμε σκόπιμο ως ΚΕΔΚΕ να κάνουμε αυτές τις συγκεντρώσεις αφού περάσει τουλάχιστον ένας μήνας περίπου από την ανάληψη των καθηκόντων, ώστε να έχουμε μια εικόνα και κυρίως οι νέοι συνάδελφοι, του τι συμβαίνει στους καινούργιους ΟΤΑ, στους 325 Δήμους και εμείς εδώ τόσο ως μέλη του Διοικητικού Συμβουλίου της Κεντρικής Ένωσης, όσο και οι συνεργάτες μας από την ΚΕΔΚΕ, αλλά και από την ΕΕΤΑΑ, να μπορέσουμε να δώσουμε όσο γίνεται καλύτερα απαντήσεις στα ερωτήματα. 


Σήμερα λοιπόν εδώ επειδή υπάρχει και ένα έγγραφο για τη διαδικασία, δεν το τηρούμε πάντοτε αυτό, θεωρήσαμε σκόπιμο σε συνεννόηση όλες οι παρατάξεις της ΚΕΔΚΕ, μετά από αυτήν την εισαγωγή και τους χαιρετισμούς του Δημάρχου Πατρέων, του εκπροσώπου των εργαζομένων και αν έρθει και ο κύριος Περιφερειάρχης στην πορεία, μετά να γίνουν δικές σας ερωτήσεις και σύντομες τοποθετήσεις, επαναλαμβάνω σύντομες τοποθετήσεις και βέβαια στη συνέχεια θα υπάρξουν και σύντομες τοποθετήσεις από τα μέλη του Διοικητικού Συμβουλίου και κατά παράταξη αλλά και γενικότερα από τα μέλη που είναι σήμερα εδώ και βέβαια απαντήσεις από τους συνεργάτες μας, τους τεχνοκράτες, όπως είπα, της ΕΕΤΑΑ και της ΚΕΔΚΕ. 

Θέλω να ευχαριστήσω τον Δήμαρχο Πατρέων για το καλωσόρισμα, για τα δώρα που μας είχε στα δωμάτια. Να ευχαριστήσω τον πρώην Δήμαρχο, τον κύριο Φούρα, που είναι σήμερα μαζί μας εδώ. Να ευχαριστήσω τους υπηρεσιακούς παράγοντες της ΚΕΔΚΕ, που όπως κάθε φορά φροντίζουν για να έχουμε τις καλύτερες συνεδριάσεις. 


Πιστεύω ότι από αυτή τη συνάντηση θα βγουν συμπεράσματα ή τέλος πάντων θα βοηθήσουμε εσάς τους καινούργιους στα προβλήματα που αντιμετωπίζετε με την έναρξη της θητείας. 


Είναι σίγουρο ότι ο Καλλικράτης έφερε μια σειρά από μεγάλες αλλαγές, αλλαγές οι οποίες χρειάζονται πολύ μεγάλη προσοχή. Έχουν αλλάξει πάρα πολλά πράγματα. Είναι αλήθεια ακόμη ότι τον νόμο αυτόν, τον μεγάλο νόμο, δεν τον έχουμε χωνέψει όλοι και κάθε μέρα αναφύονται καινούργια προβλήματα. Ξέρετε πάρα πολύ καλά ότι έρχονται εγκύκλιοι από το Υπουργείο το δικό μας, αλλά και από άλλα συναφή, για την εφαρμογή του νόμου. Αντιμετωπίζουν προβλήματα και οι μεγάλοι Δήμοι κυρίως των πρωτευουσών των Νομών, που παίρνουν μια σειρά από αρμοδιότητες και υπαλλήλους από την πρώην Νομαρχιακή Αυτοδιοίκηση, από την Περιφέρεια και ούτω καθεξής και αρμοδιότητες. 


Αντιμετωπίζουν σίγουρα προβλήματα και οι μικρότεροι Δήμοι, οι Καλλικρατικοί όπως λέμε, που προήλθαν από συνένωση άλλων Δήμων. 


Ιδιαίτερα αντιμετωπίζουν προβλήματα οι Δήμοι που πήραν και Δήμους που δεν ελέγχονταν από το Ελεγκτικό Συνέδριο και αυτό πρέπει να το τονίσουμε. 


Οπωσδήποτε βρισκόμαστε προ νέων καταστάσεων, που πρέπει όλοι μαζί να τις αντιμετωπίσουμε. 


Η Κεντρική Ένωση Δήμων και Κοινοτήτων, όπως κάθε φορά στην έναρξη κάθε καινούργιας θητείας, κάνει αυτές τις συγκεντρώσεις, κάνει ότι μπορεί για να βοηθήσει. Έτσι λοιπόν, είμαστε σήμερα εδώ στην Πάτρα. 


Δεν θέλω να πω περισσότερα. Απλά να σας πω για το πάνελ για να ξέρετε ποιοι είμαστε και εμείς. Εξ αριστερών, μόλις κατέβηκε, μέλος του Διοικητικού Συμβουλίου, ο κύριος Γκοτσόπουλος. Δίπλα είναι ο κύριος Βιρβιδάκης, πρώην Δήμαρχος Χανίων και μέλος του Διοικητικού Συμβουλίου, δίπλα μου είναι ο κύριος Φούρας, μέλος του Διοικητικού Συμβουλίου και πρώην Δήμαρχος Πατρέων. Ο ομιλών είμαι ο Δήμαρχος  Λαρισαίων, Αντιπρόεδρος της ΚΕΔΚΕ. Εκ δεξιών μου, ο κύριος Κοιμήσης, μέλος του Διοικητικού Συμβουλίου και Δήμαρχος Αμφιλοχίας και ο κύριος Μαστοράκος, μέλος του Διοικητικού Συμβουλίου, πρώην Δήμαρχος Νέου Ηρακλείου Αττικής. Βέβαια υπάρχουν και άλλα μέλη του Διοικητικού Συμβουλίου, είναι ο κύριος Κουράκης, Δήμαρχος Ηρακλείου, είναι ο κύριος Τσιαντής, Δήμαρχος Λίμνης Πλαστήρα, είναι ο κύριος Μουράτογλου, μέλος του Διοικητικού Συμβουλίου και Πρόεδρος της Επιτροπής Οικονομικών, Αντιδήμαρχος Δήμου Έδεσσας. Δεν βλέπω άλλους προς το παρόν. 

Αυτοί λοιπόν είμαστε εδώ εκ μέρους της ΚΕΔΚΕ. Είναι ο Γενικός Διευθυντής, ο κύριος Βασιλείου. Οι υπηρεσιακοί παράγοντες. Μέλη του Εποπτικού Συμβουλίου. Ο κύριος Δεκαβάλλας, Δήμαρχος Σύρου και άλλοι.

Θα παρακαλέσω τον Δήμαρχο Πατρέων να έρθει να μας καλωσορίσει. 

Ι. ΔΗΜΑΡΑΣ: Θέλω από την πλευρά του Δήμου Πατρέων να καλωσορίσω στην Πάτρα το Προεδρείο της Κεντρικής Ένωσης Δήμων και Κοινοτήτων, αν υπάρχει κανένας εκπρόσωπος του Υπουργείου Εσωτερικών, Αποκέντρωσης και Ηλεκτρονικής Διαβούλευσης, τους συναδέλφους Δημάρχους, τους εκπροσώπους της ΠΟΕ-ΟΤΑ και τους εξαίρετους παρευρισκόμενους και στη συνέχεια ομιλητές. 


Αποτελεί για εμάς μεγάλη χαρά το γεγονός ότι αυτή η σημαντική Διημερίδα που απευθύνεται στους Δημάρχους των Περιφερειών Πελοποννήσου, Δυτικής Ελλάδας, Ηπείρου και Ιονίων Νήσων, πραγματοποιείται στην πόλη μας. Στην πόλη μας η οποία με τον Καλλικράτη αναδεικνύεται ως η τρίτη πόλη της Ελλάδας, με σημαντικό ρόλο σε όλο το δυτικό άξονα. 


Η Πάτρα καλείται να διαμορφώσει μια νέα φυσιογνωμία και να διαγράψει μια νέα πορεία στο περιβάλλον που φέρνει μαζί του ο Καλλικράτης, σε περιφερειακό και όχι μόνο επίπεδο, σε συνεργασία με τις γειτονικές πόλεις.


Καλείται όμως, όπως και οι άλλες πόλεις, να δώσει πειστικές απαντήσεις και βιώσιμες λύσεις σε μια σειρά προβλημάτων που ανακύπτουν από τη διοικητική αναδιάρθρωση, καθώς ο Καλλικράτης πέρα από τις δυνατότητες ανάπτυξης, φέρνει μαζί του και πολλά προβλήματα. Προβλήματα τα οποία ένα μόλις μήνα από την ανάληψη των καθηκόντων των Δημάρχων των Καλλικρατικών Δήμων, ανακύπτουν σε πολλούς και κρίσιμους τομείς και τα οποία έχουν να κάνουν τόσο με το πνεύμα, όσο και με το γράμμα του νόμου. Προβλήματα που αν δεν επιλυθούν άμεσα, θα λειτουργήσουν ως αναχώματα στην εύρυθμη λειτουργία των Δήμων, οι οποίοι επωμίζονται ιδιαίτερη πολιτική ευθύνη στο νέο αρχιτεκτονικό χάρτη και καλούνται να απαντήσουν με τρόπο πειστικό στις σύνθετες απαιτήσεις οργάνωσης και λειτουργίας του θεσμού. 

Η παρέμβαση της Κεντρικής Ένωσης Δήμων και Κοινοτήτων θα πρέπει να είναι καθοριστική σε αυτή τη κατεύθυνση καθώς χρειάζεται να δοθούν άμεσα λύσεις από την κυβέρνηση σε πολλές εκ των περιπτώσεων με νομοθετικές ρυθμίσεις που θα λειτουργήσουν βελτιωτικά στις ατέλειες του Καλλικράτη.


Θα σας αναφέρω ενδεικτικά για να κατανοήσετε τι εννοώ, ότι στο Δήμο Πατρέων έχουν εντοπιστεί σοβαρές νομικές αδυναμίες και απαιτούνται εξαιρετικά επείγουσες ενέργειες για να ξεπεραστούν.


Το κυρίαρχο ζήτημα που τίθεται στο Δήμο μας αυτή τη στιγμή, είναι η εφαρμογή του νέου νόμου για τη συγχώνευση των Νομικών Προσώπων και των Κοινωφελών Επιχειρήσεων. Με χρονικό ορίζοντα 28/2, πρέπει σύμφωνα με τον Καλλικράτη να δημιουργηθούν ένα Νομικό Πρόσωπο Δημοσίου Δικαίου και μια Κοινωφελής Επιχείρηση του Δήμου Πατρέων, με συγχώνευση αντίστοιχα των 13 υφισταμένων Νομικών Προσώπων Δημοσίου Δικαίου και των 8 Κοινωφελών Επιχειρήσεων που λειτουργούν μέχρι σήμερα στο Δήμο μας. 


Η εφαρμογή όμως του νόμου οδηγεί στο παράδοξο να συγχωνευτούν 8 Νομικά Πρόσωπα Δημοσίου Δικαίου που έχουν αρμοδιότητες του πολιτιστικού και του αθλητικού τομέα, με πέντε Νομικά Πρόσωπα Δημοσίου Δικαίου που αντίθετα έχουν αρμοδιότητες του κοινωνικού τομέα. Ομοίως θα πρέπει να συγχωνευτούν πέντε Κοινωφελείς Επιχειρήσεις του κοινωνικού τομέα με τρεις του πολιτιστικού τομέα. 


Αυτό έχει ως αποτέλεσμα τη σύγχυση των αντικειμένων και την ανομοιογένεια των ειδικοτήτων του προσωπικού, σε σημείο τέτοιο που να ακυρώνεται το πνεύμα και το γράμμα του νόμου, αλλά και να επέρχεται πλήρης δυσλειτουργία σε βασικούς τομείς της πόλης. 


Απαιτείται επομένως άμεση νομοθετική ρύθμιση η οποία να δίνει μεν τη δυνατότητα συγχώνευσης των 21 Νομικών Προσώπων σε 2 Νομικά Πρόσωπα Δημοσίου Δικαίου, ένα ανά τομέα περιγράφει ο Καλλικράτης, με κατάργηση των Κοινωφελών Επιχειρήσεων, χωρίς όμως να επιβάλλονται οι συνέπειες του νόμου, που αν εφαρμοστεί θα επιφέρει σημαντικές ελλείψεις και δυσλειτουργίες στον κοινωνικό και πολιτιστικό τομέα της Πάτρας και το σημαντικότερο, χωρίς αναίτιες απολύσεις προσωπικού, που επί δεκαετίες δουλεύουν σε αυτούς. 


Θέλω να πιστεύω ότι αυτό το τελευταίο, τις απολύσεις δηλαδή, δεν τις θέλει κανένας μας, όπως και κανένας μας δεν μπορεί να παίζει με την εργασία των υπαλλήλων, ιδίως σε αυτή τη δεινή οικονομική συγκυρία. 


Είμαι βέβαιος ότι και σε άλλους Δήμους θα έχουν παρουσιαστεί ανάλογα προβλήματα, από ασάφειες και γραφειοκρατικές αγκυλώσεις, οι οποίες φέρνουν δυσχέρεια στην εφαρμογή του Καλλικράτη, καθώς ακόμη και σήμερα υπάρχουν εκκρεμότητες στην οργάνωση και λειτουργία των Υπηρεσιών.


Οι επικαλύψεις σχετικά με την άσκηση αρμοδιοτήτων, οι ασάφειες σε ζητήματα προσωπικού και υποδομών, ο κίνδυνος κατάρρευσης κάποιων Υπηρεσιών, η σύγχυση που μοιραία προκαλείται στους πολίτες από τη μετάβαση και άλλα γραφειοκρατικά ζητήματα, είναι μερικά από τα προβλήματα τα οποία πρέπει να επιλυθούν εδώ και τώρα και αυτό γιατί η αρχή είναι το ήμισυ του παντός και βεβαίως θα πρέπει να δοθούν απαντήσεις και σε ότι αφορά το οικονομικό σκέλος, το οποίο είναι θεμελιώδες για την ορθή και εύρυθμη λειτουργία των Δήμων.


Θα πρέπει να λυθεί το πρόβλημα της κατανομής των Κεντρικών Αυτοτελών Πόρων της Τοπικής Αυτοδιοίκησης για το 2011, ούτως ώστε να ξεκαθαριστεί το τοπίο των υποχρεώσεων και των οφειλών. 

Θα πρέπει να διασφαλιστεί το ελάχιστο πραγματικό κόστος των ανελαστικών και λειτουργικών δαπανών των νέων ΟΤΑ, καθώς και το κόστος άσκησης των νέων μεταφερόμενων στους Δήμους αρμοδιοτήτων. 


Θα πρέπει να δούμε τι θα γίνει με τα χρέη των Καποδιστριακών Δήμων, τα οποία είναι πολλά και μεγάλα και βαρύνουν τους Καλλικρατικούς Δήμους. 


Θα πρέπει να ξεκαθαριστεί και το τι θα γίνει με τα εκκρεμή έργα του προγράμματος ΘΗΣΕΑΣ. 


Κυρίες και κύριοι, είμαι βέβαιος ότι από αυτή τη Διημερίδα θα προκύψουν πολλά και ενδιαφέροντα συμπεράσματα στην κατεύθυνση της επίλυσης αυτών των προβλημάτων και όλων όσων θα ακουστούν στη συνέχεια και ότι η ΚΕΔΚΕ θα κωδικοποιήσει τα προβλήματα, θα ασκήσει πιέσεις στο Υπουργείο και το Υπουργείο θα προχωρήσει άμεσα στις αναγκαίες ρυθμίσεις. 


Σας ευχαριστώ και σας καλωσορίζω για μια ακόμα φορά στην Πάτρα μας.

ΠΡΟΕΔΡΕΙΟ: Ευχαριστούμε πάρα πολύ τον Δήμαρχο Πατρέων. 


Να χαιρετήσω βέβαια, επιτρέψτε μου, την παρουσία του Ανδρέα του Καράβολα στην αίθουσα. Δεν μπορείτε να κάνετε χωρίς Τοπική Αυτοδιοίκηση, κύριε Καράβολα, δεν γίνεται. 

Με ειδοποίησαν ότι έρχεται και ο Περιφερειάρχης. Έως ότου έρθει, θα παρακαλούσα τον κύριο Μπαλασόπουλο, που μας κάνει την τιμή να είναι σήμερα εδώ, να χαιρετήσει τη συγκέντρωση. Για όσους δεν τον γνωρίζουν, είναι ο Πρόεδρος τη ΠΟΕ-ΟΤΑ. 

ΜΠΑΛΑΣΟΠΟΥΛΟΣ: Καλή σας μέρα. Θέλω να ευχηθώ καλή χρονιά, να είμαστε καλά όλοι. Αντιλαμβάνεστε ότι έχουμε μπει σε μία δύσκολη περίοδο και θα πρέπει πιστεύω και οι αιρετοί και οι εργαζόμενοι από κοινού να μπορέσουμε να αντιμετωπίσουμε το επόμενο χρονικό διάστημα τα προβλήματα. 

Είναι σημαντική αυτή η πρωτοβουλία που πήρε η ΚΕΔΚΕ γιατί πιστεύω ότι μετά τις πρώτες μέρες εφαρμογής του Καλλικράτη, όλοι μπορούμε να δούμε τα προβλήματα που υπάρχουν και πως θα τα αντιμετωπίσουμε και είναι σωστό αυτή η προσέγγιση των προβλημάτων να μην είναι ξεκομμένη από τη σημερινή κατάσταση που υπάρχει στην κοινωνία, διότι αυτή η οικονομική και πολιτική συγκυρία που υπάρχει, δηλαδή οι περικοπές, το μνημόνιο, οι πολιτικές που ασκούνται, δεν μπορούν να μη βάλουν στο στόχο ένα σημαντικό μέρος των Υπηρεσιών που έχουν οι Οργανισμοί Τοπικής Αυτοδιοίκησης, που είναι οι Υπηρεσίες δημόσιου και κοινωνικού χαρακτήρα. 

Αντιλαμβάνεστε όλοι ότι από τη μια έχουμε περικοπές στους τακτικούς πόρους της Τοπικής Αυτοδιοίκησης, έχουμε περικοπές στους εργαζόμενους που είναι αναγκαίοι για να λειτουργήσει με τον Καλλικράτη όλο αυτό το σύστημα. Από την άλλη μεριά έχουμε αυξήσεις στα διόδια, αυξήσεις στο ΦΠΑ, στην έμμεση, στην άμεση φορολογία, τα οποία όμως δυστυχώς δεν έχουν μόνο επιπτώσεις στους εργαζόμενους. Έχουν επιπτώσεις και στις υπηρεσίες που παρέχουν οι Οργανισμοί Τοπικής Αυτοδιοίκησης αυξάνοντας το λειτουργικό κόστος.

Θέλω να ξεκινήσω να πω ότι και εμείς μια ανάλογη συγκέντρωση που κάναμε την προηγούμενη εβδομάδα, δεν μπορούμε να πούμε ότι διαφέρουμε από τις επισημάνσεις που κάνει και η ΚΕΔΚΕ, αλλά νομίζω και η πλειοψηφία των αιρετών. Το αν έχει να κάνει με το προσωπικό, θα πρέπει να ζητήσουμε και η ΚΕΔΚΕ και η ΠΟΕ-ΟΤΑ να μην υπάρχει αναστολή των προσλήψεων, διότι αν πάρουμε υπόψη μας τις συνταξιοδοτήσεις, τις απολύσεις των εργαζομένων, των συμβασιούχων, αλλά και τις ανάγκες από τις νέες αρμοδιότητες, είναι ξεκάθαρο ότι αν πάμε πέντε προς ένα δεν θα μπορέσουμε να ανταποκριθούμε και την ευθύνη αυτή θα τη χρεώσουν πρώτα σε εσάς, μετά σε εμάς και αυτός που θα πληρώσει όλη αυτήν την πολιτική είναι ο πολίτης που θεωρητικά θα έπρεπε να του παρέχουμε καλύτερες υπηρεσίες. 

Θα πρέπει να δούμε τις επιβαρύνσεις που υπάρχουν, γιατί τα βλέπουμε καμιά φορά όλα επιδερμικά και δεν μπαίνουμε στην ουσία. Πρέπει να ξέρετε ότι όποιες αποφάσεις έχει πάρει το τελευταίο χρονικό διάστημα η κυβέρνηση, επιβαρύνουν τους προϋπολογισμούς στους Δήμους. 

Σας λέω ένα παράδειγμα. Από 1/1/2011 όσοι εργαζόμενοι προσλαμβάνονται, μόνιμοι, θα ασφαλίζονται στο ΙΚΑ. Μέχρι σήμερα ο μόνιμος που ήταν στο Δημόσιο, δεν πλήρωνε εργοδοτική εισφορά ο Δήμος. Τώρα ο μέσος όρος των εργοδοτικών εισφορών ανάλογα με την ειδικότητα θα ξεπερνά το 20 με 22%. Αντιλαμβάνεστε ότι αυτό είναι μια νέα επιβάρυνση, σε συνδυασμό με τις περικοπές που έχουν γίνει. 

Το δεύτερο είναι οι απολύσεις προσωπικού. Εγώ δεν λέω ότι κάποιος και ούτε το λέει αυτό το συνδικαλιστικό κίνημα, που έχει προσληφθεί με μια 8μηνη σύμβαση, έληξε, ότι πρέπει να τον μονιμοποιήσουμε. Έχουμε όμως εργαζόμενους που δουλεύουν για πάνω από πέντε χρόνια, σε σοβαρές Υπηρεσίες της Τοπικής Αυτοδιοίκησης, διαχείριση στερεών αποβλήτων, κοινωνικές δομές, Παιδικοί Σταθμοί, ΚΕΠ, οι οποίοι θα πρέπει από κοινού να βρούμε λύση ώστε αυτοί οι εργαζόμενοι και να συνεχίσουν να παρέχουν τις υπηρεσίες τους και να λυθεί όμως μια και καλή το ζήτημα των συμβασιούχων. 
Είναι τα ζητήματα της λειτουργίας των νέων Οργανισμών Τοπικής Αυτοδιοίκησης. Πώς θα κάνουμε νέους Οργανισμούς όταν δεν έχει αλλάξει η κυβέρνηση, όπως έχει υποχρέωση, το Κλαδολόγιο και το Προσοντολόγιο; Πώς θα γίνει ενοποίηση – νομίζω το είπε και ο κύριος Δήμαρχος Πατρέων – όταν ακόμα είναι ασαφές το τι θα γίνει στις ενοποιήσεις; Μήπως πρέπει η κυβέρνηση να δει ότι δεν πρέπει να είναι ένα Νομικό Πρόσωπο Δημοσίου Δικαίου, θα μπερδέψουμε κάποια πράγματα; Δεν μπορεί να είναι το παιδαγωγικό, οι Παιδικοί Σταθμοί, τα ΚΑΠΗ και οτιδήποτε άλλο. Μήπως πρέπει  να διευρύνουμε, να γίνουν παραπάνω αυτά τα Νομικά Πρόσωπα; 

Θα πρέπει να φύγει και ο φόβος που υπάρχει σε εμάς, γιατί όπου υπάρχει το Διεθνές Νομισματικό Ταμείο, υπάρχουν και απολύσεις προσωπικού, είτε είναι μόνιμοι, είτε είναι αορίστου χρόνου. 

Θα πρέπει η κυβέρνηση να βγάλει άμεσα το Προεδρικό Διάταγμα που προβλέπει τι γίνεται περίπτωση κατάργησης των οργανικών θέσεων. 

Είναι τα ζητήματα που έχουμε σε εκκρεμότητα, στα οποία θα πρέπει να δοθούν λύση και με τη δική σας παρέμβαση και με τη δική μας, που είναι πολλοί Δήμοι που δεν προσάρμοσαν τις επιχειρήσεις τους στον προηγούμενο Κώδικα, δηλαδή από αμιγείς δεν τις έκαναν κοινωφελείς, με αποτέλεσμα αυτή τη στιγμή εκατοντάδες εργαζόμενοι να βρίσκονται στον αέρα. 

Θα αντιμετωπίσουμε προβλήματα και έχουμε πλέον την εμπειρία και εσείς και εμείς με τη μεταφορά του προσωπικού. Οι νομαρχιακοί υπάλληλοι θα πληρώνονται το πρώτο εξάμηνο από το κράτος. Όταν όμως θα αρχίσουμε να τους πληρώνουμε εμείς και λέω εμείς γιατί θεωρώ ότι είμαστε συνεργάτες, θα πρέπει να τους δώσουμε τη διαφορά και η διαφορά επειδή είναι αυτοί οι πιο χαμηλόμισθοι δημόσιοι υπάλληλοι, εγώ σας λέω μόνο ένα ποσό είναι τα έξοδα κίνησης που πρέπει να τους δώσουμε επιπλέον. 

Άρα όλα αυτά όταν θα κάνουμε το κόστος και του μεταφερόμενου προσωπικού και των Υπηρεσιών, θα πρέπει να τα βάλουμε κάτω για να μην έχουμε προβλήματα και τριβές μεταξύ μας που θα χαλάσουν και τις σχέσεις μας.

Είναι οι καθαρίστριες. Από τη στιγμή που θα πληρώνονται με συλλογική σύμβαση εργασίας της ΠΟΕ-ΟΤΑ, αυξάνει το κόστος μισθοδοσίας. Μην παίρνετε υπόψη αυτά που λέει το Υπουργείο Παιδείας. 

Εμείς ζητάμε ουσιαστική συμμετοχή. Τα λέω έτσι επιγραμματικά γιατί θεωρώ ότι πρέπει να αποτελέσουν και ένα αντικείμενο κουβέντας για να δείτε και τους δικούς μας προβληματισμούς. Συμμετοχή είτε είναι στην Επιτροπή Κοινωνικής Διαβούλευσης, είτε είναι στο Συμβούλιο Μεταναστών, είτε είναι στα Νομικά Πρόσωπα και βέβαια στη σύνταξη του Οργανισμού, ώστε να μπορέσουμε ο νέος Οργανισμός να λειτουργήσει και να αποδώσει άμεσα, για να μην είναι ένας Οργανισμός ο οποίος ουσιαστικά θα είναι στα χαρτιά και δεν θα βοηθήσει ούτε εσάς, ούτε εμάς. 
Όλα αυτά σε συνδυασμό με την κατάρτιση του ανθρώπινου δυναμικού, ιδιαίτερα σεμινάρια που πρέπει να γίνουν. Ξέρετε πολύ καλά ότι τον Μάρτιο είμαστε υποχρεωμένοι και εμείς να είμαστε στη ΔΙΑΥΓΕΙΑ. Πέρα από το ότι θα βάλουμε μια απόφαση στη ΔΙΑΥΓΕΙΑ, υπάρχουν ποινικές ευθύνες και σε εσάς και σε εμάς. Όλα αυτά πρέπει να τα δούμε, δεν έχει γίνει τίποτα. Θα πρέπει να δούμε τα ζητήματα που αφορούν τη Δημοτική Αστυνομία, όσοι έχετε, είστε μεγάλοι Δήμοι. Ποιος σας ρώτησε και ποιος μας ρώτησε ότι η Δημοτική Αστυνομία έχει τη δυνατότητα να ελέγχει το κάπνισμα; Δηλαδή, μεταφέρουν αρμοδιότητες, μεταφέρουν ζητήματα τα οποία επιβαρύνουν τις ήδη υπάρχουσες λειτουργίες, χωρίς να μπορούμε να ανταποκριθούμε και εύκολα θα βγει ο Υπουργός Υγείας και θα πει «Ο Δήμος στην Αθήνα, η Δημοτική Αστυνομία, δεν κάνει τον έλεγχο», όταν δεν έχει ξεκαθαρίσει ποιες είναι αυτές οι αρμοδιότητες. 

Είναι τα ζητήματα ασφάλειας και υγιεινής του προσωπικού, είναι η εφαρμογή του θεσμικού πλαισίου, είναι η καθημερινή παρουσία των γιατρών εργασίας και των τεχνικών ασφαλείας, είναι η καθιέρωση περιοδικών ελέγχων και βέβαια θα πρέπει να δούμε τα προβλήματα που υπάρχουν και κυρίως εδώ που είμαστε στην περιφέρεια, τι γίνεται με το προσωπικό; Θα πρέπει να πάρουμε υπόψη ότι δεν μπορούμε κάποιον που ήταν στον πρώην Δήμο, στη σημερινή Δημοτική Κοινότητα και να του λέμε ότι θα πρέπει να μετακινηθεί 40-60 χιλιόμετρα. Να μην μπλέξουμε σε μια διελκυστίνδα παρεμβάσεων, γιατί υπάρχει και νομολογία που λέει ότι πάνω από κάποια χιλιόμετρα δεν είναι μετακίνηση, είναι μετάταξη. Άρα αν θα πάμε στα δικαστήρια, θα αρχίσουμε να τσακωνόμαστε και δεν χρειάζεται και αυτό εμείς το είχαμε βάλει στη διάρκεια ψήφισης του Καλλικράτη και έτσι είναι ευθύνη του Υπουργείου να δώσει λύσεις. 

Είναι η εφαρμογή του Οργανισμού Εσωτερικής Υπηρεσίας, υπαλληλικής ιεραρχίας, η εκλογή των νέων Υπηρεσιακών Συμβουλίων. Είναι η διαχείριση, ιδιαίτερα στην Πελοπόννησο, των απορριμμάτων. Θα πρέπει να ξεκαθαρίσουμε, γιατί δεν είναι ζήτημα που αφορά μόνο το συνδικαλιστικό κίνημα ή τους αιρετούς. Αφορά την κοινωνία. Ποια είναι η τεχνογνωσία που θα επιλέξουμε; Ποια θα είναι η επιβάρυνση του δημότη; Τι θα κάνουμε το προϊόν; Αν θα πιάσουμε τους στόχους που έχουν να κάνουν με τη ανακύκλωση και βέβαια το σημαντικότερο που έχει να κάνει, είναι τα ζητήματα που αφορούν το δημόσιο και κοινωνικό χαρακτήρα αυτών των Υπηρεσιών. 

Πιστεύω, αγαπητοί συνεργάτες, ότι από εδώ και πέρα θα πρέπει από κοινού και το λέω με όλη την ευθύτητα, ότι αν δεν χαράξουμε μια κοινή στρατηγική εργαζόμενοι και αιρετοί, το επόμενο χρονικό διάστημα θα είμαστε πολύ πίσω στις εξελίξεις και το είπα και στην Ημερίδα της Αθήνας. Βρισκόμενοι πριν είκοσι μέρες στις Βρυξέλες με τον εκπρόσωπο τον δικό σας, της ΚΕΔΚΕ, εκεί συζητούσαν πράγματα που εμείς θα τα συζητάμε την επόμενη δεκαετία. Αν δεν αποφασίσουμε να συζητήσουμε τα προβλήματα τα πραγματικά της Τοπικής Αυτοδιοίκησης και πως λειτουργεί και μην ακούτε αυτά που λένε τα μέσα μαζικής επικοινωνίας, το τι συμβαίνει στην Ευρώπη. Ότι ακούτε δεν ισχύει. Είτε έχει να κάνει με τη λειτουργία των δημόσιων των υπηρεσιών, είτε έχει να κάνει με το προσωπικό, είτε έχει να κάνει με τους στόχους εκεί, πρέπει να σας πω ότι εκεί συζητάνε πράγματα που εμείς τα εφαρμόζουμε τώρα και εκεί έχουν αποτύχει και δυστυχώς αν δεν εφαρμόσουμε μια κοινή στρατηγική, θα είμαστε πολύ πίσω και θα είμαστε όχι μόνο οι φτωχοί συγγενείς στη χώρα μας, αλλά σε όλη την Ευρωπαϊκή Ένωση. 
Με αυτά τα λίγα θέλω να ευχαριστήσω και πάλι για την πρόσκληση το Διοικητικό Συμβούλιο της ΚΕΔΚΕ, το Δήμαρχο Πατρέων που μας φιλοξενεί και εμάς, τον Περιφερειάρχη Δυτικής Ελλάδας και πιστεύω ότι μέσα από αυτές τις Ημερίδες θα βγουν κάποια συμπεράσματα που θα βοηθήσουν όλους μας, γιατί υποχρέωση και δική σας και δική μας είναι η καλύτερη παροχή υπηρεσιών στους πολίτες με το όσο δυνατόν χαμηλότερο κόστος. 

Ευχαριστώ. 

ΠΡΟΕΔΡΕΙΟ: Να ευχαριστήσουμε τον Πρόεδρο της ΠΟΕ-ΟΤΑ. 

Να καλωσορίσουμε τον Περιφερειάρχη Δυτικής Ελλάδας, τον κύριο Κατσιφάρα, τον οποίο καλούμε και στο βήμα. 


Πρέπει να σας πω ότι ως εκπρόσωπος της κυβέρνησης ήταν εδώ ο κύριος Αποστολόπουλος, ο Γενικός Γραμματέας της Αποκεντρωμένης Αυτοδιοίκησης, αλλά κάτι του έτυχε και έφυγε για την Αθήνα.

Α. ΚΑΤΣΙΦΑΡΑΣ: Αγαπητοί φίλοι, καλή σας μέρα. Αφού ζητήσω συγνώμη για την καθυστέρηση, να σας καλωσορίσω στην όμορφη Πάτρα και ταυτόχρονα να ευχαριστήσω και την Κεντρική Ένωση Δήμων και Κοινοτήτων που επέλεξε την πόλη μας να κάνει αυτή τη ουσιαστική σημερινή Ημερίδα.


Το πολιτικό σύστημα της χώρας μας, αλλά ταυτόχρονα και η ελληνική κοινωνία, βρίσκεται μπροστά σε μια μεγάλη πρόκληση. Να βάλουμε γερά τα θεμέλια των νέων Καλλικρατικών θεσμών, για να μπορέσουμε να αναζωογονήσουμε και τη δημοκρατία μας, το ίδιο το πολιτικό σύστημα, να διευρύνουμε τη συμμετοχή και να κρατήσουμε ζωντανή την ελπίδα και την προοπτική της ελληνικής κοινωνίας. 


Οι αλλαγές είναι μεγάλες από το νέο θεσμικό πλαίσιο, είναι ριζοσπαστικές. Ίσως και πολλές φορές για την ελληνική κοινωνία που πηγαίνει με υστέρηση, να είναι και πρωτόγνωρες. Αυτή λοιπόν είναι και η μεγάλη πρόκληση που έχουμε ως Αυτοδιοίκηση σήμερα. Να βάλουμε γερά τα θεμέλια, να ολοκληρώσουμε τις θεσμικές αλλαγές και ταυτόχρονα να εμπνεύσουμε τον πολίτη και να αποκαταστήσουμε την αξιοπιστία των θεσμών με την κοινωνία, της πολιτικής με την κοινωνία. Να αποκαταστήσουμε την αξιοπιστία του δημοκρατικού μας συστήματος. 


Είναι αλήθεια ότι υπάρχουν μεγάλα προβλήματα σήμερα. Είναι ένα μεταβατικό στάδιο και ταυτόχρονα είναι διογκωμένα προβλήματα στο σύνολό τους και σε όλη την επικράτεια. 

Δεν μπορούν ούτε τα προβλήματα και η καθημερινότητα να ακυρώσει με τίποτα τη μεγάλη προοπτική, τόσο των ισχυρών Δήμων, όσο και του νέου θεσμού της Περιφέρειας.


Είναι οργανωτικά γιατί πρέπει να ενοποιήσουμε από Υπηρεσίες, ενοποίηση θεσμικής λειτουργίας και ιδιαίτερα για εμάς στην Περιφέρεια που είναι για πρώτη φορά, είναι νέος ο θεσμός ουσιαστικά. 

Βρισκόμαστε επίσης εν μέσω κρίσης οικονομικής βαθιάς, άρα οι οικονομικές εκκρεμότητες σε κάθε έναν από όλους εμάς είναι βουνό και επίσης έχουμε λίγους συμπαραστάτες, λίγους αυτοί που αγαπάνε, που έχουν μεράκι, που γνωρίζουν και έχουν μελετήσει τον θεσμό. 

Δεν θέλω να πω τίποτα παραπάνω. Θέλω μόνο να πω το εξής: Σε κάθε περίπτωση το ζήτημα της αναπτυξιακής κατεύθυνσης της περιφέρειας, που είναι και το κρίσιμο ζήτημα, γιατί εν ολίγοις η ανάπτυξη της περιφέρειας είναι προϋπόθεση για να σωθεί η χώρα και η περιφέρεια δεν θα αναπτυχθεί αν δεν σωθεί η χώρα. Πρέπει αυτόν τον συνδυασμό να τον έχουμε κατά νου. 

Εμείς ως νέος θεσμός της Περιφέρειας πήραμε την πρώτη πρωτοβουλία μας για να δούμε τα οικονομικά εργαλεία που έχουμε στα χέρια μας, να τα αποτυπώσουμε και ταυτόχρονα να τρέξουμε να μην χάσουμε χρόνο. Ήδη κάναμε την πρώτη συνάντησή μας πριν από μία εβδομάδα και μέσα στην εβδομάδα που έρχεται με τις τρεις Περιφερειακές Ενότητες, μαζί με τους Δήμους, μαζί με τον Γενικό Γραμματέα της Αποκεντρωμένης Διοίκησης, τη Διαχειριστική Αρχή, με τα επιτελεία που έχουμε ο κάθε θεσμός, να ανοίξουμε αυτή τη δυνατότητα των οικονομικών εργαλείων που έχουμε και πάντα σε συνεργασία. Να δούμε τι έχουμε ώριμο, τι μπορεί να ενταχθεί, ποια μπορούμε να αναθεωρήσουμε, για να μπορέσουμε στο τέλος να υπάρχει μια συμφωνία πάνω σε αντικειμενικά δεδομένα για να μπορέσουμε να αλλάξουμε μια περιφέρεια που έχει ουσιαστικά καταρρεύσει παραγωγικά. Είναι πικρή αλήθεια, αλλά αυτή είναι και η πρόκληση. 

Με αυτές τις σκέψεις, αγαπητοί Δήμαρχοι και αγαπητοί φίλοι του Α’ Βαθμού, η μοίρα είναι κοινή, οι θεσμοί θα πετύχουν από την ικανότητά τους και την ευθύνη τους να συνεργαστούν. Να είναι αλληλέγγυοι, με τις διακριτές τους ευθύνες και τον διακριτό τους ρόλο. Έτσι ακριβώς για να περάσουμε σε μια πορεία χειραφέτησης και θεσμικής, αλλά και παραγωγικής. 

Κάθε επιτυχία στις εργασίες σας και καλή διαμονή σε όλους εσάς που επιλέξατε την πόλη μας και πάλι ευχαριστούμε την Κεντρική Ένωση που επέλεξε πάλι την Πάτρα για αυτόν τον ουσιαστικό διάλογο. 

Ευχαριστώ πολύ.

ΠΡΟΕΔΡΕΙΟ: Ευχαριστούμε πάρα πολύ τον κύριο Περιφερειάρχη. Του ευχόμαστε καλή θητεία και κουράγιο, γιατί χρειάζεται και δύναμη. Θα συνεργαστούμε, αρκεί οι Περιφερειάρχες να μην πιστέψουν ότι είναι από πάνω. Παράλληλα θα είμαστε.
Α. ΚΑΤΣΙΦΑΡΑΣ: (εκτός μικροφώνου)

ΠΡΟΕΔΡΕΙΟ: Αρκεί να το δείτε και οι δεκατρείς. 


Όπως είπαμε, για να είναι αυτή η συνάντησή μας όσο γίνεται πιο παραγωγική, θα δώσουμε τον λόγο σε εσάς. Θα παρακαλέσω όμως να είστε επί της ουσίας, κυρίως με ερωτήματα, με ότι νομίζετε ότι σας προβληματίζει και μπορούμε να βοηθήσουμε, γιατί έχουμε εδώ όλο το επιτελείο, τους νομικούς μας, τους οικονομολόγους, όλους τους τεχνοκράτες και να μην πλατειάζουμε. Να πάμε επί της ουσίας. Αυτός είναι ο στόχος της σημερινής συνάντησης και έτσι όπως είπαμε να την κάνουμε και βέβαια οι εκπρόσωποι των παρατάξεων κάποια στιγμή θα τοποθετηθούν και αυτοί δίνοντας απαντήσεις στα ερωτήματα και στα προβλήματα, για να είμαστε – όπως είπα – ουσιαστικοί. 


Θα παρακαλέσω επειδή υπάρχει μικρόφωνο, για να μην χάνουμε χρόνο, κάποιος από τους ανθρώπους της ΚΕΔΚΕ να δίνουν το μικρόφωνο σε αυτούς που θέλουν να μιλήσουν. Θα λέτε την ιδιότητά σας, γιατί καταγράφονται όλα αυτά και μετά θα προχωράτε σε αυτά τα οποία είπαμε. 


Παρακαλώ, ο Δήμαρχος Αγρινίου.

Π. ΜΟΣΧΟΛΙΟΣ: Καλημέρα σε όλους, προσκεκλημένους και ντόπιους. Θέλω καταρχήν να συγχαρώ την ΚΕΔΚΕ για την πρωτοβουλία αυτή γιατί γίνεται σε ένα σημείο χρονικό που μπορούμε όλοι, μετά από ένα μήνα λειτουργίας, πραγματικής λειτουργίας του νέου θεσμού, να αποτιμήσουμε την κατάσταση, να δούμε τα προβλήματα που ενδεχομένως δημιουργήθηκαν, να δούμε τις ερωτήσεις και να καταθέσουμε και τον προβληματισμό μας. 


Εγώ θεωρώ ότι μετά από ένα μήνα εφαρμογής του νέου θεσμικού πλαισίου, τα πράγματα είναι πολύ καλύτερα από ότι περίμενα. Περίμενα δηλαδή ένα θεσμικό χάος, ένα κενό σε αυτή τη διαδικασία, αλλά θεωρώ ότι είναι λιγότερα τα προβλήματα από ότι πραγματικά περίμενε κανείς, που είχε την εμπειρία βεβαίως, γιατί υπάρχουν και νέοι Δήμαρχοι οι οποίοι δεν είχαν την εμπειρία, που είχε την εμπειρία από αυτές τις λειτουργίες και ξέροντας και τι περιλαμβάνει ο νέος θεσμός. 


Ήμουν ένας από τους, όπως και η συντριπτική πλειοψηφία των συναδέλφων Δημάρχων και των ανθρώπων της Αυτοδιοίκησης, ήμουν ένας από τους ένθερμους υποστηρικτές αυτής της μεγάλης διοικητικής μεταρρύθμισης. 


Κάθε μέρα λοιπόν που περνάει, πιστεύω ότι αυτή η μεγάλη παρέμβαση έπρεπε να είχε γίνει εδώ και αρκετά χρόνια, γιατί πραγματικά ως χώρα θα είχαμε γλιτώσει πολλά από αυτά τα προβλήματα τα οποία ταλανίζουν την ελληνική κοινωνία σήμερα, εάν υπήρχε αυτή η μεγάλη παρέμβαση και η αύξηση της αποκεντρωμένης διοίκησης εδώ και αρκετά χρόνια. 


Θέλω επίσης να συγχαρώ τις Υπηρεσίες του Υπουργείου και την πολιτική ηγεσία και την ΕΕΤΑΑ, γιατί πραγματικά υπάρχει μια πλούσια παραγωγή εγκυκλίων και διευκρινιστικών απαντήσεων, οι οποίες καθημερινά λύνουν και τα προβλήματα. 


Το πρόβλημα βεβαίως είναι άλλο. Είναι η οικονομική κατάσταση της χώρας και κατ’ επέκταση η οικονομική κατάσταση και των Δήμων και της Αυτοδιοίκησης και εκεί νομίζω ότι πρέπει να κινηθούμε, τα λέω πολύ σύντομα και περιγραφικά, σε δύο κατευθύνσεις. 


Η μια κατεύθυνση είναι να δούμε τα δικά μας τα οικονομικά, αυτά που παραλάβαμε όλοι. Να δούμε σε τι κατάσταση βρίσκεται ο κάθε Δήμος. Να εισπράξουμε αυτά τα οποία δεν είχαν εισπραχθεί μέχρι τώρα. Δεν μπορεί να υπάρχουν παραδείγματος χάριν, πολίτες δύο ταχυτήτων, κάποιοι να πληρώνουν τέλη ύδρευσης στο νέο Δήμο και κάποιοι να μην πληρώνουν. Αυτά λοιπόν που θεσμοθετήσαμε θα πρέπει να τα δούμε, με αναλογικότητα και με τις ιδιαίτερες συνθήκες του κάθε Δήμου, για να μπορέσουμε να έχουμε τα έσοδα τα οποία πραγματικά έχουμε θεσμοθετήσει εμείς σαν Δήμοι και σαν Τοπική Αυτοδιοίκηση. 


Από την άλλη μεριά βεβαίως, θα πρέπει να είμαστε και διεκδικητικοί. Υπάρχει μια δύσκολη οικονομική κατάσταση στην χώρα, την οποία την κατανοούμε όλοι. Όμως οι θεσμοθετημένοι πόροι της Αυτοδιοίκησης, αυτοί οι οποίοι οφείλονται στην Αυτοδιοίκηση και δεν δόθηκαν, θα πρέπει με κάποια αναλογικά μεγέθη να δοθούν στην Αυτοδιοίκηση, γιατί αλλιώς δεν μπορεί να προχωρήσει. Δηλαδή, δεν μπορώ να καταλάβω πως θα γίνει το τεχνικό πρόγραμμα του κάθε Δήμου φέτος αν πάρουμε ως βάση τη ΣΑΤΑ η οποία είχε αποδοθεί πέρσι στους Δήμους, η οποία είναι ακριβώς τόση όσο χρωστά ο κάθε Δήμος γιατί δεν αποδόθηκε πέρσι. Ούτε καν δηλαδή τις δαπάνες οι οποίες είναι για τις συντηρήσεις των υπαρχόντων πραγμάτων δεν μπορεί να αναλάβει ο κάθε Οργανισμός Τοπικής Αυτοδιοίκησης. Άρα λοιπόν, θα πρέπει να γίνουμε πιο διεκδικητικοί. 


Βεβαίως υπάρχει ένα κενό αυτή τη στιγμή στα συλλογικά μας Όργανα, δεν έχουν συγκροτηθεί τα καινούργια. Αυτό είναι κατανοητό, αλλά θα πρέπει να τελειώνει και αυτό, για να διεκδικήσουμε αυτά τα οποία πρέπει να απαιτήσουμε από την κεντρική εξουσία.

Τώρα θέλω να κάνω κάποιες παρατηρήσεις και να κλείσω. Υπάρχει η μεταφορά των ΤΥΔΚ στις πρωτεύουσες των Νομών. Πρέπει να κατανοήσουμε όμως ότι υπάρχουν και πόλεις οι οποίες έχουν Τεχνικές Υπηρεσίες, ενδεχομένως και καλύτερες από τις πρωτεύουσες των Νομών γιατί έτσι τα έφερε η ιστορία.


Δεν μπορεί αυτή τη στιγμή ας πούμε τα έργα του Δήμου Αγρινίου να τα επιβλέπουν οι υπάλληλοι της ΤΥΔΚ γιατί έτσι συμβαίνει σε όλη την Ελλάδα, από τη στιγμή που υπάρχει άρτια Υπηρεσία και δεν υπάρχει ανάγκη να επιβλέπει άλλη Υπηρεσία τα έργα τα δικά μας. 


Δεύτερον. Υπάρχουν έργα τα οποία είναι γενικής μορφής και καλούμαστε να δούμε ποιος θα κάνει την πολιτική για τη συνέχιση αυτών των έργων. Θα την κάνει ο επιβλέπων της πρώην ΤΥΔΚ που είναι υπάλληλος άλλου Δήμου, για έναν Δήμο στον οποίο δεν ανήκει;


Ένα ερώτημα λοιπόν είναι αυτό. Σε όποιους Δήμους υπάρχουν άρτιες Τεχνικές Υπηρεσίες και μπορούν να επιβλεφθούν τα έργα των πρώην Δήμων που τα έκανε η ΤΥΔΚ, να πάνε στις Υπηρεσίες των Δήμων. Είναι πολύ απλό. 


Το δεύτερο, σε σχέση με τις Πολεοδομίες. Πρέπει να εφαρμοστεί ο νόμος και σε αυτόν τον τομέα. Στο Δήμο Αγρινίου έχουμε δύο Πολεοδομίες τώρα. Ήταν η Πολεοδομία του πρώην Δήμου και η Πολεοδομία που ήρθε από τη Νομαρχιακή Αυτοδιοίκηση. Λύνεται το θέμα εν πάση περιπτώσει. Πρέπει να μεταφερθούν και περιοχές άλλων Δήμων, οι οποίες περιήλθαν στο Δήμο, αλλά σήμερα ανήκουν σε άλλες Πολεοδομίες. Θα πρέπει να λυθούν τα θέματα αυτής της μεταφοράς.


Να σας πω το πολύ απλό. Αν αποφασίσουμε αύριο την περιοχή που έχει ο Αποστόλης εκεί, το Δήμο Στράτου, σήμερα η Πολεοδομία της Αμφιλοχίας, να μεταφερθεί στο Αγρίνιο, δεν θα μπορεί να περάσει στο ηλεκτρονικό πρωτόκολλο η δυνατότητα να κατατεθούν άδειες πολεοδομικές από τις περιοχές αυτές τις πρώην. Δηλαδή, αυτά πρέπει να επισπευστούν από την Κοινωνία της  Πληροφορίας, ώστε να μπορέσει σε σύντομο χρονικό διάστημα να γίνει αυτή η διαδικασία της ηλεκτρονικής κατάθεσης του πρωτοκόλλου ώστε να λυθούν τα προβλήματα.


Στις Σχολικές Επιτροπές. Σύμφωνα με το νόμο θα γίνουν δύο Σχολικές Επιτροπές. Μία για την Πρωτοβάθμια Παιδεία και μια για τη Δευτεροβάθμια Παιδεία. Θέλω να σας πω ότι αυτή που θα είναι για την Πρωτοβάθμια Παιδεία στο Δήμο Αγρινίου, θα χειρίζεται 125 σχολικές μονάδες. Θα είναι μία. Επίκειται βέβαια Υπουργική Απόφαση η οποία θα τα λύνει αυτά τα θέματα. 


Πρέπει λοιπόν να είναι Νομικό Πρόσωπο Δημοσίου Δικαίου η κάθε Σχολική Επιτροπή, να αμείβεται αυτός ο οποίος θα κάνει αυτή τη δουλειά γιατί αλλιώς δεν την κάνει κανένας και να είναι στα πλαίσια του νόμου για τα Νομικά Πρόσωπα.


Για τα κοινωνικά προγράμματα. Υπάρχουν κοινωνικά προγράμματα τα οποία αυτή τη στιγμή τα διαχειρίζονται Αναπτυξιακές Εταιρείες των ΟΤΑ, διαδημοτικές Αναπτυξιακές Εταιρείες. Δεν υπάρχει κανένας λόγος σε αυτή τη κοσμογονική αλλαγή η οποία έγινε τώρα και τρέχουν όλοι οι Δήμοι να οργανωθούν, να προσθέσουμε και αυτά τα προγράμματα στους Δήμους. Ας γίνει μια παράταση μέχρι το τέλος του έτους ώστε να μπορέσουν να ορθοποδήσουν οι νέοι Δήμοι, να οργανωθούν και να πάρουν βεβαίως και τα προγράμματα αυτά οι Κοινωφελείς Επιχειρήσεις. Χρειάζεται μια παράταση μέχρι το τέλος του έτους να τα χειρίζονται τα προγράμματα, το Βοήθεια στο Σπίτι δηλαδή και τα ΚΔΑΠ, να τα χειριστούν ακόμα οι Αναπτυξιακές Εταιρίες, των Δήμων επαναλαμβάνω, διαδημοτικές. 


Θέλω να κλείσω με τις προσλήψεις. Υπάρχουν προσλήψεις αυτή τη στιγμή που μας ζητήθηκε ή δεν ήρθε ακόμα η εγκύκλιος για τις 8μηνες συμβάσεις, για προσωρινές ας πούμε προσλήψεις 8μηνων συμβάσεων. Αυτές είπε το Υπουργείο ότι θα υπάρξει μια μείωση της τάξεως του 15%. Αυτό θα πρέπει να γίνει με σωστό τρόπο, γιατί υπάρχουν Δήμοι οι οποίοι πέρσι δεν προσέλαβαν γιατί έτσι εκτιμούσαν, ενώ φέτος υπάρχουν άλλες ανάγκες με τη συνένωση των Δήμων. 

Πιστεύω λοιπόν ότι θα πρέπει να υπάρξει μια οργάνωση και μια σχέση ανάλογα και με τις συνθήκες που επικρατούν στον κάθε Δήμο, ώστε να μην υπάρξουν προβλήματα, γιατί σε περιοχές που χρειάζονται 8μηνες συμβάσεις δεν θα υπάρξουν άνθρωπο να είναι χειριστές μηχανημάτων, να είναι εργάτες καθαριότητας. 


Να σας πω ένα παράδειγμα. Υπάρχουν πολλοί Δήμοι οι οποίοι είχαν καθαρίστριες για τα Δημοτικά Μέγαρα που τις απασχολούσαν με κάποιο ιδιαίτερο τρόπο. Αυτό δεν μπορεί να συνεχιστεί. Πρέπει να υπάρξουν 8μηνες συμβάσεις. 


Λοιπόν αυτές, επειδή δεν υπήρχαν πέρσι, δεν καταλαβαίνω επί τίνος ποσοστού θα υπολογιστεί το 15% που λέει το Υπουργείο. Πρέπει λοιπόν να γίνει με ένα οργανωμένο τρόπο ώστε να μην υπάρξουν τραγελαφικά αποτελέσματα που δεν θα έχουν οι Δήμοι προσωπικό για να κάνουν τις ανάγκες τους. 


Αυτά ήθελα να πω. Ευχαριστώ, κύριε Πρόεδρε και καλή συνέχεια.

ΠΡΟΕΔΡΕΙΟ: Ευχαριστούμε τον Δήμαρχο. 


Παρακαλώ τον κύριο Καρπή να πάρει τον λόγο.

Θ. ΚΑΡΠΗΣ: Καλημέρα σας. Ονομάζομαι Θάνος Καρπής. Είμαι Δήμαρχος του νεοσύστατου Δήμου Ερυμάνθου στα βορειοδυτικά της Αχαΐας, ενός καθαρά Καλλικρατικού Δήμου. Είναι ένας Δήμος μεγάλος σε έκταση, 550.000 στρέμματα, μικρός σε πληθυσμό. 


Λυπάμαι που δεν μπορώ να πω και εγώ αυτά που είπε ο φίλος Δήμαρχος του Αγρινίου, ο φίλος ο Παύλος, ότι τα πράγματα τα βρήκε καλύτερα από ότι περίμενε. Ίσως διότι εκπροσωπούμε διαφορετικούς Δήμους, με διαφορετικά προβλήματα. Εγώ τα βρήκα πολύ πιο χειρότερα από ότι τα περίμενα και επειδή είχα και την εμπειρία του Καποδίστρια παλαιότερα, τότε τα πράγματα ήταν πολύ πιο καλύτερα. Πιο καλή ενημέρωση, καλύτερη υποστήριξη και οικονομική και σε επίπεδο στελεχών. 


Αυτήν την ώρα το ότι στέλνει το Υπουργείο κάθε μία ώρα και από μία εγκύκλιο, αυτές οι απανταχούσες, που λένε στις 9 του μήνα θα κάνεις αυτό, στις 10 αυτό, στις 11 είναι αυτό. Το μόνο που δεν προσδιορίζουν είναι την ώρα, στις εννέα το πρωί θα κάνεις εκείνο, στις έντεκα εκείνο, χωρίς να σκέφτονται τι υποδομές έχουν οι Δήμοι, τι δυνατότητες έχουν οι Δήμοι, τι στελεχιακό δυναμικό έχουν οι Δήμοι, τι μέσα έχουν οι Δήμοι. Είναι σαν να είναι κάποιοι άνθρωποι ξεκομμένοι από την πραγματικότητα, λες και ζουν σε αυτούς τους Δήμους που είπε προηγουμένως ο Πρόεδρος, που είναι στις Βρυξέλλες ή κάπου αλλού, που βρίσκονται 10-15 χρόνια μπροστά. Έχουν αντιληφθεί στο Υπουργείο Εσωτερικών για τι Δήμους μιλάμε; Τι δυνατότητες υπάρχουν; Πώς μπορούμε να ανταποκριθούμε με αυτήν την άμεση αντίδραση και άμεση αποτελεσματικότητα σε αυτές τις απανταχούσες που μας στέλνουν; 


Εδώ τα ζητήματα είναι και οικονομικά και οργανωτικά. Σε ότι αφορά τα ζητήματα τα οικονομικά. Είναι δεδομένη η κατάσταση η οικονομική της χώρας. Όμως μιλάνε για 4 δισεκατομμύρια. Πότε θα ξεκινήσουν; Πότε θα αρχίσουν να βοηθάνε; Θυμάμαι τον Καποδίστρια, από την πρώτη ημέρα είχαν προετοιμαστεί και μας βοήθησαν και στο κτιριολογικό και στη στελέχωση και μας έδωσαν έστω και τρεις υπαλλήλους τότε, κάτι, υπήρξε μια βοήθεια. Τώρα τι είναι; Μόνο περιορισμούς, τίποτα άλλο. 


Το ΕΣΠΑ, τι γίνεται; Το ΕΣΠΑ έχει κλείσει. Έχουμε νέα δεδομένα, νέες συνθήκες, μια νέα πραγματικότητα, η οποία δημιουργεί νέες ανάγκες, νέες προτεραιότητες. Τι θα γίνει με το ΕΣΠΑ; Μας λένε είναι κλεισμένο κατά 95%. Τότε; Η Πολιτεία δεν έχει χρήματα, το ΕΣΠΑ κλεισμένο, τα Υπουργεία πάνω δεν ξέρω τι γίνεται. Τι θα κάνουμε; Πώς θα προχωρήσουν οι Δήμοι σε ότι αφορά το κομμάτι αυτό; 

Ένα τρίτο. Τι έκανε το Υπουργείο…

(αλλαγή κασέτας)

Θ. ΚΑΡΠΗΣ: …τους Δημάρχους όλους ότι μπορεί να είναι καταχραστές, για αυτό βάζει όλα αυτά τα πράγματα. Τι κάνει το Υπουργείο για να προστατεύσει τους νέους Δημάρχους; 


Εγώ σας λέω ένα παράδειγμα. Από την ημέρα που προκηρύχθηκαν οι εκλογές, στο Δήμο τον μικρό τον δικό μου δημιουργήθηκαν ένα εκατομμύριο υποχρεώσεις. Μου ήρθαν ένα εκατομμύριο τιμολόγια, για το μέγεθος του δικού μου Δήμου είναι πολύ μεγάλο το ποσό, από την ημέρα που προκηρύχθηκαν οι εκλογές και μετά. Τι έλεγχο έκανε το Υπουργείο να μην δημοπρατηθούν έργα τότε, να μην γίνουν αναθέσεις, να μην πάρουν αποφάσεις οι Δημαρχιακές, να μην δημιουργήσουν υποχρεώσεις οι Δήμαρχοι οι προηγούμενοι το τελευταίο τρίμηνο-τετράμηνο, τα οποία τα κληρονομούν οι νέοι Δήμοι; Τίποτα δεν έκανε εκεί. Τώρα όμως έρχεται και βάζει ελέγχους και τώρα είναι αυστηρό και λέει μην κάνετε εκείνο ή μην κάνετε εκείνο. 

Για τη στελέχωση. Τι γίνεται με τη στελέχωση; Οι ΤΥΔΚ. Ξέρουμε όλοι ότι πάντοτε οι ΤΥΔΚ ήταν η Τεχνική Υπηρεσία των Κοινοτήτων και στη συνέχεια την είχαν οι Καποδιστριακοί Δήμοι. Ουδέποτε οι έδρες του Νομού, τουλάχιστον εδώ, στην Πάτρα, ουδέποτε χρησιμοποίησε την ΤΥΔΚ. Ποτέ. Τώρα, ενώ μιλάμε για αποκέντρωση, ενώ μιλάμε για ισχυρούς Δήμους, ενώ μιλάμε για ενίσχυση, παίρνει την ΤΥΔΚ χωρίς να δώσει το δικαίωμα στους υπαλλήλους της προαιρετικής επιλογής, να επιλέξουν. Εγώ είμαι 20 χιλιόμετρα μακριά από την Πάτρα. Η Δυτική Αχαΐα είναι 20 χιλιόμετρα μακριά από την Πάτρα. Υπάρχουν υπάλληλοι και μηχανικοί της ΤΥΔΚ που θα ήθελαν να έρθουν σε εμάς. Δεν τους έδωσε το δικαίωμα αυτό. Υποχρεωτικά στην Πάτρα. Τι να κάνουν στην Πάτρα; Να διογκωθούν οι Υπηρεσίες της Πάτρας; Αφού έχει δική της Υπηρεσία, οργανωμένη.


Τώρα τι κάνω εγώ; Παίρνω απόφαση και στέλνω στον κύριο Δημαρά και ζητώ από τον κύριο Δημαρά, πισωγύρισμα δεν είναι αυτό; Ενώ πρώτα πήγαινα κατευθείαν, να τον παρακαλέσω, όχι να τον παρακαλέσω, τον υποχρεώνει ο νόμος. Δεν έχω με τον άνθρωπο… Αλλά να ζητήσω να μου επιτρέψει, να μου δώσει την άδεια, να έρθει η ΤΥΔΚ να επιβλέψει. Εγώ δύο μηχανικούς έχω στο Δήμο. Τι να κάνω εγώ με δύο μηχανικούς; Γιατί δεν έδωσαν το δικαίωμα αυτό; 


Με τη Νομαρχία, επίσης υπάλληλους της Νομαρχίας υποχρεωτικά τους είπαν ότι θα επιλέξουν να πάνε στις Υπηρεσίες της έδρας του Νομού και στην Περιφέρεια και τη νέα Αποκεντρωμένη Διοίκηση. Εμάς μας λένε θα πάρετε να φτιάξετε Γραφείο Γεωργικής Ανάπτυξης. Υγεία, Πρόνοια, μια σειρά άλλες αρμοδιότητες, πώς θα μπορέσουμε εμείς να ασκήσουμε αυτές τις νέες αρμοδιότητες χωρίς προσωπικό; Με τους παλιούς Γραμματείς που είχαμε; Και χωρίς εξειδικευμένους υπαλλήλους. Τι κάνει το Υπουργείο εδώ; 

Πήγαν οι περισσότεροι, επέλεξαν να πάνε σε αυτήν την Αποκεντρωμένη Διοίκηση. Τι πράγμα είναι αυτό; Όλοι οι υπάλληλοι της Νομαρχίας πάνε ή στην Περιφέρεια ή στην Αποκεντρωμένη Διοίκηση. Δηλαδή ποια είναι η αποκέντρωση η πραγματική που γίνεται; Εκεί που ήταν πρώτα οι Υπηρεσίες, εκεί που ήταν πρώτα τα κτήρια, τα πάντα έχουν μείνει τα ίδια. Μόνο στα χαρτιά έχει γίνει μια αποκέντρωση. Τι κάνει για αυτό το πράγμα το Υπουργείο; Γιατί δεν δίνει τη δυνατότητα στους υπαλλήλους των παλιών Νομαρχιών να επιλέξουν αν θέλουν, να τους δώσουν στο κάτω-κάτω και κάποια κίνητρα, να έρθουν να στελεχώσουν τους Δήμους. 
Εγώ έχω ένα Δήμο καθαρά αγροτοκτηνοτροφικό, με δύο γεωπόνους και η Νομαρχία έχει αυτήν την ώρα, είχε 30 γεωπόνους η Νομαρχία, η Αχαΐα, πιστεύω επί τρία, έχει 90 γεωπόνους η Περιφέρεια. Τι να τους κάνει; Και εγώ έχω 2, που έχω 550.000 στρέμματα και το 70% του κόσμου είναι αγροτοκτηνοτρόφοι. Τι αναπτυξιακό ρόλο θα παίξω εκεί πέρα; Πώς θα βοηθήσω; 

Δεν γίνονται αυτά τα πράγματα, να μην θίξεις ούτε τους μεν, ούτε τους δε. Δεν μπορούν να στελεχωθούν. Το εγχείρημα κινδυνεύει να αυτοϋπονομευτεί, αυτοϋπονομεύεται αυτήν την ώρα. Δεν μπορούμε να περπατήσουμε έτσι. Αυτό θα πρέπει να το συνειδητοποιήσουν στο Υπουργείο και η ΚΕΔΚΕ έχει ευθύνη για αυτό. 

Λένε τα πάντα ότι θα πρέπει να πάνε στο διαδίκτυο. Εγώ δεν  έχω έναν προγραμματιστή, δεν έχω τίποτα. Τι θα κάνω; Πώς θα μπορέσω εγώ τα πάντα, όλα, να εφαρμόσω προγράμματα, να τα πάω στο διαδίκτυο, να είμαι νόμιμος, να κάνω αυτά τα πράγματα; Η στελέχωση είναι το μεγαλύτερο πρόβλημα. 

Τώρα, σε ότι αφορά τα οικονομικά, γιατί είπατε εδώ θα είναι και νομικοί, θα μας διευκρινίσουν μερικά πράγματα. Μας στέλνουν μια εγκύκλιο που λέει ότι πας στο Δημοτικό Συμβούλιο με τη διαδικασία της απευθείας ανάθεσης, για να μπορέσουν να λυθούν τα προβλήματα, τα καύσιμα, τα υπόλοιπα. Έρχεται τώρα ο Επίτροπος εδώ και λέει ότι αν δεν πληρώσετε τα προηγούμενα που οφείλετε στον συγκεκριμένο βενζινά ή σε κάποιον άλλον, δεν μπορείς να πάρεις καινούργια. Πώς θα λειτουργήσουμε έτσι;

Από την άλλη πλευρά, έρχεται χθες άλλη μια εγκύκλιος που λέει ότι οι οφειλές οι παλιές δεν θα μπουν στον κωδικό που έμπαιναν παλιά όταν φτιάξετε τον προϋπολογισμό ως οφειλές και να φτιάξεις κανονικά τον προϋπολογισμό σου, αλλά τώρα θα πρέπει να μπουν κανονικά στον νέο προϋπολογισμό και για να ισοσκελίσεις τον προϋπολογισμό, τα έσοδα που έχεις, συν τις οφειλές, άρα εγώ για τρία χρόνια δεν θα μπορώ να βάλω ούτε ένα έργο, ούτε μια προμήθεια αν είναι έτσι. Αυτό λέει, ότι πρέπει να πληρώσεις πρώτα τις οφειλές και μετά να προγραμματίσεις οτιδήποτε άλλο. Χθεσινή, δεν ξέρω αν την είδατε. 

Λέμε τώρα, τα απορρίμματα. Ήρθε το Υπουργείο, ήρθε η ΕΕΤΑΑ, ήρθε η ΚΕΔΚΕ και κάναμε πριν από 1,5-2 μήνες εδώ και πιστεύω σε όλη την Ελλάδα και είπαμε τα προβλήματά μας και επισημάνανε κάποια πράγματα και τι είπαν; Ότι «Εμείς θα πάμε στην Αθήνα και θα δώσουμε λύσεις». Για τα απορρίμματα μας έλεγαν ότι για τους ιδιώτες θα πάτε στη διάταξη εκείνη που λέει, όπως και παλιά, για εξαιρετικές περιπτώσεις, σε εκείνη την κατηγορία όπως κάνουμε και έργα και ιστορίες. Είχαμε βάλει κάπου εκεί τα απορρίμματα. Έρχεται ο Επίτροπος εμένα και μου λέει «Αφού κάνει ειδική αναφορά ο νόμος ότι 31/12 και μετά δεν επιτρέπεται να πάτε τα απορρίμματα, να τα φέρνουν ιδιώτες ή οτιδήποτε άλλο, αφού γίνεται ειδική αφορά δεν μπορώ εγώ να δεχτώ να χρησιμοποιήσεις εκείνη τη διάταξη που λέει ότι σε εξαιρετικές περιπτώσεις θα μπορούσες να αναθέσεις τη μεταφορά των σκουπιδιών. Δεν σου την περνάω» μου λέει. Τι θα κάνω εγώ αύριο το πρωί; 


Το έχουμε πει εδώ και δύο μήνες. Το Υπουργείο το έλυσε αυτό; Δεν το έλυσε και δεν λύνει κανένα. Τα καταγράφουν εδώ που έρχονται και μετά…


Ένα τελευταίο. Τοπικά Συμβούλια. Θα μου πείτε, μπορεί να μην απασχολεί πολλούς. Θα σας πω όμως κάτι.  Εγώ έχω 35 Τοπικά Συμβούλια και λέει η απανταχούσα, συνέχεια τέτοιες στέλνουν «Να ορίσεις Γραμματείς για τις συνεδριάσεις των Συμβουλίων». Γραμματειακή υποστήριξη. Τα Συμβούλια δε θα μπορούν να συνεδριάζουν όποτε θέλουν, ακόμα και Κυριακές. Σας λέω εγώ, είναι εδώ και ο Πρόεδρος, πώς θα στείλω εγώ αυτούς τους Γραμματείς τους περιορισμένους, να τους βάλω δύο-τρεις φορές όλο το μήνα να πηγαίνουν στα Συμβούλια, υποχρεωτικά κάθε μήνα να γίνεται Συμβούλιο, μια φορά οπωσδήποτε. Πώς θα πάει 20, 30, 40 χιλιόμετρα το βράδυ, να τον υποχρεώσω εγώ τον Γραμματέα, να πάει το βράδυ στο χωριό; Ποιος θα τον πάει καταρχάς; Ποιος θα τον φέρει πάλι πίσω; Ποιος θα τον πληρώσει εκεί εκτός; Και την Κυριακή, λέει, ακόμα. Δηλαδή, λες και οι άνθρωποι είναι εκτός τόπου και χρόνου. Λες και δεν γνωρίζουν την πραγματικότητα. 


Εν πάση περιπτώσει, δεν θέλω να πω τίποτα άλλο. Δεν λέω για τα έξοδα. Ξέρω ότι αυτά τα προβλήματα αντιμετωπίζουμε οι περισσότεροι. Δεν ξέρω οι πολύ μεγάλοι Δήμοι που έχουν οργανωμένα πράγματα. Αυτά είναι τα πρακτικά, είναι τα καθημερινά. Το εγχείρημα, όπως είπα στην αρχή, αυτοϋπονομεύεται. Το Υπουργείο θα πρέπει να συνειδητοποιήσει αν θέλει να προχωρήσει αυτή η ιστορία, στελέχωση, οικονομική στήριξη. Δεν γίνεται διαφορετικά. 


Ευχαριστώ πολύ.

ΠΡΟΕΔΡΕΙΟ: Ευχαριστούμε τον κύριο Καρπή.


Αγαπητοί συνάδελφοι, επειδή δεν χρειάζεται τώρα να πω ότι πρέπει να βάλουμε χρόνο και δεν έχει και νόημα, αλλά θα σας παρακαλέσω όποιος παίρνει τον λόγο να είναι όσο γίνεται πιο σύντομος και να βάζει βέβαια τα θέματα αυτά που ο ίδιος αντιμετωπίζει. Δεν θέλω ούτε τον λόγο να αφαιρώ, αλλά για να μπορέσουν να μιλήσουν όσο το δυνατόν περισσότεροι.

ΓΕΩΡΓΟΠΟΥΛΟΣ: Γεωργόπουλος από το Δήμο Πηνειού, Νομός Ηλείας. Καλώς ήλθατε. 

Τώρα ο λαός θα κρίνει και κρίνει στην καθημερινότητα την επιτυχία του νέου θεσμού και το λέω αυτό γιατί όταν μου λέει η Σχολική Επιτροπή «Τελείωσε το πετρέλαιο, ποιος θα δώσει την εντολή;», η απάντηση ήταν «Πες το». Ο βενζινάς όμως γνωρίζει αυτόν που θα δώσει την εντολή. Απάντηση από το Υπουργείο δεν υπάρχει. Μόνο προφορικά ισχύει για δύο-τρεις μήνες. Περιμένουμε λοιπόν τη διευθέτηση του ζητήματος. 

Έχουμε πολιτιστικές εκδηλώσεις, το Καρναβάλι, στο Δήμο μας. Βάσει των δωδεκατημορίων του τριμηνιαίου προϋπολογισμού είναι αστείο το ποσό που βγήκε. Το Καρναβάλι δεν θα γίνει ούτε τον Αύγουστο, ούτε τον Οκτώβρη. Είχαμε προμηθευτεί κάποια άρματα από το Δήμο Πάτρας πέρσι. Αν εφαρμοστεί, δεν γίνεται. 
Εγώ λέω στο λαό ξεκάθαρα, το κράτος με την πολιτική του, με την τακτική του, δεν μας αφήνει να κάνουμε τίποτα. Ουσιαστικά έχει κλείσει και το λέω ξεκάθαρα γιατί. 

Μας έστειλαν από την Περιφερειακή, ο σημερινός Αντιπεριφερειάρχης, ο κύριος Καφήρας, το λέω δημόσια, χθες στο Δήμο μας, αυτές οι σχολικές αίθουσες νοικιάζονται. «Βάσει του άρθρου 94, η διαχείριση ανήκει σε εσάς. Αύριο πληρώνετε, κύριοι, το ενοίκιο.» Λέω εγώ «Πώς θα το πληρώσουμε;» 

Πάμε στο άρθρο 276, στην κοστολόγηση, σε πάει στο 281. Πού είναι το πρόγραμμα ΕΛ.Α.Δ.Α.; 

Εμείς απευθύνουμε το ερώτημα στα σχολεία λοιπόν. Κύριοι, τι γίνεται; Πώς θα το πληρώσουμε; 

Παρακάτω. Στέλνουν «Να έρθετε να πάρετε τους φακέλους για τα προνοιακά επιδόματα.» Όταν πάνε εκεί, λένε «Μα πρέπει να σας εκπαιδεύσουμε. Πού είναι η κοινωνική λειτουργός;» Ο Δήμος δεν έχει. Πώς θα πάρουμε τους φακέλους από τη μία, αφού δεν μας τους δίνετε από την άλλη;

Ποιος θα πληρώσει τα επιδόματα αυτά, τα προνοιακά; Το κόστος είναι τεράστιο. Θα πρέπει λοιπόν να υπάρξουν διευκρινίσεις, να υπάρξει συνέχεια του κράτους και όχι να μείνουμε εκτεθειμένοι στις διάφορες Υπηρεσίες και στους έξωθεν. 

Όσο για τη ΔΙΑΥΓΕΙΑ, καλή είναι, τη χαιρόμαστε. Εμείς θα την εφαρμόσουμε. Όμως ας πάει και κάποιος φυλακή επιτέλους. 

ΠΡΟΕΔΡΕΙΟ: Ευχαριστώ. 


Επειδή μαζεύονται πάρα πολλά, θα δώσουμε κάποιες απαντήσεις όσο μπορούμε σε μερικά από αυτά και θα συνεχίσουμε και θα παρακαλέσω και τους συνεργάτες μας στην ΚΕΔΚΕ και στην ΕΕΤΑΑ που σημείωσαν, όποιος θέλει να απαντήσει σε κάποια συγκεκριμένα ερωτήματα, να μας το πει, να απαντήσει. 


Ο κύριος Κοιμήσης.

Α. ΚΟΙΜΗΣΗΣ: Ορισμένα θέματα καθαρά πρακτικά, που προκύπτουν και από τις ερωτήσεις. 


Στο κομμάτι των προμηθειών, τίθεται το ερώτημα πώς μπορεί ο Δήμος ή τα Νομικά Πρόσωπα σε αυτή τη φάση τη μεταβατική να κάνουν διαγωνισμό για τις προμήθειες, οι οποίες προφανώς μέσα στο τρίμηνο θα υπερβούν το ποσό της απευθείας ανάθεσης που είναι 15.000 €, από τη στιγμή που δεν έχουν προϋπολογισμό.


Η συζήτηση που έχει γίνει με το Ελεγκτικό Συνέδριο, γιατί κάναμε επαφή ως Κεντρική Ένωση, με τον Πρόεδρο του ελεγκτικού Συνεδρίου και έγινε και συζήτηση διεξοδική με δύο δικαστές, είναι στα πλαίσια του Κώδικα να υπάρχει μια διασταλτική ερμηνεία όσον αφορά την κατεπείγουσα ανάγκη που υφίσταται αυτή εξαιτίας της εφαρμογής στη μεταβατική περίοδο του 3852 και δεν οφείλεται σε εγγενείς αδυναμίες ή αβλεψία του φορέα, να πάρει απόφαση το Δημοτικό Συμβούλιο για απευθείας αναθέσεις και η Οικονομική Επιτροπή να κάνει πρόχειρους διαγωνισμούς για το τρίμηνο. Για τις άμεσες όμως προμήθειες που έχουν σχέση με την λειτουργία του Δήμου. Ποιες είναι αυτές: τα καύσιμα, τα ανταλλακτικά και τα αμέσως αναλώσιμα είδη και αντικείμενα που έχουν σχέση με τις Υπηρεσίες. 
ΟΜΙΛΗΤΗΣ: (εκτός μικροφώνου)

Α. ΚΟΙΜΗΣΗΣ: Μετά, δεν θα φύγουμε. Θα σας πω και για αυτό. Μια και το βάλατε, θα το έλεγα στο τέλος, θα το πω τώρα. 


Αυτό το πρόβλημα δεν έχει σχέση με τον Καλλικράτη. Ο ΕΚΠΟΤΑ και η εγκύκλιος η οποία έχει βγει από το Υπουργείο Εσωτερικών και αυτή μάλιστα η οποία επανελήφθη τον Νοέμβριο του 2010, λέει ότι εφόσον με βάση τον ΕΚΠΟΤΑ και τους αντίστοιχους κωδικούς δεν υπάρχει υπέρβαση στις προμήθειες στο 15χίλιαρο, αυτές μπορούν να γίνονται με απευθείας αναθέσεις. Έρχεται όμως το Ελεγκτικό Συνέδριο με ορισμένες αποφάσεις Επιτρόπων και λέει ότι για εμάς ότι είναι οικοδομικό υλικό έπρεπε να είχε δημοπρατηθεί συνολικά, ότι είναι ηλεκτρολογικό υλικό… Λέω παραδείγματα τώρα γιατί σε κάθε Δήμο μπορεί να υπάρχουν ποικίλες καταστάσεις. Ότι είναι ηλεκτρολογικό υλικό, έπρεπε να έχετε κάνει διαγωνισμό. 


Εδώ υπάρχει ένα πρόβλημα. Δεν καταλαβαίνουν ότι οικοδομικό υλικό είναι μια πρόκα. Το λέω σαν παράδειγμα, φαίνεται αστείο, αλλά είναι όμως ουσία όσον αφορά τον έλεγχο. Αυτή για να περιγραφεί πρέπει να πεις αν θα είναι ακέφαλη, αν θα έχει κεφάλι, αν θα είναι από σίδηρο ή γαλβανιζέ ή ανοξείδωτη, θα πρέπει να περιγράψεις το πάχος και το μήκος και την ποσότητα και αυτό αφορά όλα τα οικοδομικά υλικά. 


Επομένως, το Υπουργείο Εσωτερικών σωστά πράττοντας, εκτίμησε ότι αυτά πρέπει να σπάνε ανά κωδικός ανάλογα με τις ανάγκες όπως προκύπτουν, γιατί οι ανάγκες αυτές δεν μπορεί να είναι εκ των προτέρων προϋπολογισμένες. Πρέπει να είναι τρελός κανείς να πιστεύει ότι μπορεί να το προσεγγίζει αυτό το πράγμα. 


Από την άλλη μεριά ο προμηθευτή που θα έρθει να δώσει προσφορά στα είδη συνολικά, πρέπει να ξέρει ασφαλείς ποσότητες ώστε σε κάποιο είδος να επιλέξει να έχει ζημιά και να κερδίσει από κάποια άλλα. Αυτό είναι ένα θέμα το οποίο έχει τεθεί στο Ελεγκτικό Συνέδριο.


Δεύτερο θέμα σημαντικό. Ο 3852 επιβάλλει τον προληπτικό έλεγχο σε όλα τα Νομικά Πρόσωπα, Ιδιωτικού και Δημοσίου Δικαίου και στους Δήμους ασφαλώς, από 1/1/2011, έχει ξεκινήσει η προθεσμία. Δεν μπορούσε να γίνει αυτό γιατί ακόμα πολλά Νομικά Πρόσωπα δεν είναι υποστατά στη νέα τους μορφή που προβλέπει ο Καλλικράτης. Έχει ληφθεί απόφαση από την Ολομέλεια του Ελεγκτικού Συνεδρίου και αυτό πλέον είναι ανακοινώσιμο, ότι μέχρι να συσταθούν τα νέα Νομικά Πρόσωπα και να δημοσιευτούν στο ΦΕΚ, θα λειτουργεί το σύστημα όπως ακριβώς έχει. Πρακτικά σημαίνει αυτό ότι λειτουργούμε όπως λειτουργούσαμε, στις Σχολικές Επιτροπές, στα Νομικά μας Πρόσωπα, στις Δημοτικές Επιχειρήσεις και στο Δήμο. 


Τρίτο ερώτημα. Το δωδεκατημόριο. Εδώ υπάρχει επίσης ένα θέμα ερμηνείας. Το Ελεγκτικό Συνέδριο λέει ότι δεν μπορεί να υπάρξει υπέρβαση του δωδεκατημορίου και μάλιστα με πιστή αντιγραφή των κωδικών που υπήρχαν στο 2010, αθροιστικά βέβαια ανά Δημοτική Ενότητα, ακόμα και αν ο Δήμος έχει τα χρήματα διαθέσιμα για να κάνει πληρωμές. 


Πού είναι το πρόβλημα: υπάρχουν υποχρεώσεις έργων που έχουν υλοποιηθεί στο 2010 και έρχονται οι λογαριασμοί για να πληρωθούν, υπάρχουν τα λεφτά, δεν μπορείς να τους πληρώσεις. Ή έχεις κάνει διαδικασία αγοράς κάποιων οικοπέδων ή απαλλοτριώσεων, έχεις τα λεφτά, δεν μπορείς να κάνεις τις καταβολές. Ή έχεις εξασφαλισμένες τις πιστώσεις από διάφορα προγράμματα ή από δανειοδοτήσεις και υπάρχει πρόβλημα.

Η δική μας επιχειρηματολογία είναι ότι η αυστηρή περιγραφή του δωδεκατημορίου όσον αφορά τον κρατικό προϋπολογισμό γίνεται για να μπορείς να περιορίσεις τις δαπάνες και να κρατήσεις το έλλειμμα σε ανεκτά επίπεδα. Εδώ όμως είναι διαφορετικά τα πράγματα. Εδώ υπάρχουν τα χρήματα και προσπαθείς να κάνεις πληρωμές. Έχουν απαντήσει ότι θα το δουν.


Υπάρχει ένα μείζον θέμα το οποίο αφορούσε την εγκύκλιο που δεν ήταν τόσο σαφής όσον αφορά το θεματικό αντικείμενο των αρμοδιοτήτων των Κοινωφελών Επιχειρήσεων και των Νομικών Προσώπων όταν αυτά θα ενοποιηθούν.


Δηλαδή, μπορούσε μια Κοινωφελής Επιχείρηση η οποία είχε ΚΗΦΗ, προνοιακές δομές, που ήταν δηλαδή το θεματικό της ενδιαφέρον προσανατολισμένο στην κοινωνική πολιτική, να ασκεί παράλληλα με το Νομικό Πρόσωπο που και αυτό είχε αντίστοιχες αρμοδιότητες αυτές; 


Η απάντηση που μάλλον θα βγει σαν συχνή ερώτηση, όχι υπό μορφής εγκυκλίου, από πλευράς του Υπουργείου, θα είναι ότι ναι. Δηλαδή ο Δήμος που έχει ένα Νομικό Πρόσωπο επιλέγει τι θα βάλει στο Νομικό Πρόσωπο όταν θα κάνει τη συνένωση και από εκεί και μετά η Κοινωφελής Επιχείρηση ότι είχε ακριβώς σαν θεματικό αντικείμενο εξακολουθεί να το διατηρεί και ξεμπλοκάρεται σε πολύ μεγάλο βαθμό το πρόβλημα. 


Σχολικές Επιτροπές. Στις Σχολικές Επιτροπές υπάρχουν δύο θέματα. 

ΟΜΙΛΗΤΗΣ: (εκτός μικροφώνου)

Α. ΚΟΙΜΗΣΗΣ: Κατηγοριοποιούνται αυτομάτως, υπό την έννοια ότι στο Νομικό Πρόσωπο ότι συνενώσεις θα γίνουν στον τομέα του πολιτισμού, της κοινωνικής πολιτικής, των τεχνών, των προνοιακών πολιτικών που ασκεί ο Δήμος και οτιδήποτε άλλο μπορεί να έχει, μπαίνουν μέσα στο ενιαίο Νομικό Πρόσωπο και αυτομάτως βγαίνουν και οι κατηγορίες του θεματικού ενδιαφέροντος που έχει το Νομικό Πρόσωπο. 


Η Δημοτική Επιχείρηση η Κοινωφελής έχει αρμοδιότητες οι οποίες περιγράφονται από το καταστατικό της. Εξακολουθεί να τις ασκεί. 

ΟΜΙΛΗΤΗΣ: (εκτός μικροφώνου)

Α. ΚΟΙΜΗΣΗΣ: Δεν παρακάμπτεται. Έχει εξεταστεί αυτό. Μην κάνουμε νομικές ερμηνείες. Έχει εξεταστεί, δεν υπάρχει πρόβλημα νομικής ερμηνείας γιατί δεν ακουμπά το συγκεκριμένο άρθρο την ερμηνεία όσον αφορά τις Δημοτικές Επιχειρήσεις. Αφορά, όταν ένας Δήμος επιλέξει να μην έχει Κοινωφελή Επιχείρηση ή δεν είχε Κοινωφελή Επιχείρηση και κάνει δύο Νομικά Πρόσωπα, τότε σαφώς αυτά τα δύο Νομικά Πρόσωπα θα πρέπει να έχουν διακριτούς θεματικούς τομείς. Αυτό είναι σαφές νομίζω, για αυτό και δεν το είπα. Δηλαδή δεν μπορείς να έχεις δύο Νομικά Πρόσωπα που θα έχεις και στο ένα και στο άλλο πολιτισμό. Αυτό είναι σαφές νομίζω, για αυτό και δεν το ανέφερα. 


Σχολικές Επιτροπές. Υπάρχει ένα θέμα που εκκρεμεί η έκδοση της Υπουργικής Απόφασης μετά από εξουσιοδοτική διάταξη που έχει ο νόμος, ο 3852, για τη λειτουργία των Σχολικών Επιτροπών, που αφορά δηλαδή την οικονομική διαχείριση, τη διοίκηση και όλα αυτά τα πράγματα και υπάρχει ένα θέμα που αφορά τη σύνθεση του Διοικητικού Συμβουλίου. Επειδή παραπέμπει ο νόμος στον υφιστάμενο Κώδικα όσον αφορά τη σύνθεση του Διοικητικού Συμβουλίου, υπάρχει μια υποχρεωτική τοποθέτηση των Διευθυντών των σχολείων. Πρακτικά αυτό σημαίνει ότι σε όλους τους  Δήμους η Διοίκηση θα απαρτίζεται μόνο από τους Διευθυντές. 


Επομένως, θα πρέπει να περιμένουμε να βγει αυτή η απόφαση και μετά να προχωρήσουμε…

ΟΜΙΛΗΤΗΣ: (εκτός μικροφώνου)

Α. ΚΟΙΜΗΣΗΣ: Δεν ξέρω, ας δούμε την απόφαση που θα βγει και τι θα λέει αυτή. Μπορεί να δίνει διέξοδο σε αυτό η απόφαση. Δεν ξέρω εγώ, δεν μπορώ να σας πω, αλλά πρέπει να περιμένουμε. Να μην προχωρήσουμε δηλαδή στη σύνθεση γιατί δεν υπάρχει κανένας λόγος να φτιάξουμε Σχολικές Επιτροπές οι οποίες θα απαρτίζονται μόνο από τους Διευθυντές των σχολείων.


Ένα άλλο επίσης θέμα το οποίο είναι θέμα ουσιαστικό, είναι το ζήτημα, έβαλε ο Θάνος εμμέσως το ζήτημα της ύπαρξης ή μη οργανωμένων Υπηρεσιών στους νεοσύστατους Δήμους. 


Υπάρχουν προβλήματα σε πολλούς Δήμους, μικρού και μεσαίου μεγέθους, είτε ελλείψεων προσωπικού, είτε ελλείψεων δυνατοτήτων άσκησης συγκεκριμένων αρμοδιοτήτων, είτε παντελής απουσία Υπηρεσιών. Αυτό είναι ένα θέμα το οποίο θα πρέπει να το εξετάσει ο νομοθέτης, το Υπουργείο, όμως μία λύση την οποία δίνει ο Κώδικας ως προς τα Νομικά Πρόσωπα, μάλλον να σας πω κάνοντας μία παρένθεση ότι τα μεγέθη όπως αλλάζουν, στην ουσία έχουμε σχεδόν τέσσερις παράλληλους Οργανισμούς Δήμων σε ένα Δήμο. Είναι ο Δήμος, είναι το Νομικό Πρόσωπο άλλος ένας Δήμος, είναι η Κοινωφελής Επιχείρηση που και αυτή γιγαντώνεται και είναι και η Δημοτική Επιχείρηση Ύδρευσης Αποχέτευσης εκεί που υπάρχει και αυτή γίνεται μια τεράστια μονάδα. 


Ο Κώδικας παρέχει τη δυνατότητα υποστήριξης των Νομικών Προσώπων Δημοσίου Δικαίου από τις Υπηρεσίες των Δήμων και με δυνατότητα διάθεσης και προσωπικού. 


Νομίζουμε ότι αυτό πρέπει να επεκταθεί και στα Νομικά Πρόσωπα Ιδιωτικού Δικαίου. 


Τώρα, πολύ  γρήγορα, στην πορεία θα πούμε και άλλα που θα προκύψουν σαν ερωτήματα, ορισμένα που έχουν τεθεί συγκεκριμένα.


Όσον αφορά τις ΤΥΔΚ, πρέπει να κλείσουν νομικά θέματα όσον αφορά τις παρακολουθήσεις των έργων, δεν μπορεί να γίνει διαφορετικά και μετά φυσικά η Τεχνική Υπηρεσία του κάθε Δήμου μπορεί να…

ΟΜΙΛΗΤΗΣ: (εκτός μικροφώνου)

Α. ΚΟΙΜΗΣΗΣ: Τα καινούργια τα αναλαμβάνει ο Δήμος.
ΟΜΙΛΗΤΗΣ: (εκτός μικροφώνου)

Α. ΚΟΙΜΗΣΗΣ: Έχουν συμβασιοποιηθεί, έχει γίνει διαγωνισμός; Πρέπει να γίνει η διαδικασία με την ΤΥΔΚ. Έχει τεθεί αυτό και πρέπει να γίνει έτσι, νομικά δεν υπάρχει άλλη διέξοδος.


Πολεοδομίες, μεταφορές φακέλων. Πρέπει να πάρετε απόφαση για να αναλάβετε και την άσκηση αρμοδιοτήτων στις Δημοτικές Ενότητες οι οποίες καλύπτονται σήμερα από τις αποσυγκεντρωμένες πρώην Υπηρεσίες των Νομαρχιακών Αυτοδιοικήσεων. 


Σχολικές Επιτροπές, είπα, Κοινωφελείς Επιχειρήσεις…

ΟΜΙΛΗΤΗΣ: (εκτός μικροφώνου)

Α. ΚΟΙΜΗΣΗΣ: Εντάξει. Μπορεί. Μην το κάνουμε γιατί είναι το τεχνικό το θέμα, αλλά μπορεί όμως.  

Στις Κοινωφελείς Επιχειρήσεις είναι σωστό ότι υπάρχει αυτή η αδυναμία συνέχισης των προγραμμάτων και δεν υπάρχει κανένας λόγος να μην υπάρξει διευθέτηση, δεν ξέρω αν θα είναι νομοθετική ή ερμηνευτική, όσον αφορά το μεταβατικό διάστημα αυτού του χρόνου, γιατί ξέρετε πολύ καλά ότι 31/12/2011 τα προγράμματα λήγουν με τη μορφή της συγχρηματοδότησης από το ΕΣΠΑ, επομένως πρέπει να ψάξουμε για μια λύση οριστική και δεν υπάρχει κανένας λόγος τώρα να διαταραχτεί το status. Είναι σωστή αυτή η παρατήρηση.


Ως προς το 15%, ο περιορισμός  στο προσωπικό με  σχέση εργασίας ιδιωτικού δικαίου ή αντίστοιχα στις συμβάσεις μίσθωσης έργου, δεν αφορά τις ανταποδοτικές υπηρεσίες. Αυτές δεν μπαίνουν στον περιορισμό. Οι ανταποδοτικές υπηρεσίες καλύπτονται με βάση τις ανάγκες του κάθε Δήμου και με βάση τις προβλεπόμενες οργανικές θέσεις, είτε αυτές είναι ορισμένου χρόνου, είτε είναι…


Τώρα, ο Θάνος έκανε κριτική γιατί υπάρχει σωρεία εγκυκλίων. Εντάξει, μην πάμε σε αυτόν τον παραλογισμό. Καλό είναι ότι υπάρχουν οι εγκύκλιοι. Αλίμονο αν δεν υπήρχε αυτή η προπαρασκευή σε μία κολοσσιαία μεταβολή που γίνεται στο διοικητικό μας μοντέλο. Θα ψαχνόμασταν σήμερα. Το γεγονός ότι υπάρχουν αυτές οι εγκύκλιοι και ο Οδικός Χάρτης, μας δίνει ένα μπούσουλα. 

Παρ’ όλα αυτά όμως, έχετε αντιληφθεί ότι υπάρχουν προβλήματα ερμηνευτικά και εφαρμογής. Για αυτό είμαστε εδώ σήμερα, στην ουσία για να μπορέσουμε να καταγράψουμε και να θέσουμε υπόψη του Υπουργείου ότι υπάρχουν αυτά τα ζητήματα. 


Όσον αφορά το ΕΣΠΑ, υπάρχει ένα μείζον θέμα κατά τη δική μου άποψη, το οποίο θα δημιουργήσει εμπλοκές. Ο νόμος λέει ότι μεταφέρεται η αρμοδιότητα ένταξης έργων στο Περιφερειακό Συμβούλια, αυτό που έχει προκύψει όμως με τις εκλογές του 3852, της Περιφερειακής Αυτοδιοίκησης. Δημιουργεί από μόνο του αυτό μία συνεμπλοκή των δύο Βαθμών, γιατί για έργα που θα αφορούν τους Δήμους θα αποφασίζει η Περιφερειακή Αυτοδιοίκηση. Δεν ξέρω αν έγινα σαφής.


Η πρόταση την οποία κάνει η ΚΕΔΚΕ είναι ότι θα πρέπει να υπάρξει ένα αυτοτελές υποπρόγραμμα για τον Α’ Βαθμό στα πλαίσια και των ΠΕΠ και των Τομεακών του ΕΣΠΑ και για αυτό έχουμε ζητήσει ως ΚΕΔΚΕ να κάνουμε μια επαφή με τον κύριο Χρυσοχοΐδη, για να μπορέσουμε να το συζητήσουμε το θέμα αυτό ή εν πάση περιπτώσει θα πρέπει να βρεθεί μια διαδικασία αντικειμενικής επιλογής και ένταξης των έργων, γιατί από εκεί και πέρα υπάρχουν οι πολιτικές προτεραιότητες οι οποίες θα καθορίζονται, μπορεί να είναι και σαφείς και πολύ σωστές οι επιλογές, αλλά όμως θα καθορίζονται για τον Α’ Βαθμό από το Περιφερειακό Συμβούλιο. 


Στο προσωπικό, κοιτάξτε, δεν αφορά μόνο τις ΤΥΔΚ, αφορά γενικά όλο το προσωπικό το οποίο έχει μεταφερθεί στις πρωτεύουσες των Νομών. Εμείς είχαμε ζητήσει να υπάρχει πράγματι εθελοντική, ως ΚΕΔΚΕ εννοώ, δυνατότητα επιλογής, αλλά θα πρέπει να ξέρετε ότι το Όργανο των ανθρώπων αυτών, των εργαζομένων στις Τοπικές Ενώσεις, στις Τεχνικές Υπηρεσίες Δήμων και Κοινοτήτων, δεν είχαν αποκρυσταλλωμένη άποψη. Ορισμένοι ήθελαν να πάνε στις Αποσυγκεντρωμένες Διοικήσεις του κράτους ως υπάλληλοι. Να κάνουν τι; Είναι ένα ερώτημα. Άλλοι ήθελαν να επιλέξουν Δήμους για να τοποθετηθούν. Επελέγη τελικά από το νομοθέτη αυτή η λύση. 


Σήμερα όμως αυτοί είναι δημοτικοί υπάλληλοι και τους διέπει η διαδικασία των μετατάξεων όπως ακριβώς όλους τους υπαλλήλους. Είναι όμως επιφορτισμένοι από το νόμο για αυτοτελή υποστήριξη των Δήμων εκείνων που δεν έχουν Τεχνικές Υπηρεσίες. Είναι σαφής δηλαδή η διαδικασία της αποστολής τους. Δεν χρειάζεται να παίρνει τηλέφωνο τον Δήμαρχο Πατρέων ή να τον παρακαλεί για να υποστηρίζει η Υπηρεσία. 
ΟΜΙΛΗΤΗΣ: (εκτός μικροφώνου)

Α. ΚΟΙΜΗΣΗΣ: Εντάξει, εγώ λέω τώρα τι λέει ο νόμος, τι λέει η οδηγία, η κατεύθυνση. Νομίζω ότι είναι σαφές, συνεργασία γίνεται σε αυτό, δεν θα υπάρξει πρόβλημα. 


Τώρα, ως προς το ΔΙΑΥΓΕΙΑ, δεν θα το συζητήσω. 


Παλιές οφειλές. Δεν έχει αλλάξει τίποτε ως προς το καθεστώς που υπήρχε. Σε όλους μας τους προϋπολογισμούς εντάσσουμε τις παλιές οφειλές τις οποίες έχουμε, αυτό θα γίνει και τώρα με τη σύνταξη του προϋπολογισμού.

ΟΜΙΛΗΤΗΣ: (εκτός μικροφώνου)

Α. ΚΟΙΜΗΣΗΣ: Δεν καταλαβαίνω γιατί αυτός ο λόγος.

ΟΜΙΛΗΤΗΣ: (εκτός μικροφώνου)

Α. ΚΟΙΜΗΣΗΣ: Συνάδελφε, δεν μιλήσατε εσείς για να σας απαντήσω. Εγώ απαντώ σε αυτά που τέθηκαν. Όταν θα μιλήσετε, θα τα γράψουμε και θα σας απαντήσω.

ΟΜΙΛΗΤΗΣ: (εκτός μικροφώνου)

Α. ΚΟΙΜΗΣΗΣ: Δεν είστε πρωτάρης, είστε παλιός. Εσείς θα επιλέξετε ποιες από τις δαπάνες έχουν την νόμιμη διαδικασία των παραστατικών. Κανείς δεν σου επιβάλλει να καλύψεις δαπάνες οι οποίες δεν καλύπτονται από τη νομιμότητα.


Είναι όμως σαφές ότι στη διαδικασία του δωδεκατημορίου ότι πληρωθεί και ότι διαχείριση θα γίνει, θα πρέπει να ενταχθεί και από τώρα να εκτιμηθεί ως κομμάτι του προϋπολογισμού του 2011. Αυτό έχει ειπωθεί, δεν είναι κάτι άλλο. 


Ευχαριστώ για τον χρόνο.

ΠΡΟΕΔΡΕΙΟ: Αγαπητοί συνάδελφοι, στη συνέχεια αυτών που είπε ο κύριος Κοιμήσης, καταρχάς πρέπει να διευκρινίσω προς όλους ότι εμείς δεν είμαστε Υπουργείο Εσωτερικών. Εμείς ζητήσαμε να είναι και εκπρόσωποι του Υπουργείου εδώ να τα ακούσουν. 


Όμως θέλω να σας πω το εξής. Επειδή εμείς προσπαθούμε  να έχουμε μια άμεση επαφή με το Υπουργείο και ήδη η Επιτροπή Θεσμών μαζεύει όλα αυτά τα αιτήματα, τα προβλήματα, για να τα θέσουμε εκ νέου και λέω τώρα, επειδή εν τη ρύμη του λόγου του ο κύριος Καρπής είπε «Η ΚΕΔΚΕ ευθύνεται». Οφείλω να σας πω επειδή ήμουν επικεφαλής της αντιπροσωπείας που ήμασταν ως Επιτροπή Παρακολούθησης όταν γινόταν ο νόμος, εγώ, ο κύριος Μαστοράκος, ο κύριος Γκοτσόπουλος, ο κύριος Τσιαντής, ο κύριος Μουράτογλου και οι τεχνοκράτες μας. 

Γινόταν μια πάρα πολύ καλή συζήτηση με τους αντίστοιχους παράγοντες του Υπουργείου Εσωτερικών, όπου προέδρευε ο Γενικός Γραμματέας του Υπουργείου Εσωτερικών, τα βάζαμε τα θέματα που παίρνονταν ομόφωνα ουσιαστικά στο Συμβούλιο της ΚΕΔΚΕ, τα αποδέχονταν στη συζήτηση και στην επόμενη συζήτηση που ξανά μαζευόμασταν έβγαιναν άλλα και κάθε φορά βρισκόμασταν προ εκπλήξεων και όταν πήγαμε στη Βουλή, όπως ξέρετε, στην Επιτροπή, για να υποστηρίξουμε τα δικά μας και μάλιστα μίλησα εγώ, εξεπλάγην για μια φορά ακόμη με αυτά που παρουσιάστηκαν τελευταία στιγμή και είχαμε καταγγείλει τότε ότι τελικά αυτόν τον νόμο και πολλά από αυτά που μπήκαν εκεί μέσα, δεν τον κάναμε ούτε εμείς, ούτε αυτοί που ήταν στη συζήτηση, αλλά κάποιοι αόρατοι τεχνοκράτες που τα έβλεπαν όπως τα έβλεπαν αυτοί. 


Ξέρετε ότι προβλέπονται δεκάδες Προεδρικά Διατάγματα και Υπουργικές Αποφάσεις, έρχονται σωρηδόν αλλά δεν έχουν ολοκληρωθεί και βρισκόμαστε προ μεγάλων προβλημάτων. Βέβαια ο Δήμαρχος Αγρινίου με εξέπληξε σήμερα που είπε ότι όλα είναι καλά και τα λοιπά. Δεν θέλω να σταθώ περισσότερο εκεί, αλλά τα προβλήματα είναι πάρα πολύ μεγάλα. 


Προσπάθησε ο κύριος Κοιμήσης να δώσει μερικές απαντήσεις σε αυτά τα οποία μπήκαν. Πρέπει να σας πω το εξής, ειδικά για τα χρέη και το τόνισα μόλις σας καλωσόρισα εδώ. Ότι προσέξτε πάρα πολύ όσοι συνάδελφοι έχετε Δήμους που δεν ήταν στον έλεγχο του Ελεγκτικού Συνεδρίου. Προσέξτε το πάρα πολύ αυτό. Ο νόμος προβλέπει βέβαια σε όλους τους Δήμους να γίνουν Επιτροπές Απογραφών, οι οποίες θα κάνουν το έργο τους μέχρι το τέλος του Φλεβάρη. Επιπλέον προβλέπεται να μπουν ορκωτοί λογιστές. Αυτό πρέπει να το κάνετε, αλλά πρέπει να περάσετε, το λέω έτσι επικοινωνιακά, σε όλους και σε αυτούς δηλαδή που έχασαν τις εκλογές ή δεν κατέβηκαν και άφησαν τους Δήμους αυτούς, ότι δεν γίνεται για λόγους εκδίκησης ή οτιδήποτε άλλο. Γίνεται για λόγους διαφάνειας, για να μην βρεθούμε προ εκπλήξεων και σας το λέω εγώ, από την εμπειρία τη δική μας, αυτοί οι Δήμοι τι έκαναν, πολλοί; Θέλοντας να προσφέρουν έργο, έλεγαν στον εργολάβο «πήγαινε κάνε το τάδε έργο», ερχόταν ο εργολάβος αφού το έκανε, έκοβε το παραστατικό και μετά προσπαθούσε ο Δήμος να το περάσει από Δημαρχιακές, να το περάσει από Δημοτικά Συμβούλια. Ήρθε ο νόμος που απαγόρευε τα Συμβούλια από τον Σεπτέμβριο μέχρι την ανάληψη των καινούργιων καθηκόντων, προσπαθούσαν να αναμορφώσουν προϋπολογισμούς, δεν περνούσαν από τις Περιφέρειες. Υπάρχουν μεγάλα τέτοια προβλήματα και μιλάμε για μεγάλα ποσά. 

Για αυτό σας το λέω, μην πείτε «Εντάξει, εμείς είμαστε γαλαντόμοι, δεν θα βάλουμε ορκωτούς λογιστές». Πρέπει να πάρετε την απόφαση να μπουν οι ορκωτοί λογιστές. 

ΟΜΙΛΗΤΗΣ: (εκτός μικροφώνου)

ΠΡΟΕΔΡΕΙΟ: Έχει σημασία, έχει μεγάλη σημασία, γιατί μετά δεν θα μπορείς να πληρώσεις κάποια από αυτά τα παραστατικά που δεν είναι…

ΟΜΙΛΗΤΗΣ: (εκτός μικροφώνου)

ΠΡΟΕΔΡΕΙΟ: Εγώ λέω κάτι διαφορετικό; Μη διακόπτετε, καταρχάς δεν σας αφαιρέσαμε, όποτε θέλετε να μιλήσετε. 

ΟΜΙΛΗΤΗΣ: (εκτός μικροφώνου)

ΠΡΟΕΔΡΕΙΟ: Συνάδελφε, εγώ δεν λέω κάτι διαφορετικό. Λέω κάτι διαφορετικό; Αυτό λέω ότι κάνουμε, αυτό λέω ότι πρέπει να κάνουμε καταρχάς. Έτσι πρέπει να γίνει, δεν γίνεται διαφορετικά. Πρέπει να ακολουθήσουμε τη νόμιμη διαδικασία για να είμαστε ξεκάθαροι προς κάθε κατεύθυνση. 


Πάω σε άλλο θέμα. Ειπώθηκε εν ολίγοις, για το πρόγραμμα ΕΛ.Α.Δ.Α. και το πρόγραμμα ΘΗΣΕΑΣ, που συνδέονται αυτά. Πρέπει να σας πω ότι αίτημα της Τοπικής Αυτοδιοίκησης και της ΚΕΔΚΕ όταν συζητούσαμε ευθύς εξαρχής τον Καλλικράτη και πρέπει να σας πω ότι για τη διοικητική μεταρρύθμιση το 95% και πλέον των συνέδρων των συνεδρίων της ΚΕΔΚΕ ήταν υπέρ της διοικητικής μεταρρύθμισης. Τώρα, άλλο τι λέγαμε εμείς, άλλο τι έγινε με τον Καλλικράτη. Μεταξύ των άλλων αιτημάτων που βάζαμε, ήταν ότι χρειάζονται χρήματα, τουλάχιστον 4 δισεκατομμύρια ευρώ, για τα 4-5 επόμενα χρόνια. 


Είναι αλήθεια ότι το ΕΛ.Α.Δ.Α. αναφέρει για 4 δισεκατομμύρια, αλλά δεν είναι για τον Καλλικράτη. Περίπου ένα με ένα διακόσια φαίνεται ότι θα μείνει για τα επόμενα 5 χρόνια για τον Καλλικράτη. 


Γίνεται μεγάλη συζήτηση για τον ΘΗΣΕΑ. Θα ξέρετε οι παλιοί τουλάχιστον και οι καινούργιοι θα το είδατε, ότι μια σειρά από έργα του ΘΗΣΕΑ είναι σταματημένα. Οι εργολάβοι τα σταμάτησαν. Πρέπει να θυμίσω κάτι. Ότι το Υπουργείο μας είχε στείλει μια εγκύκλιο και έλεγε ότι μέχρι 31/8/2010 εντάξτε τα έργα του ΘΗΣΕΑ που δεν έχετε κάνει. Έρχεται στη συνέχεια μια άλλη εγκύκλιος και λέει ότι μπαίνουν μόνο αυτά που έχουν συμβασιοποιηθεί μέχρι 25 Ιουνίου του 2010, ενώ εμείς παλεύαμε να πάμε μέχρι τέλος του έτους. Τελικά επικράτησε αυτό, 25 Ιουνίου, αλλά το κακό είναι ότι και αυτά τα έργα δεν πληρώνονται, με αποτέλεσμα οι εργολάβοι να τα έχουν σταματήσει αυτά τα έργα. 


Εμείς προσπαθούμε να βρούμε την καλύτερη λύση. Φαίνεται ότι θα πάει στο ΕΛ.Α.Δ.Α., δεν υπάρχουν άλλα χρήματα εκεί και βέβαια έχουμε και πολύ μεγάλα προβλήματα με τη ΣΑΤΑ. Εδώ και πάρα πολλά χρόνια δεν είχαμε αντιμετωπίσει τέτοιο φαινόμενο να μην δοθούν δύο δόσεις της ΣΑΤΑ του 2010 και ενώ τα είχαμε βάλει στον προϋπολογισμό του 2010, γιατί έτσι φαινόταν, κάναμε προκηρύξεις, έγιναν έργα και όλα αυτά είναι στον αέρα, δεν πληρώθηκαν. 


Είχε ειπωθεί πριν από λίγο καιρό σε συναντήσεις που είχαμε με τους αρμοδίους, ότι εντός του Φεβρουαρίου πιθανόν να δινόταν μια έκτακτη ΣΑΤΑ να πω, μια δόση της ΣΑΤΑ, τον Φεβρουάριο, αλλά προς το παρόν δεν φαίνεται πουθενά ότι θα δοθεί και αυτή η έκτακτη. 


Είναι γνωστό βέβαια ότι η ΚΥΑ για το 2010 δεν έχει εμφανιστεί, δεν έχει υπογραφεί ακόμη. 
Πράγματι τα οικονομικά είναι σε πάρα πολύ άσχημη κατάσταση. Όμως αυτό είναι το γενικό και το πολύ δύσκολο. Τα επιμέρους προβλήματα όμως πρέπει να κοιτάξουμε να τα λύσουμε, για αυτό είμαστε μεταξύ, η ΚΕΔΚΕ, Υπουργείου και Δήμων, για αυτό κάνουμε αυτές τις συγκεντρώσεις. Πράγματα που πιθανόν να μην τα ξέρουμε και εμείς γιατί κάθε Δήμος έχει και ιδιαιτερότητα, για αυτό έχουμε καλέσει όλους τους συναδέλφους, να τα σημειώνουμε, καταγράφονται. Στα Συμβούλια της ΚΕΔΚΕ, στην Επιτροπή Θεσμών, όλα αυτά μπαίνουν, για να προσπαθήσουμε να δώσουμε τις καλύτερες λύσεις. Χρειάζεται μεγάλος αγώνας. 

Εγώ θέλω να σας πω ότι οι δυσκολίες είναι τόσο μεγάλες και πολύ φοβάμαι ότι οι επόμενοι 40 μήνες έως τις εκλογές του 2014 θα είναι μια περίοδος δύσκολη, μια περίοδος προσαρμοστικότητας, αλλά τουλάχιστον να έχουμε τις λιγότερες «απώλειες». Αυτό θέλουμε. Όμως θέλω να μην μας αντιμετωπίζετε ως εκπροσώπους του Υπουργείου Εσωτερικών. Είμαστε εδώ για να κάνουμε ένα γόνιμο διάλογο και να προωθήσουμε τη λύση αυτών των προβλημάτων, αγαπητοί συνάδελφοι. Για αυτό κάνουμε και τρέχουμε, εντάξει, υποχρέωσή μας είναι. Αυτό προσπαθούμε να κάνουμε, να τα μαζέψουμε για να βοηθήσουμε. 

Ποιος συνάδελφος θα ήθελε τον λόγο;

Π. ΠΛΕΜΕΝΟΣ: Λέγομαι Πλεμένος Παναγιώτης, δυστυχώς δεν είμαι συνάδελφός σας, είμαι υπάλληλος στο Δήμο Μεσσήνης. 


Θέλω να απασχολήσω την ΚΕΔΚΕ για ορισμένα τεχνικά θέματα που αντιμετωπίζουμε όσον αφορά και την κατάρτιση του προϋπολογισμού μας, τα χρέη τα οποία υπάρχουν. 


Θα ήθελα να δω για τα προγράμματα Εξυγίανσης που λέγεται στον Καλλικράτη. Είμαστε ένας Δήμος ο οποίος προήλθε από οκτώ συνενώσεις, από οκτώ πρώην Δήμους, από τους οποίους μόνο ο ένας είχε έλεγχο από το Ελεγκτικό Συνέδριο. Το πρόβλημα είναι ότι υπάρχει ένα χρέος σε Δήμο, το οποίο δεν είχε αναφερθεί ποτέ σε προϋπολογισμό. Είναι της τάξεως 2.330.000. Αυτό για να κλείσει ο προϋπολογισμός του νέου Καλλικράτειου Δήμου είναι απαγορευτικό ποσό. 

ΟΜΙΛΗΤΗΣ: (εκτός μικροφώνου)

Π. ΠΛΕΜΕΝΟΣ: Όχι, πουθενά και ανακαλύφθηκε εντελώς τυχαία όταν πήγαμε να κάνουμε διακοπή του ΑΦΜ του Δήμου από τη Δ.Ο.Υ.

Α. ΚΟΙΜΗΣΗΣ: Αν μου επιτρέπετε, να πω κάτι. Έχουμε ένα πρόβλημα τώρα εδώ πέρα δεοντολογίας. Για αυτά τα θέματα νομίζω ότι θα έπρεπε να είναι ο αιρετός ο οποίος θα τα θέσει. 

Π. ΠΛΕΜΕΝΟΣ: Σας είπα από την αρχή ποιος είμαι…

Α. ΚΟΙΜΗΣΗΣ: Σας παρακαλώ, υπάρχει ένα θέμα δεοντολογίας. Εμείς θέλουμε να απαντήσουμε σε ζητήματα όχι που αφορούν περιπτωσιακά λειτουργίας των Δήμων, συγκεκριμένων Δήμων, τα εσωτερικά τους, δεν είναι αυτός ο δικός μας ο ρόλος...

Π. ΠΛΕΜΕΝΟΣ: Όχι, συγνώμη κύριε Δήμαρχε, δεν…

Α. ΚΟΙΜΗΣΗΣ: Παράκληση, κάντε γενικές αναφορές. Να μην εκτίθενται πρόσωπα που δεν είναι σήμερα εδώ πέρα.
Π. ΠΛΕΜΕΝΟΣ: Με το πρόγραμμα ΣΥΝ-ΚΟΙΝΩΝΙΑ, που δεν έχουμε πάρει χρήματα ακόμη, τι έχει γίνει; Σαν Δήμος Μεσσήνης.


Για τα Νομικά Πρόσωπα που είπατε ότι θα λειτουργήσουν από προσωπικό των υπαρχόντων Δήμων, δεν προβλέπεται κάπου από τον Καλλικράτη, καθώς επίσης…

ΠΡΟΕΔΡΕΙΟ: Τα έβαλε ο Πρόεδρος της ΠΟΕ-ΟΤΑ, που σας εκπροσωπεί όλους. 

Π. ΠΛΕΜΕΝΟΣ: Με τα δωδεκατημόρια, τη στιγμή που εμείς έχουμε ένα Καρναβάλι το οποίο…

ΠΡΟΕΔΡΕΙΟ: Ειπώθηκε προηγουμένως.

Π. ΠΛΕΜΕΝΟΣ: Δεν πήραμε απάντηση. 


Με τις απογραφές, που είναι ανέφικτο να γίνει σε Δήμους που δεν είχαν Επίτροπο ή διπλογραφικό μέχρι 28/2, τι γίνεται; 


Αυτά θέλω. Ευχαριστώ πολύ. 

ΠΡΟΕΔΡΕΙΟ: Ευχαριστώ πολύ, κύριε συνάδελφε.

Π. ΠΛΕΜΕΝΟΣ: (εκτός μικροφώνου)

ΠΡΟΕΔΡΕΙΟ: Συνεργάτης είστε, αλίμονο.

Δ. ΑΡΒΑΝΙΤΗΣ: Λέγομαι Δημήτρης Αρβανίτης, Δήμαρχος Ανδραβίδας Κυλλήνης, του Δήμου Ανδραβίδας Κυλλήνης.


Δεν συμμερίζομαι την αισιοδοξία που ορισμένοι ή ελάχιστοι συνάδελφοι ή μάλλον ένας συνάδελφος μέχρι τώρα εξέφρασε για την πορεία του Καλλικράτη και δεν τη συμμερίζομαι γιατί οι οιωνοί μέχρι σήμερα δεν είναι καλοί. 

Εγώ όμως για να είμαι συγκεκριμένος θα μείνω σε δύο πράγματα επιγραμματικά και γενικά. 


Με το άρθρο 94, όπως ξέρετε, του 3852, μεταφέρονται αρμοδιότητες στους Δήμους. Με το άρθρο 95, το επόμενο, αναφέρεται ο τρόπος άσκησης αυτών των αρμοδιοτήτων και με το 270 παρ.1, γνωρίζετε καλύτερα από εμένα, μην σας κουράζω με αριθμούς και με άρθρα, κοστολογείται, όπως αναφέρει ρητά μέσα, η συγκεκριμένη μεταφορά αρμοδιότητας. Έρχεται δε και το επόμενο άρθρο, το 281 παρ.2, που αυτά όλα τα παραπέμπει στο πρόγραμμα ΕΛ.Α.Δ.Α. 


Έχω να κάνω δύο παρατηρήσεις και ακριβώς με αυτές τις διατάξεις που ανέφερα προκύπτει ένα τεράστιο θέμα συντονισμού. Αν λάβετε δε υπόψη ότι στο άρθρο 4 περιγράφονται ρητά και κατηγορηματικά οι σχέσεις των Δήμων με τις Περιφέρειες, που είναι πάρα πολύ σημαντικό, αναφέρει για σχέσεις συνεργασίας και συναλληλίας και όχι η σχέση προϊσταμένου με υφιστάμενο. 


Εδώ συμβαίνει λοιπόν να δεχόμαστε μεταφορά αρμοδιοτήτων χωρίς καμία συνεννόηση. Έρχεται έγγραφο που λέει παραδείγματος χάριν «Ορίσατε σε πέντε ημέρες υπάλληλο για να παραλάβει την Πολεοδομία». «Ορίσατε για να παραλάβει την Πρόνοια». «Ορίσατε να παραλάβει τα περίπτερα». «Ορίσατε να παραλάβει τα κομμωτήρια» και άλλα πολλά. 


Έπρεπε και πρέπει να δώσετε προς τα πάνω ακριβώς αυτή την σημασία που πρέπει να έχει η σχέση συνεργασίας και συναλληλίας.


Να προσθέσω ακόμη ότι όπως προανέφερα, εάν αυτές δεν είναι κοστολογημένες, αν δεν υπάρχει υλικοτεχνική υποδομή κατάλληλη, εάν δεν υπάρχει η εφαρμογή ακριβώς και της εγκυκλίου 61 του ΥΠΕΣΑΗΔ που προδιαγράφει αυτές τις σχέσεις και αυτόν τον τρόπο μεταφοράς αρμοδιοτήτων, πώς θα μπορέσουμε να λειτουργήσουμε; 

Δεν είναι τυχαίο το γεγονός ότι στις έδρες των πρώην Δήμων δόθηκε η λύση να λειτουργούν αυτές οι αρμοδιότητες, που υπήρχαν αντίστοιχα γραφεία, μέχρι 31/12/2010 και θα εξακολουθούν να λειτουργούν κατά την 61 εγκύκλιο, μέχρις ότου ολοκληρωθούν οι διαδικασίες συγκρότησης των νέων Δήμων και της υλικοτεχνικής υποδομής που διαθέτουν αυτές ή που θα διαθέτουν. Όταν λοιπόν θα είναι έτοιμες, το αίτημα θα υποβάλλεται βεβαίως γιατί όλοι μας θέλουμε να έχουμε Υπηρεσίες στο Δήμο μας, να εξυπηρετούμε τους δημότες μας, αλλά εφόσον αυτές είναι συγκροτημένες και καλύπτονται από συγκεκριμένη υλικοτεχνική υποδομή.


Θεωρώ λοιπόν άστοχες τις ενέργειες «έλα πάρε», όταν κάποιος υπάλληλος ή οποιοσδήποτε δίνει το έγγραφο στον Περιφερειάρχη ή στον οιονδήποτε, ο οποίος το υπογράφει και στέλνει και λέει «ελάτε και πάρτε αρμοδιότητες», χωρίς να  συντρέχουν τα προηγούμενα τα οποία ανέφερα. 


Θέλω επίσης να ρωτήσω, αυτά όλα που πάνε στο πρόγραμμα ΕΛ.Α.Δ.Α., το κοιτάζουμε ακόμα με το κιάλι, περιμένουμε να το δούμε να αρχίσει να υλοποιείται και να αρχίσουν να έρχονται οδηγίες. Επισημάνατε πάρα πολλά προηγουμένως, τα άκουσα με προσοχή, εξακολουθώ να έχω την ίδια απορία: Πότε έρχεται; Το ψάχνουμε τον ορίζοντα.


Ένα θέμα άλλο που θέλω να θίξω, αξιότιμε κύριε Πρόεδρε και κύριοι συνάδελφοι, είναι το θέμα των προσλήψεων. 

(αλλαγή κασέτας)

Δ. ΑΡΒΑΝΙΤΗΣ: …δώσατε ορισμένες εξηγήσεις. Εγώ που είχα επικοινωνία προσωπική με τον Γενικό Γραμματέα Αποκεντρωμένης Διοίκησης, άκουσα την εξής απάντηση και τον τιμά αυτό και το λέω δημόσια. «Με πολύ μεγάλη φειδώ οι 2μηνιαίες προσλήψεις». Με πολύ μεγάλη φειδώ και με τη Δαμόκλειο Σπάθη του ελεγκτή, του Παρέδρου ή του Επιτρόπου, ο οποίος ενδέχεται να μην πληρώσει ανθρώπους που για πραγματικά άμεσες ανάγκες που είναι για κάλυψη, να πει ότι δεν αναγνωρίζεται αυτή η συγκεκριμένη δαπάνη. 


Σας το θέτω, εσάς κυρίως, κύριε Κοιμήση, που ξέρω ότι έχετε ασχοληθεί και πρωτοποριακά έχετε ήδη και Οργανισμό Εσωτερικής Υπηρεσίας. Σας είδα και στο διαδίκτυο. Ακολουθούμε το απόγευμα να έχετε υπόψη σας.

Ένα πράγμα που σας διέκοψα προηγουμένως και θα ήθελα παρακαλώ πολύ να το δείτε, είναι και για την περιβόητη ενοποίηση, που και εκεί αναμένονται οδηγίες, των Νομικών Προσώπων. Καθορίζει ακριβώς ο Καλλικράτης στο άρθρο 103 πραγματικά ανά τρεις τους τομείς που διατηρούνται οι δύο ενότητες της συγχώνευσης των Νομικών Προσώπων. Δηλαδή η μια που αποτελεί την Κοινωνική Προστασία, Αλληλεγγύη και Παιδεία και η άλλη που αποτελεί Πολιτισμό, Αθλητισμό και Περιβάλλον και βεβαίως επιτρέπεται και μια Κοινωφελής Επιχείρηση. 


Εδώ λοιπόν όμως έρχεται η εγκύκλιος 11, στις 27/1/2011, η οποία κατά την άποψή μου, μπορεί να σφάλλω, διορθώστε με, παρακάμπτει τρόπον τινά αυτή τη βασική δομή και η οποία στην πραγματικότητα λέει ότι μπορεί να γίνουν χιαστί ενέργειες, γιατί παραδείγματος χάριν ανακάλυψε ότι υπάρχει βασικός ο κίνδυνος απώλειας πιθανών κοινοτικών κονδυλίων και συνεπώς αρχίζει και διασταυρώνει αυτές τις αρμοδιότητες, αυτούς τους τομείς της συνένωσης, τους οποίους το 103 ρητά τους έχει ανεξάρτητους, τους έχει να δρουν σε δύο κομμάτια. 


Αυτές είναι οι δύο παρατηρήσεις που ήθελα να κάνω και όσον αφορά, η τρίτη είναι για τα καύσιμα και τις προμήθειες. Μιλήσατε πολύ σωστά για τις 15.000 € την απευθείας ανάθεση που περιγράψατε προηγουμένως. Εδώ όμως για το τρίμηνο που έχουμε, για το πρώτο τρίμηνο, έχουμε πάνω από 15.000 € προμήθεια σε καύσιμα παραδείγματος χάριν, για να μείνω εκεί. Αν λοιπόν πάμε στις 23.000 και κηρύσσεται άγονος ένας διαγωνισμός και στη συνέχεια έρχεται η διαδικασία της απευθείας ανάθεσης μέσω απόφασης του Δημοτικού Συμβουλίου, θέλω να ρωτήσω και το ρώτησα από κάτω και σας διέκοψα λίγο αγενώς και με συγχωρείτε, αλλά εν τη ρύμη του λόγου ήθελα να έχω μια άμεση απάντηση. Υπάρχει ο κίνδυνος κατάτμησης του έργου; Γιατί τον Μάρτη εγώ ή Απρίλιο, θα μπω για το υπόλοιπο που θα έχω για όλο το χρόνο για την προμήθεια των καυσίμων. Εάν λοιπόν έχω πάρει 23.000 καύσιμα, διατρέχω τέτοιον κίνδυνο; 


Όσον αφορά για τους ορκωτούς λογιστές που είπατε, είναι μια πολύ εξαιρετική λύση, εμείς την προωθούμε, όχι από αντιπαλότητα σε προηγούμενους συναδέλφους, καμία απολύτως, αλλά ακριβώς γιατί νομίζω ότι κανείς από του συναδέλφους εδώ δεν μπορεί να χρεωθεί αμαρτίες του παρελθόντος, όταν μάλιστα στον ορίζοντα δεν υπάρχει τρόπος ορατός τουλάχιστον, τακτοποίησης αυτών των οφειλών από την πλευρά των πρώην Καποδιστριακών Δήμων.


Ευχαριστώ πολύ, κύριε Πρόεδρε και κύριοι συνάδελφοι. Καλή συνέχεια να έχουμε.

ΠΡΟΕΔΡΕΙΟ (Α. ΚΟΙΜΗΣΗΣ): Ευχαριστούμε, κύριε Δήμαρχε.



Ο κύριος Μπαλιούκος, Δήμαρχος Ανδρίτσαινας - Κρεστένων. 
Δ. ΜΠΑΛΙΟΥΚΟΣ: Θέλω μια παρατήρηση να κάνω στο Προεδρείο, να προσέξουμε γιατί μια χθεσινή επαφή που είχα με το Υπουργείο Εσωτερικών, δεν έχει προβλεφθεί τίποτα για την ώρα στο Ταμείο Ανασυγκρότησης και Εξυγίανσης. Είναι ένας θεσμός ο οποίος πρέπει άμεσα να λειτουργήσει διότι επίκειται η κατάρτιση τεχνικού προγράμματος, προϋπολογισμού και οι Δημοτικές Ενότητες που θα ενταχθούν εκεί επηρεάζονται σαφώς από την υιοθέτηση ή όχι του αιτήματος για ένταξη, για υπαγωγή. 


Αυτό ήθελα, στα άλλα με κάλυψαν οι συνάδελφοι.

ΠΡΟΕΔΡΕΙΟ: Να πάμε κατευθείαν σε απαντήσεις. Ελάτε, κύριε Γκέκα, γιατί έχει τεθεί κατευθείαν θέμα για την εξυγίανση τι γίνεται και με τις διαδικασίες αυτές και μετά ο κύριος Γούπιος για θέματα που έχουν μπει όσον αφορά τους προϋπολογισμούς και την οικονομική διαχείριση και θα συνεχίσουμε. 


Το ερώτημα είναι η διαδικασία εξυγίανσης, πως προβλέπεται με βάση τις διατάξεις του νόμου, εάν υπάρχει πιο εξειδικευμένο σε σχέση με αυτό που περιγράφει ο νόμος, από πού τα λεφτά και με ποιον τρόπο.

Ρ. ΓΚΕΚΑΣ: Να πάρουμε τα πράγματα από την αρχή. Καταρχήν ο νόμος για το κομμάτι της εξυγίανσης καθορίζει δύο δείκτες. Στον έναν δείκτη, στη σχέση δηλαδή τοκοχρεολυσίων προς τακτικά έσοδα, έχει δώσει ποσοστό, είναι το 20%. Για τη σχέση όμως συνολικού χρέους με τακτικά έσοδα, δεν έχει δώσει ακόμη ποσοστό. Το αφήνει σε Υπουργική Απόφαση. Η Υπουργική Απόφαση δεν έχει βγει ακόμα και είναι ένα ζήτημα το οποίο είναι προς διαπραγμάτευση, προς πολιτική διαπραγμάτευση. 


Το δεύτερο θέμα το οποίο τίθεται από το νόμο και από ότι κατάλαβα τέθηκε και στη σημερινή κουβέντα, είναι ότι το πρόγραμμα εξυγίανσης προσπαθεί να λύσει το ζήτημα που μπήκε στον προεκλογικό αγώνα, στον δημοτικό προεκλογικό αγώνα και έλεγε ότι συνενώνουμε δύο Δήμους, ο ένας Δήμος δεν έχει χρέη, ο άλλος Δήμος έχει χρέη. Γιατί πρέπει ο Δήμος που δεν έχει χρέη να πληρώσει τα χρέη του υπερχρεωμένου Δήμου; 


Έτσι λοιπόν ο νομοθέτης λέει ότι στο πρόγραμμα εξυγίανσης δεν μπαίνει μόνο ο Καλλικρατικός Δήμος και η Περιφέρεια, αλλά μπορεί να μπει και Καποδιστριακός Δήμος, δηλαδή να μπει Δημοτική Ενότητα. 


Το τρίτο θέμα το οποίο περιμένουμε και θα ενταχθεί μέσα στην Υπουργική Απόφαση, είναι ποια είναι τα δικαιώματα και ποιες είναι οι υποχρεώσεις των Δήμων, των Δημοτικών Ενοτήτων ή των Περιφερειών, που θα ενταχθούν στο πρόγραμμα της οικονομικής εξυγίανσης. 


Ο νόμος περιγράφει γενικά δύο-τρία μέτρα, όπως είναι το μέτρο της αναστολής των προσλήψεων, ισχύει για όλους τους ΟΤΑ αυτό…

ΟΜΙΛΗΤΗΣ: (εκτός μικροφώνου)

Ρ. ΓΚΕΚΑΣ: Όπως σας είπα, έχουμε εδώ πέρα δύο κατηγορίες τις οποίες περιμένουμε να τις αντιμετωπίσει η Υπουργική Απόφαση. Μια κατηγορία είναι η εξής: έχουμε τον  Καλλικρατικό Δήμο, ενώνονται οι δύο επιμέρους Δήμοι, ο μη χρεωμένος και ο χρεωμένος και βγάζουν ένα σύνολο το οποίο δεν ξεπερνά το 20% και το 100%, 60%, πόσο θα είναι. Σε αυτήν την περίπτωση δεν υπάρχει περίπτωση να μπει μέσα μάλλον στο πρόγραμμα εξυγίανσης κανένας από τους δύο. 

Στην αντίθετη περίπτωση, περίπτωση Ρέντη – Νίκαιας, στην οποία ο Άγιος Ιωάννης Ρέντης έχει πλεόνασμα, η Νίκαια είναι χρεωμένη, η Νίκαια όμως έχει ένα μέγεθος πέντε φορές μεγαλύτερο από το Ρέντη, οκτώ φορές μεγαλύτερο από το Ρέντη, οπότε ο καινούργιος Δήμος Ρέντη – Νίκαιας, Νίκαιας – Ρέντη, θα μπει στο πρόγραμμα εξυγίανσης, αλλά θα μπει στο πρόγραμμα εξυγίανσης η Δημοτική Ενότητα της Νίκαιας.


Αυτό το πώς το παρακολουθούν, είναι ένα πρόβλημα. Περιμένουμε πάλι να δούμε τι θα ορίσει η Υπουργική Απόφαση. Αυτό που προς το παρόν φαίνεται, είναι ότι θα κρατηθούν μέσα στο πρόγραμμα εξυγίανσης δύο διαφορετικοί προϋπολογισμοί. Θα είναι δηλαδή διαφορετικός ο προϋπολογισμός, θα συνεχιστεί ο προϋπολογισμός και η οικονομική τήρηση του Ρέντη και ο προϋπολογισμό και η οικονομική τήρηση στη Νίκαια. 


Δεν είναι τόσο απλό αυτό όσο φαίνεται. Παραδείγματος χάριν, ο νόμος λέει ότι στους Δήμους που θα μπουν στο πρόγραμμα εξυγίανσης ή θα τους κοπεί εξ ολοκλήρου ή ένα κομμάτι, εξαρτάται από το πόσο θα είναι το πρόγραμμα εξυγίανσης, θα τους κοπεί από τη ΣΑΤΑ. Όμως δεν απεμπολεί το δικαίωμά του ο καινούργιος Δήμαρχος Νίκαιας – Ρέντη, ένα κομμάτι από τη ΣΑΤΑ που θα πάρει, που θα είναι από τη ΣΑΤΑ του Δήμου Ρέντη, να το στείλει στη Νίκαια. 


Αν λοιπόν είναι ξεχωριστοί οι προϋπολογισμοί αυτοί, τότε ακριβώς καθώς καταλαβαίνετε υπάρχει πρόβλημα. Από την άλλη μεριά, πώς θα λειτουργήσει ο Καλλικράτης; Είναι δηλαδή τεχνικά ζητήματα τα οποία περιμένουμε να δούμε τη λύση τους στην Υπουργική Απόφαση. 


Ένα δεύτερο ζήτημα το οποίο περιμένουμε από την Υπουργική Απόφαση, μάλλον μία δεύτερη Υπουργική Απόφαση που την αναμένουμε και έχει πολύ ενδιαφέρον για εσάς, είναι το ζήτημα του Ταμείου Εξυγίανσης και Αλληλοβοήθειας. 


Όπως ξέρετε, ο νόμος ορίζει ότι φτιάχνεται ένα Ταμείο το οποίο θα χρηματοδοτήσει αυτές τις διαδικασίες. Θέμα πρώτον: ο νόμος λέει ότι το Ταμείο αυτό θα χρηματοδοτηθεί από τους ΚΑΠ. Πόσο τοις εκατό από τους ΚΑΠ; Ένα θέμα, το οποίο είναι θέμα πολιτικής διεκδίκησης, πολιτικής συζήτησης, δεν είναι δικό μου ζήτημα, αλλά είναι ένα ζήτημα το οποίο σαν Διοικητικό Συμβούλιο η ΚΕΔΚΕ το έχει θέσει και είναι επί τάπητος.


Το δεύτερο ζήτημα. Αυτά τα χρήματα ποιος θα τα διαχειριστεί; Και κυρίως, με τι κριτήρια θα κατανεμηθούν στους ΟΤΑ οι οποίοι θα μπουν στο πρόγραμμα εξυγίανσης; 


Το τρίτο ζήτημα. Αυτός που θα μπει στο πρόγραμμα εξυγίανσης θα αξιολογηθεί από τα κριτήρια ότι μπορεί να χρησιμοποιήσει αυτούς τους πόρους, αυτοί οι πόροι τι θα χρηματοδοτήσουν; Θα χρηματοδοτήσουν απλώς την επιδότηση επιτοκίου; Είναι μια πρόταση. Θα χρηματοδοτήσουν ένα κομμάτι του χρέους; Θα χρηματοδοτήσουν ένα κομμάτι του χρέους, του δανειακού χρέους ή του συνολικού χρέους; Γιατί καθώς ξέρετε, σύμφωνα με τα στατιστικά στοιχεία που έχουμε τουλάχιστον δώσει στην Τρόικα, έχουμε το μικρότερο δανειακό βάρος σε όλη την Ευρώπη, δηλαδή σαν ελληνική Τοπική Αυτοδιοίκηση παρουσιάζαμε ένα επτακόσια δανειακό βάρος, χρέη στις τράπεζες και το 2009 και το 2010 αυτό το ένα επτακόσια ίσως είναι λιγάκι μικρότερο, πέσανε δηλαδή τα δάνειά μας απέναντι στα χρηματοπιστωτικά ιδρύματα. Όμως από εκεί και πέρα έχουμε παρουσιάσει στους διεθνείς Οργανισμούς ένα επιπλέον χρέος γύρω στο ένα διακόσια αν δεν κάνω λάθος, το οποίο οφείλεται σε τρίτους. 


Άρα, το ερώτημα που τίθεται είναι και είναι προς διαπραγμάτευση, ο λογαριασμός εξυγίανσης θα χρηματοδοτήσει μόνο το τραπεζικό χρέος ή το συνολικό χρέος; 


Μέσα στο λογαριασμό εξυγίανσης θα μπει οπωσδήποτε, ήδη κάποιοι από εσάς φαντάζομαι ότι τις έχετε ξεκινήσει τις διαδικασίες, θα μπει το θέμα της επαναδιαπραγμάτευσης του χρέους με το Ταμείο Παρακαταθηκών και Δανείων. Τα χρέη τα δικά μας σαν Τοπική Αυτοδιοίκηση προς το Ταμείο Παρακαταθηκών και Δανείων, μάλλον το Ταμείο Παρακαταθηκών και Δανείων καλύπτει περίπου το 80% των χρεών της Τοπικής Αυτοδιοίκησης. Δηλαδή υπολογίστε ότι στο ένα επτακόσια που σας είπα προηγούμενα, στο Ταμείο Παρακαταθηκών και Δανείων είναι το ένα τριακόσια, ένα τετρακόσια και τα άλλα τριακόσια ή τετρακόσια εκατομμύρια είναι σε ιδιωτικές τράπεζες. 

Άρα λοιπόν εδώ πέρα το Ταμείο Παρακαταθηκών και Δανείων μπορεί να μπει στο παιχνίδι του προγράμματος εξυγίανσης μέσα από διαδικασίες επαναδιαπραγμάτευσης του χρέους. Τι σημαίνει επαναδιαπραγμάτευση του χρέους; Όλοι έχουμε μάθει πια αυτήν την περίφημη λέξη, επιμήκυνση. 


Αυτά όλα, δηλαδή τα δικαιώματα τα οποία θα προκύψουν μέσα από το πρόγραμμα εξυγίανσης, το πώς θα στηθεί ο λογαριασμός εξυγίανσης και αλληλοβοήθειας και το τι υποχρεώσεις θα υπάρχουν, τα αναμένουμε από τις Υπουργικές Αποφάσεις οι οποίες δεν έχουν βγει ακόμα. 


Το τελευταίο το οποίο φαντάζομαι ότι σας ενδιαφέρει και έχει πολιτικό ενδιαφέρον, είναι ότι δεν είναι μόνο το τι ποσοστό των ΚΑΠ θα πάει στον λογαριασμό εξυγίανσης, δεν είναι μόνο αν τελικά θα συμβάλλει και το κεντρικό κράτος στο λογαριασμό εξυγίανσης με τη λογική ότι για πάρα πολλούς Δήμους τα ελλείμματα φταίνε στις μη αποδόσεις του κεντρικού κράτους. Είναι και το ζήτημα ότι στο λογαριασμό εξυγίανσης, ο λογαριασμός εξυγίανσης, οι ανάγκες του, είναι πολύ εμπροσθοβαρείς. Δηλαδή έχουμε ανάγκη για αυτήν την τριετία πάρα πολλά χρήματα, αφού όμως το πρόγραμμα εξυγίανσης λέει ο νόμος ότι θα καλυφθεί μέσα σε μία χρονική περίοδο, θεωρητικά την επόμενη 4ετία δεν θα έχουμε τόσο πολλές ανάγκες. 

Άρα αμέσως-αμέσως θα πρέπει να δούμε το πώς θα υπάρξει αυτή η χρηματική ροή, αυτό που λέμε cash flow, για να μπορέσουμε να καλύψουμε αφενός μεν τις ανάγκες των προγραμμάτων εξυγίανσης, αφετέρου δε να μην φύγουν από τους Δήμους λεφτά από τους ΚΑΠ. Ιδιαίτερα αυτήν την εποχή. 

Δεν ξέρω αν κάλυψα τις ερωτήσεις σας. Συγνώμη, αλλά μόλις ήρθα επειδή έπρεπε να είμαι στην Αθήνα. 

ΠΡΟΕΔΡΕΙΟ: Υπάρχει άλλος που θέλει κάτι, σε αυτό το θέμα όμως; Για να το κλείσουμε αυτό.

ΟΜΙΛΗΤΗΣ: (εκτός μικροφώνου)

Ρ. ΓΚΕΚΑΣ: Αυτό το είπα. Ο νόμος λέει ότι το πρόγραμμα εξυγίανσης, ο χρονικός του ορίζοντας δεν μπορεί να ξεπεράσει τη δημοτική περίοδο. Άρα για τα συγκεκριμένα δεδομένα μιλάμε για τρία χρόνια. 


Το δεύτερο το οποίο είναι πάρα πολύ σημαντικό και σας παρακαλώ πάρα πολύ άμα μου το επιτρέπετε, πάρτε το υπόψη σας, είναι ότι τα στοιχεία για το αν ένας Δήμος θα μπει ή δεν θα μπει στο πρόγραμμα εξυγίανσης, είναι τα στοιχεία που θα προκύψουν από τις απογραφές σας. Άρα αυτό σημαίνει ότι η απογραφή η οποία θα πρέπει να κλείσει ουσιαστικά 28/2, θα πρέπει να είναι όσο το δυνατόν πιο αντικειμενική. Ξέρω πάρα πολύ καλά επειδή πάρα πολλά χρόνια δουλεύω στην Τοπική Αυτοδιοίκηση, ότι υπάρχει ειδικά στους καινούργιους Δημάρχους μία τάση να μπορέσουν να πείσουν ότι έχουν αναλάβει καμένη γη. Προσέξτε μέσα στην καμένη γη μην κάψετε την επόμενη δημοτική σας περίοδο.

ΟΜΙΛΗΤΗΣ: (εκτός μικροφώνου)

Ρ. ΓΚΕΚΑΣ: Αυτή που εκλεγήκατε. 


Τώρα, υπάρχουν δύο ακόμα θέματα τα οποία προκύπτουν και είναι πάρα πολύ σημαντικά, έτσι όπως τα έθεσε ο κύριος.


Εξάμηνο για το πρόγραμμα εξυγίανσης δεν υπάρχει. Εξάμηνο θα υπάρχει γιατί περιμένουμε τώρα να βγουν οι απογραφές, να περάσουν οι απογραφές στο σύστημα και θα περάσει έτσι πρακτικά το εξάμηνο. Αυτό όμως που υπάρχει και εκεί που υπάρχουν ποινές και είναι πάρα πολύ σοβαρές οι ποινές, δηλαδή οι ποινές μπορεί να φτάσουν το 100% των ΚΑΠ και να σας κόψουν και το 15% της επόμενης χρονιάς, είναι σε περίπτωση που στη βάση δεδομένων δεν αποστείλετε έγκυρα και έγκαιρα στοιχεία. 


Σας υπενθυμίζω ότι η βάση δεδομένων είναι μια διεθνής υποχρέωση της χώρας – Τρόικα – η βάση δεδομένων παρακολουθείται από το Υπουργείο Εσωτερικών, το Γενικό Λογιστήριο του Κράτους και την ELSTAT και φυσικά τα στοιχεία θα τα έχει και η ΚΕΔΚΕ και είμαστε υποχρεωμένοι κάθε τέλος του μήνα, στο επόμενο 10ήμερο, να τροφοδοτούμε αυτή τη βάση με τα οικονομικά στοιχεία. 

Σύμφωνα με την Υπουργική Απόφαση, αν δεν τροφοδοτούμε αυτά τα στοιχεία μέσα στο 10ήμερο ή αν τα στοιχεία που στέλνουμε δεν είναι έγκυρα, τότε πραγματικά κόβουν κομμάτι από τους ΚΑΠ που μπορεί να φτάσει μέχρι το 100%. 

ΟΜΙΛΗΤΗΣ: (εκτός μικροφώνου)

Ρ. ΓΚΕΚΑΣ: Προφανώς δεν το κάνω εγώ. Αυτό που θέλω να σας πω είναι ότι όσοι μπορούμε να προσπαθήσουμε να το αντιμετωπίσουμε αυτό το ζήτημα. Ήδη έχουμε ένα πρόβλημα, σήμερα όπως ξέρετε, η Τρόικα μας έχει κάνει την τιμή και μας έχει επισκεφτεί στο Υπουργείο Εσωτερικών για τα δικά μας τα οικονομικά στοιχεία. Το πρόβλημα που έχουμε και το θέσαμε στην Τρόικα είναι ότι στη βάση δεδομένων 250 Δήμοι, 225 Δήμοι, οι οποίοι ήταν μέχρι προχθές κάτω από 5.000, δεν ήταν υποχρεωμένοι να έχουν Ταμειακή Υπηρεσία, οπότε όλα αυτά τα στοιχεία που ζητά η Τρόικα είναι μόνο στη φαντασία τους. Όμως αυτό ισχύει για τα στοιχεία του 2010. Από το 2011 και μετά δεν θα έχουμε τέτοια άλλοθι. 


Για αυτό σας παρακαλώ πολύ, προσέξτε το, για να μην βρεθούμε προ εκπλήξεων. 

ΠΡΟΕΔΡΕΙΟ (Κ. ΤΖΑΝΑΚΟΥΛΗΣ): Απλά να σας πω για τον κύριο Γκέκα, ο κύριος  Ράλλης Γκέκας είναι Διευθύνων Σύμβουλος στην ΕΕΤΑΑ και είναι Σύμβουλός μας στην ΚΕΔΚΕ επί οικονομικών θεμάτων. Άρα λοιπόν, όπως σας είπα και προηγουμένως, είμαστε όλοι από την ίδια πλευρά. 

ΟΜΙΛΗΤΗΣ: (εκτός μικροφώνου)

Ρ. ΓΚΕΚΑΣ: Καταρχήν ο κύριος Τζανακούλης ο οποίος είναι τόσα χρόνια στο Διοικητικό Συμβούλιο της ΚΕΔΚΕ και έχει διατελέσει και Πρόεδρος Οικονομικής Επιτροπής, θα μπορέσει να σας ενημερώσει ότι εδώ και πάρα πολλά χρόνια εμείς σαν ΚΕΔΚΕ διεκδικούμε από το Ταμείο Παρακαταθηκών και Δανείων διαφορετικούς όρους και καλύτερα, εξειδικευμένα προϊόντα, για την Τοπική Αυτοδιοίκηση. Δανειακά προϊόντα. 


Παραδείγματος χάριν, το Ταμείο Παρακαταθηκών και Δανείων έχει κολλήσει το επιτόκιό του στο 5,9 τα τελευταία 10 χρόνια. Παραδείγματος χάριν, το Ταμείο Παρακαταθηκών και Δανείων δεν έχει κυμαινόμενο επιτόκιο. Παραδείγματος χάριν, το Ταμείο Παρακαταθηκών και Δανείων δεν έχει πολιτικές leasing για τις Δημοτικές Επιχειρήσεις. Δεν έχει ιδιαίτερα επιτόκια για τις απαλλοτριώσεις. Όλα αυτά που σας λέω είναι αιτήματα τα οποία έχουν ενταχθεί σαν αποφάσεις στα δικά σας συνέδρια. 


Υπάρχει αυτή η συζήτηση και σε επίπεδο ΚΕΔΚΕ και σε υπηρεσιακό επίπεδο. Απλώς το ζήτημα της επιμήκυνσης του χρέους τώρα με το πρόγραμμα εξυγίανσης έχει φτάσει πλέον στα όριά του και για να μπορέσει να εφαρμοστεί ετοιμάζεται, από ότι ξέρω, από το Ταμείο Παρακαταθηκών και Δανείων νομοθετική παρέμβαση, γιατί χρειάζεται νομοθετική παρέμβαση. 

ΠΡΟΕΔΡΕΙΟ (Κ. ΤΖΑΝΑΚΟΥΛΗΣ): Να συνεχίσουμε για να μαζέψουμε λίγο και μετά…

Ι. ΜΟΥΡΑΤΟΓΛΟΥ: (εκτός μικροφώνου)
Α. ΠΑΝΑΓΙΩΤΟΠΟΥΛΟΣ: Ανδρέας Παναγιωτόπουλος, Δήμαρχος Δυτικής Αχαΐας. 

Η ηγεσία του Υπουργείου Εσωτερικών, φρονίμως ποιούσα, έχει ουσιαστικά υποβαθμίσει και παρακάμψει εντελώς τον ρόλο της ΚΕΔΚΕ και ανέθεσε στην ΕΕΤΑΑ και αγκαλιαστήκανε και προχωράνε μόνοι τους, νομοθετούν, στέλνουν εγκυκλίους και προχωράμε. 

Η ΚΕΔΚΕ αναλαμβάνει τώρα μια πρωτοβουλία, αυτή εδώ του διαλόγου…

ΟΜΙΛΗΤΗΣ: (εκτός μικροφώνου)

Α. ΠΑΝΑΓΙΩΤΟΠΟΥΛΟΣ: Δεν με ενδιαφέρει τι κάνει. Εμένα με ενδιαφέρει ότι η ηγεσία του Υπουργείου έχει αγκαλιαστεί με την ΕΕΤΑΑ και προχωρά. Η ΚΕΔΚΕ που είναι το κατεξοχήν δικό μας Όργανο, το συνδικαλιστικό μας Όργανο, αυτό με το οποίο μεγαλώσαμε και οικοδομήσαμε τις Κοινότητες, τον Καποδίστρια, τον Καλλικράτη και όλα τούτα εδώ. Αυτό είναι το Όργανό μας. Αυτό το οποίο πρέπει να έχει κατεξοχήν πολιτικό, κοινωνικό και αυτοδιοικητικό λόγο. Αυτό το Όργανο το οποίο πρέπει να δέχεται όλες τις δικές μας προτάσεις, αδυναμίες, το που σκοντάψαμε και να διαμορφώνει ουσιαστικά πολιτική μαζί με την ηγεσία του Υπουργείου στο ελληνικό κράτος. Αυτή είναι η ουσία, για αυτό και παρακάμφτηκε αυτός ο κεντροβαρικός ρόλος της ΚΕΔΚΕ από το Υπουργείο Εσωτερικών. Δεν παρακάμφτηκε τυχαία.


Για ποια προγράμματα μιλάμε τώρα εξυγίανσης εδώ; Για ποια απογραφή μιλάμε; 17 διαταγές πληρωμής έχω από δικαστήρια, των τετρακοσίων και πεντακοσίων χιλιάδων. Άγραφα, ατιμολόγητα και ότι θέλει ο καθένας. Ξυπνά ο εργολάβος, βρίσκει σε έναν δικηγόρο μαγκάκο στο είδος, διαταγή πληρωμής, μπλοκάρει ο λογαριασμός στην τράπεζα. Επτά ανακοπές την ημέρα κάνουν οι δικηγόροι όπου πιάσουμε. Πού είναι αυτά απογεγραμμένα; Πότε θα καταγραφούν αυτά; Όμως το μεγάλο ερώτημα, ωραία, τα απογράψαμε, τη βλέπουμε τη μοίρα μας ποια είναι, παρακάτω τι γίνεται; Γιατί να δείτε πως ξαναερχόμαστε στο προηγούμενο τώρα. Είναι ποτέ δυνατόν να υλοποιηθεί η ΣΑΤΑ, κύριε Πρόεδρε, τον Δεκέμβριο; Μέχρι τώρα είθισται, φτιάχνουμε τον προϋπολογισμό με τους ΚΑΠ και τη ΣΑΤΑ και τα υπόλοιπα στην αρχή του χρόνου εμείς, οι μικρότεροι, εσείς τον προηγούμενο, σύμφωνα με το προηγούμενο έτος, έτσι δεν είναι; Κατά καιρούς μας έδιναν ένα περιθώριο του 10-20% παραπάνω, πέρσι λέει θα πάτε σύμφωνα με το προηγούμενο. Μάλιστα. Πώς τη δουλεύαμε τη ΣΑΤΑ μας; Δεν αρχίζαμε αμέσως να υλοποιούμε τεχνικό πρόγραμμα σύμφωνα με τον προϋπολογισμό και τον Δεκέμβριο φτάναμε να έχει αυτό ουσιαστικά ολοκληρωθεί στο μέτρο του δυνατού; Ποιος φανταζόταν ότι θα μας φάνε πέρσι δύο δόσεις ΣΑΤΑ; Ποιος το φανταζόταν αυτό; Να πως βρεθήκαμε χρεωμένοι. Μας έφαγαν τους ΚΑΠ, μας έφαγαν αυτά που μας είχαν υποσχεθεί, μας έφαγαν αυτά που βάζαμε στου προϋπολογισμούς, μας έφαγαν και τη ΣΑΤΑ τώρα και δεν κουνήθηκε φύλλο. Να πως βρεθήκαμε χρεωμένοι και αφήστε τις κακοδαιμονίες. Αυτά είναι σε μικρότερο ποσοστό. 


Ποια είναι η τύχη μας αύριο; Τι προϋπολογισμό φτιάχνουμε εμείς σήμερα; Γιατί αναλωθήκαμε με τα χρέη μόνο; Πώς οραματιζόμαστε και το όραμα αυτό θα το μεταφέρουμε στο τεχνικό πρόγραμμα και στον προϋπολογισμό; Με ποιο πρόγραμμα του Καλλικράτη; Πού είναι το περιβόητο ΕΛ.Α.Δ.Α.;


Μα είναι δυνατόν λοιπόν όλες αυτές οι δεσμεύσεις να είναι αξιόπιστες από τη στιγμή που μας έκοψαν δύο δόσεις ΣΑΤΑ πέρσι; Από τη στιγμή που είναι μειωμένοι οι ΚΑΠ; Από ποιους ΚΑΠ θα βάλουν στο ταμείο εξυγίανσης; 


Ένα άλλο για το οποίο παρενέβην προηγουμένως στον Απόστολο. Για να μην λέμε όλο τα ίδια. Όταν είχαμε έρθει και ήταν ο κύριος Ντόλιος σε μια μεγάλη συνάντηση, βάλαμε το θέμα των ΤΥΔΚ, το οποίο είναι σοβαρό. Υποτίθεται Δήμος μεσαίου μεγέθους, μόνο εγώ είμαι μεγάλος, Τεχνική Υπηρεσία; Τρεις μηχανικούς. Τα ανακάλυψαν και εκεί τώρα, να πάρουμε λέει μετάταξη στην Αποκεντρωμένη τώρα; Έχουμε και άλλα. 


Λοιπόν, τι Τεχνική Υπηρεσία θα φτιάξω; Πήρε ο Δήμος Πατρέων που είχε 70 μηχανικούς, πήρε άλλους 100 της ΤΥΔΚ. Τι να τους κάνει; Πού θα τους αξιοποιήσει; Και πήρε και η Περιφέρεια άλλους χίλιους υπαλλήλους. Και ο Υπουργός λέει λοιπόν «Δεν έχουμε κανένα νομοσχέδιο πλην του προϋπολογισμού τον Δεκέμβριο, διότι έχετε δίκιο, έτσι είναι, αλλά τον Γενάρη στο πρώτο νομοσχέδιο που θα περάσουμε…» Δεν τα είπε ο κύριος Ντόλιος, δεν ήσασταν μπροστά; Κύριε Κοιμήση, ήσασταν μπροστά. «Στο πρώτο νομοσχέδιο θα το φροντίσουμε». Πέρασε Γενάρης, μπήκε Φλεβάρης, δεν βλέπουμε φροντίδα. 

Εάν οι νέοι Δήμοι συνεχίσουν να πηγαίνουν έτσι και απλώς δεχόμαστε διευκρινιστικές εγκυκλίους, που είναι σωστές και καλές και πρέπει να γίνονται, αλίμονο, αν δεν ήταν αυτές δεν θα ήμασταν ούτε εδώ να κουβεντιάζουμε σήμερα, θα είχαμε χαθεί τελείως. Όμως αν δεν γίνουν παρεμβάσεις ουσιαστικές στα μεγάλα ζητήματα που μας αφορούν, δεν πρόκειται να ορθοποδήσουμε ποτέ. Δεν πρόκειται να προκόψουμε, είναι δεδομένο. 


Τα ίδια λέμε κάθε φορά, τα είπαμε, ναι. Τι έγινε όμως από τότε; Αυτό είναι το έλλειμμά μας λοιπόν σαν αυτοδιοικητικό κίνημα. Δεν μπορούμε να έχουμε την παρουσία εκείνη που θα διεκδικεί λύσεις στα μεγάλα προβλήματα.

Α. ΚΑΣΤΡΙΝΟΣ: Καστρινός Αλέξης, Δήμαρχος Πηνειού. 


Πρώτα από όλα θα ήθελα να θέσω μια σειρά ερωτημάτων. Άκουσα βέβαια κάποιες απαντήσεις. Τώρα, αν μπορούμε να βρούμε και άλλες απαντήσεις, καλό θα ήταν, συμβουλευτικές.


Πρώτα από όλα εγώ θα πω ότι σαν πρώην Δήμαρχος Γαστούνης, είχα κάνει κάποιες  συμβάσεις από κάποια χρήματα είτε μέσω του ΟΣΚ, από το Πρόγραμμα Δημοσίων Επενδύσεων, είτε από το ΘΗΣΕΑ. Ήδη έχουν κατατεθεί λογαριασμοί από τον 6ο μήνα του 2010, έχουν τιμολογηθεί στο λογιστήριο και αυτή τη στιγμή έχουν αρχίσει τα εξώδικα των αναδόχων προς το Δήμο, γιατί κύριος του έργου είναι ο Δήμος, άλλο αν ο φορέας χρηματοδότησης ήταν άλλος. 


Οπότε εμείς αρχίσαμε τις απαντήσεις και αρχίσαμε και τις κοινοποιήσεις, είτε πάνω στον ΟΣΚ, είτε στο Υπουργείο Παιδείας, που ήταν από Πρόγραμμα πάλι Δημοσίων Επενδύσεων κάποιος κωδικός, είτε προς το ΘΗΣΕΑ. 


Εγώ δηλαδή θα περιμένω πρώτα να πάρουν τις καρέκλες του Δημαρχείου και μετά να δούμε τι μπορεί να γίνει; Αυτό είναι το ένα μου ερώτημα και τι θα γίνει. 


Ένα δεύτερο ερώτημα. Τη Δευτέρα που έχουμε εμείς Δημοτικό Συμβούλιο, έχουμε βάλει για τον Συμπαραστάτη του Δημότη. Λέει μέσα, πέρα από τα δύο τρίτα και λοιπά, που οριακά εμείς δεν πιάσαμε τα δύο τρίτα στο εκλογικό μας αποτέλεσμα, λέει ότι προχωράς σε δεύτερη εκλογή. Στη δεύτερη εκλογή αν είναι δέκα οι υποψήφιοι, ξανά βάζεις τους δέκα στη δεύτερη εκλογή; Δεν μας έχουν απαντήσει για αυτό. 

ΟΜΙΛΗΤΗΣ: (εκτός μικροφώνου)

Α. ΚΑΣΤΡΙΝΟΣ: Για την πρώτη μέρα λέω, για την πρώτη συνεδρίαση, πριν πάμε στη δεύτερη. 


Ένα τρίτο πράγμα. Βάσει του άρθρου 94 μας περνάνε λέει κάποιες αρμοδιότητες. Οι Αντιπεριφερειάρχες, αυτοί που ήταν από την αρχή στο ψηφοδέλτιο, οι οποίοι παίζουν τον ρόλο του υπαλλήλου, γιατί δεν νομίζω ότι έχουν τίποτα περισσότερη αρμοδιότητα αυτή τη στιγμή, μας στέλνουν κάθε μέρα, το είπε και ο συνάδελφός μου και συνεργάτης μου, ο Αντιδήμαρχος πριν, ο κύριος Γεωργόπουλος, μας στέλνουν κάθε μέρα και λέει «Ελάτε να πάρετε αυτά, ελάτε να πάρετε εκείνα». Η κοστολόγηση από το πρόγραμμα ΕΛ.Α.Δ.Α. που λέει στο άρθρο 270, ποτέ δεν μας έγραψε για κοστολόγηση τίποτα μέσα. Οπότε και εμείς πρέπει να αρχίσουμε να απαντάμε «Πάρτε τα πίσω και στείλτε μας λεφτά πρώτα και μετά». Να μας πείτε τι γίνεται σε αυτή τη περίπτωση.

Εγώ πήγα και πήρα πρώτα από όλα τα περίπτερα, γιατί ήταν ανέξοδο, να το πω έτσι. Έστειλα δύο υπαλλήλους, έστειλε ο αρμόδιος Αντιδήμαρχος διοικητικό για εκπαίδευση στην Πρόνοια και εκεί ακούστε το κορυφαίο, το κορυφαίο που του είπαν. Του είπαν ότι πέραν του εξαμήνου τα χρήματα της Πρόνοιας θα τα πληρώνει ο Δήμος. Εδώ είναι το ρητό που λέει «Στον μπαρμπέρη για σαπούνι». Εγώ σας λέω ότι ο Δήμος ο δικός μας, ο νέος Δήμος που είναι είκοσι μισό περίπου, έχει προνοιακά επιδόματα 150.000 το δίμηνο. Άρα πρέπει να μιλάνε για την Υεμένη κάτω ή για την Αίγυπτο τώρα. Δηλαδή κάτι τέτοιο δεν ευσταθεί, αλλά θέλουμε μια απάντηση να ξέρουμε τι γίνεται. 


Ένα άλλο ερώτημα που ήθελα να βάλω. Έχουμε κάποια Νομικά Πρόσωπα, άκουσα και πριν ότι πρέπει να γίνουν δύο τα Νομικά Πρόσωπα και λοιπά και λοιπά. Εγώ θα πω το εξής όμως για τα δύο Νομικά Πρόσωπα αυτά. Πρέπει μέχρι 28/2 να έχουμε καταλήξει στα δύο νέα ή στο ένα με την Κοινωφελή άλλο ένα. Θα ρωτήσω το εξής: Είχαμε τρία Βοήθεια στο Σπίτι οι τρεις πρώην Δήμοι Καποδιστριακοί που ενωθήκαμε και τα τρία ήταν διαφορετικά. Το ένα ήταν στην Ηλειακή, το άλλο ήταν στην ΑΝΟΛ, το άλλο ήταν στην Κοινωφελή ενός άλλου Δήμου.


Το ερώτημα το δικό μου είναι, αν συνεχιστεί το πρόγραμμα με εξασφαλισμένα τα χρήματα του 2011 που είναι από το ΕΣΠΑ, ποιο Νομικό Πρόσωπο θα κάνει τα τεχνικά δελτία, φορέας αν θέλετε; Τη στιγμή που τα Νομικά Πρόσωπα θα αλλάξουν 28/2, όπως μας λέει η νομοθεσία και το ερώτημα είναι το εξής, το ξανά λέω, γιατί ας πούμε η Αναπτυξιακή της Ολυμπίας μας είπε ότι δεν μπορεί να εξυπηρετήσει και δικαιολογημένα γιατί ήταν ανώνυμη εταιρεία, τη διαδικασία αυτή. 


Να κάνω ένα άλλο ερώτημα. Είχαμε κάνει κάτι προσλήψεις με διαδικασίες ΑΣΕΠ, πέντε προσλήψεις, πέντε άτομα, τα οποία είχαν βγει οι προσωρινοί πίνακες, τους είχαμε πάρει και οι οριστικοί πίνακες βγήκαν στις 26/5. Μας ήρθε ένα χαρτί μεταγενέστερα από ότι τους είχαμε πάρει και λέει «Διώξτε τους αν δεν είναι μέχρι 19/5». Τους διώξαμε. Κάποιοι άλλοι Δήμοι τους κράτησαν και καλά έκαναν και τους κράτησαν όπως αποδείχτηκε.


Γράφει μέσα μια εγκύκλιος που μας έστειλαν ότι μπορείτε να τους πάρετε ανεξαρτήτως αποτελεσμάτων και ανεξαρτήτως του πέντε προς ένα το 2011. Έστειλα εγώ ερώτημα επί της εγκυκλίου αυτής στο Υπουργείο Εσωτερικών, το έχω στείλει περίπου είκοσι μέρες, απάντηση δεν έχουμε πάρει. Εγώ βέβαια τους κάλεσα και θα προχωρήσω στη θεσμοθέτηση των οργανικών θέσεων αυτών. 


Ένα άλλο. Μας έστειλαν ένα άλλο που λέει «Πληρώστε τις καθαρίστριες». Λεφτά δεν μας έβαλαν στους ΚΑΠ. Δηλαδή, η ενοποίηση των τριών ΚΑΠ, των τριών πρώην Καποδιστριακών Δήμων, δεν περιλάμβανε τα λεφτά των καθαριστριών και η εξής οικονομική εξυπνάδα: λέει ότι οι καθαρίστριες που τις παίρνουμε από τα σχολεία, άλλο αν δουλεύουν δύο ώρες την ημέρα, λέμε «Τις υπόλοιπες μπορούμε να τις χρησιμοποιήσουμε αλλού τις κυρίες αυτές που τις πληρώνουμε;» Η απάντηση ήταν όχι. 

Ένα άλλο πράγμα. Έχουμε κάποιους υπαλλήλους…

ΟΜΙΛΗΤΗΣ: (εκτός μικροφώνου)

Α. ΚΑΣΤΡΙΝΟΣ: Το ρώτησα στον Διευθυντή Υπηρεσιών της πρωτεύουσας του Νομού μου και μου είπε αυτό. Αν υπάρχει κάτι, να μας απαντήσετε και σε αυτό. Εμείς αυτό θέλουμε.

ΟΜΙΛΗΤΗΣ: (εκτός μικροφώνου)

Α. ΚΑΣΤΡΙΝΟΣ: Ωραία, για αυτό το λέω.


Ένα άλλο ερώτημα. Ρωτήσαμε για τις υπαλλήλους των ΚΕΠ που παίρνουμε. Εμείς είχαμε τρία ΚΕΠ. Φέρνουμε λοιπόν κάποιες κυρίες και εμείς για λόγους οικονομίας είπαμε να μεταφερθούν τα ΚΕΠ κτιριακά στο Δήμο για να γλιτώσουμε τα ενοίκια. 

Σας λέω ότι έχουμε κάνει ένα αλισβερίσι, η Τεχνική μας Υπηρεσία, η οποία έχει επτά μηχανικούς, είναι από τις καλές Τεχνικές Υπηρεσίες πλέον, ένα αλισβερίσι εδώ και είκοσι μέρες και πηγαινοέρχονται τα τοπογραφικά. Και τι ζητάμε; Ζητάμε να κάνουμε οικονομία, προσέξτε, γιατί ο κάθε Δήμαρχος από εμάς και πιστεύω και οι περισσότεροι, θέλαμε να φανούμε, νοικιάσαμε για ΚΑΠΗ, νοικιάσαμε για το ένα, νοικιάσαμε για το άλλο. Είκοσι μέρες να μας απαντήσουν και πρέπει να πάει λέει στην κυρία Περγελέ και διορθώνουμε δύο φορές το τοπογραφικό και λέμε διορθώστε το και στείλτε μας την έγκριση με τη σημείωση αυτή για να προχωρήσουμε. Δεν αντέχουμε να πληρώνουμε. 

Δηλαδή, τι θέλω να πω. Επίσπευση διαδικασιών, έγκριση από τη Γενική Γραμματεία που είναι αρμόδια του ΚΕΠ, υπό την προϋπόθεση αυτή, να λέει αυτό. 


Ένα άλλο το οποίο το έχουμε ξανά θέσει και θέλουμε να το δείτε σας παρακαλώ. Λέει ότι ο έλεγχος νομιμότητας για τις αποφάσεις μας είναι εξήντα μέρες. Αν εμείς πάμε και εκτελέσουμε κάποιες αποφάσεις στις εξήντα μέρες και μετά μας έρθει αρνητική από τον ελεγκτή νομιμότητας, τι κάνουμε; Είμαστε εκτεθειμένοι ή όχι; Γιατί λέμε ότι οι αποφάσεις του Δημοτικού Συμβουλίου είναι άμεσα εκτελεστές. Δηλαδή πρέπει να πεθάνουμε πρώτα, να έχουμε κάνει τα σαράντα και μετά να σκεφτούμε αν πρέπει να ξανά παντρευτούμε. 


Να πω ένα άλλο. Όσον αφορά τώρα για τον προϋπολογισμό. Πέρσι, τρίτη δόση μειωμένη, τέταρτη δόση καθόλου της ΣΑΤΑ. Κάποιος πρώην συνάδελφός μας, που έρχονται οφειλές στο Δήμο το δικό μας, είχε συμβασιοποιήσει κάποια έργα με τη ΣΑΤΑ. Εμείς με τι προϋπολογισμό θα κάνουμε φέτος; Με τον περσινό προϋπολογισμό που μπαίνει οφειλές από τη ΣΑΤΑ, βγάζοντας το 20% αν πάμε στο 80-20, πληρώνουμε πρώτα χρέη μας και μετά; Με τι; Για να ξέρουμε. 


Ένα άλλο πράγμα. Η διαχειριστική επάρκεια. Εμείς ήμασταν Δήμος διαχειριστικά επαρκής. Αυξήθηκαν οι μηχανικοί μας τώρα, πήραμε και τρεις καινούργιους μηχανικούς που ήρθαν και υπήρχε, όχι εγκύκλιος, σαν απόφαση ήταν, που έλεγε ότι μέχρι 30/6 μπορείτε να πάρετε το χαρτί της συνέχισης της διαχειριστικής επάρκειας. 


Υπάρχει κάποια νομοθετική ρύθμιση που να μας καλύπτει με αυτό; Εμείς ήρθαμε σε επαφή με τη Διαχειριστική Αρχή εδώ πέρα και μας είπαν ότι εντάξει, στείλτε μας απλά διορθωμένους τους υπαλλήλους, την κατάταξή τους, για να σας δώσουμε τη νέα διαχειριστική επάρκεια α’ και β’. Αυτό μας είπαν. 


Να πούμε ένα άλλο. 

ΟΜΙΛΗΤΗΣ: (εκτός μικροφώνου)

Α. ΚΑΣΤΡΙΝΟΣ: Εγώ λέω τι μας είπαν, αλλά πρέπει να είμαστε κατοχυρωμένοι εμείς, γιατί όταν εμείς πάμε τώρα να κάνουμε ένα έργο του ΕΣΠΑ δύο εκατομμυρίων ευρώ και υπογράψουμε συμφωνητικά και μετά κοιταζόμαστε, τι θα κάνουμε; 


Θα ήθελα να ρωτήσω ένα άλλο. Αυτό το ρώτησαν και κάποιοι συνάδελφοι πριν. Υπήρχαν κάποιες Υπηρεσίες, ας πούμε για παράδειγμα η Πολεοδομία, ο όμορος Δήμος Αμαλιάδος είχε Πολεοδομία δική του και λειτουργούσε και έκδιδε τις άδειες και τα λοιπά και τα λοιπά. Υπήρχε όμως και μια Πολεοδομία, Τμήμα της Νομαρχιακής Αυτοδιοίκησης, το οποίο ήταν στην πόλη της Αμαλιάδος. Από την Πολεοδομία αυτή εξυπηρετούνταν οκτώ Δήμοι. 

Θεωρούμε ότι τουλάχιστον για τους υπόλοιπους Δήμους είναι ανέντιμο, η διαδικασία, να περαστούν αυτοί οι υπάλληλοι σε Δήμο είτε της πρωτεύουσας, είτε εκεί που λειτουργούσε, οι οποίοι θα πληρώνονται από κρατικούς πόρους και να πάψουν να εξυπηρετούν ή να δώσουν τη διακριτική ευχέρεια να επιλέξουν οι υπάλληλοι αυτοί και κάποιον άλλο Δήμο για τη σύσταση των Υπηρεσιών. 



Εγώ προκαταβολικά να πω ότι εμείς θα στήσουμε Γραφείο Πολεοδομίας για την έκδοση αδειών. Έχουμε το κατάλληλο προσωπικό που χρειάζεται για Γραφείο και όπως και να πω ότι ο πολεοδομικός σχεδιασμός, θα επιλέξουμε που θα παραμείνει βάσει των αρμοδιοτήτων του Καλλικράτη. 


Θα ήθελα όμως να τονίσω ότι πρέπει, εδώ είναι και ο Δήμαρχος Αμαλιάδος, να πω το εξής. Αν δεν δίνονταν τα χρήματα αυτά από το Υπουργείο και δινόταν η διακριτική ευχέρεια σε ένα άλλο Δήμο να πάρει αυτούς, δεν θα κάναμε πιο ισχυρές Υπηρεσίες; 


Εγώ αυτό θα ήθελα να το τονίσω για να πω πως μπορούν και κάποιοι άλλοι Δήμοι να κάνουν Υπηρεσίες. Δεν λέω για το δικό μου Δήμο. 


Για τους φορείς διαχείρισης στερεών αποβλήτων, μάθαμε ότι θα είναι για εξάμηνο. Για την ΤΕΔΚ μας είπαν ότι συνεχίζεται πως θα είναι. Υπήρχε ένας Σύνδεσμος ο οποίος ήταν Σύνδεσμος Δήμων Ηλειακού Κάμπου και τα λοιπά. Ο Σύνδεσμος αυτός δεν αφορά πλέον τους Δήμους που πήγαν στον ίδιο Δήμο. Δηλαδή οι επτά έγιναν δύο Δήμοι. Αυτομάτως διαλύεται ή κρατάμε βάσει της διαβαθμικής συνεργασίας που λέει στο άρθρο 101 αν θυμάμαι καλά, τη διαδικασία αυτή; 


Κλείνω. Εμείς είχαμε ένα Σύνδεσμο Στρεμενό, ο οποίος ήταν Σύνδεσμος που έκανε το έργο της αποχέτευσης. Βέβαια ο Σύνδεσμος αυτός ήταν μεταξύ Δήμων που συνενώθηκαν. Από εκεί και πέρα το καθεστώς του Συνδέσμου αυτού ποιο πρέπει να είναι πλέον για τη λειτουργία του, γιατί εκκρεμούν πληρωμές που έχουμε κάνει με προγραμματική σύμβαση με την Περιφέρεια μέσω του Συνδέσμου αυτού.

Ένα τελευταίο. Εμείς είμαστε Δήμος είκοσι μισό. Εγώ τη Δευτέρα περνάω Οργανισμό Εσωτερικής Υπηρεσίας στο Δημοτικό Συμβούλιο. Βάσει του Οργανισμού Εσωτερικής Υπηρεσίας που περνάω, περνάω και Γενικό Γραμματέα και Ιδιαίτερο Γραμματέα, ότι δηλαδή μου προσφέρει ο Καλλικράτης. Αν η καινούργια απογραφή, εντάξει, τώρα με τους μετανάστες θα είμαστε σίγουρα παραπάνω. Εγώ λέω αν όχι για το δικό μου Δήμο, πείτε για κάποιον άλλο Δήμο…

ΟΜΙΛΗΤΗΣ: (εκτός μικροφώνου)

Α. ΚΑΣΤΡΙΝΟΣ: Άλλο θέλω πω. Άρα σωστά προχώρησα και σωστά τους πήρα και σωστά τους όρισα. Οπότε πάμε για το ‘14 μετά. 


Ευχαριστώ πολύ.

ΠΡΟΕΔΡΕΙΟ (Κ. ΤΖΑΝΑΚΟΥΛΗΣ): Ένας ακόμη και μετά να απαντήσουμε. 

Κ. ΚΑΤΣΑΝΑΚΗΣ: Είμαι ο Κώστας Κατσανάκης, νέος Δήμαρχος Δωδώνης Ιωαννίνων. 


Το να λέμε, συνάδελφοι, συνέχεια έτσι ενεργεί το Ελεγκτικό Συνέδριο, έτσι πιστεύει το Ελεγκτικό Συνέδριο και δεν λέμε να περάσει άμεσα διάταξη νόμου με μεταβατικό χαρακτήρα για την αποκομιδή των απορριμμάτων, τις προμήθειες των καυσίμων, υλικών και ανταλλακτικών, δεν γιατρεύεται το θέμα. Το είχατε δει και στο παρελθόν και το ζήσατε, όπως έγινε νομοθετική ρύθμιση. Άρα λοιπόν, γιατί εθελοτυφλούμε; Περάστε τη νομοθετική ρύθμιση. Φωνάξτε μας να κατέβουμε όλοι κάτω στο Υπουργείο, όχι σαν αντικυβερνητική διαδήλωση, δεν είναι εκεί το θέμα, δεν τίθεται έτσι, αλλά πολύ φοβάμαι ότι σύντομα θα βρεθούμε προ εκπλήξεως. 

Τα ζητήματα 2μηνων, 4μηνων και 8μηνων, μας έφτασαν στο σημείο που είμαστε σήμερα. Ελλιπείς Υπηρεσίες σε σύνθεση κυρίως εργατοτεχνικού προσωπικού, αδυναμίες στις συγκεκριμένες Υπηρεσίες να συγκροτηθούν. 

Άρα λοιπόν και η ρύθμιση μεταβατικού χαρακτήρα έχει να κάνει στη συνέχεια με προσλήψεις προσωπικού και το απαγορευτικό σήμα STOP. Όμως από τη Νομική σας Υπηρεσία πώς το εξετάζετε το θέμα; Γιατί για να πούμε πέντε αποχωρήσεις μια πρόσληψη, αυτό ισχύει για παλιές Υπηρεσίες. Αυτές λοιπόν που συγκροτήθηκαν είναι προχθεσινές Υπηρεσίες και με τη βούλα του Υπουργείου αγνοούσαν τους Οργανισμούς Εσωτερικής Υπηρεσίας, έδιναν αφειδώς εγκρίσεις σε 2μηνους, 4μηνους, 8μηνους και δεν έκλειναν τις θέσεις τακτικού προσωπικού.
Συνάντησα ένα φαινόμενο, που πιθανώς συναντήσατε πάρα πολλοί. Σε μία Δημοτική Ενότητα, να παραλάβουμε το προσωπικό και βρήκαμε τρεις μόνιμους, έναν για αποχώρηση και 21 2μηνίτες μερικής απασχόλησης και 8μηνης. Παρακαλάμε να μην φύγει ο ένας, γιατί οι άλλοι είναι των ΚΕΠ. Χωριά 15, Τοπικές Κοινότητες 15. Ζητήματα τα οποία πρέπει να τα δείτε.  

Πολύ λύπη μου προξένησε ένα έγγραφο του Υφυπουργού, του κυρίου Ντόλιου. Θα το έχετε σαφώς μελετήσει και εσείς. Ήταν για τα υπηρεσιακά αυτοκίνητα. Σκέφτηκα να το σκίσω το έγγραφο και να το στείλω στον Υπουργό, δεν βγαίνει τίποτα. Ο κύριος Υφυπουργός την οικονομία του κράτους τη συνδύαζε με το υπηρεσιακό αυτοκίνητο του Δημάρχου, ο οποίος για να φέρει μία περιοχή γύρο των 150 ή 200 χιλιομέτρων, οι Τεχνικές Υπηρεσίες, οι εργατοτεχνικές ειδικότητες και λοιπά, δεν ήθελε να τις λάβει υπόψη. 

Η αντιμισθία των αιρετών και κυρίως των Αντιδημάρχων, δεν μας απασχολεί; Δεν είναι μειωτική για το αξίωμα και το θεσμό; Μάλλον άμεσα θα πρέπει να το δει η Πολιτεία. Δημιουργεί ανισότητες. Δηλαδή όποιος οικονομικά δύναται, να ασχοληθεί. Σε κάθε άλλη περίπτωση να καθίσει στα αβγά του.
Ανθρώπινο δημιούργημα είναι ο Καλλικράτης και ως εκ τούτου φυσικό είναι να έχει αδυναμίες και γιατί όχι, λάθος εκτιμήσεις. 

Πιστεύουμε ότι οι Καλλικρατικοί Δήμοι κάτω των 20.000 κατοίκων δεν θα οργανώσουν ποτέ Υπηρεσίες Πολεοδομίας. Αυτό, κύριε Κοιμήση, σας το είχα πει και σε άλλη συνάθροιση στα Γιάννενα και αυτό δεν θα γίνει ποτέ, γιατί δεν μπορεί να γίνει με νέους υπαλλήλους. Όμως ούτε Γραφεία Γεωργικής Ανάπτυξης, όπως λειτουργούσαν στις Διευθύνσεις Γεωργίας των πρώην Νομαρχιών. 

Άρα λοιπόν, να τολμήσει η πολιτική ηγεσία του Υπουργείου να δώσει τις δύο αυτές Διευθύνσεις, Πολεοδομίας, Αγροτικής Ανάπτυξης, καθώς και τα προνοιακά επιδόματα, στην αιρετή Περιφέρεια. Μην θελγόμαστε με το γεγονός ότι θα έρθουν πολίτες που έχουν ανάγκη και θα δώσουμε προνοιακά επιδόματα. Δεν είναι εύκολη υπόθεση η δημιουργία αρχείου και προϋποθέσεων, η μηχανογραφική επεξεργασία και αποστολή των επιδομάτων αυτών. Οι Υπηρεσίες οι πρώην έχουν την υποδομή. Ούτε ψήφους κερδίζουμε. Όποιος νομίζει ότι με αυτή τη διαδικασία θα κερδίσει ψήφους, είναι λαθεμένος. Περισσότερα προβλήματα. Άρα λοιπόν, οι Υπηρεσίες αυτές να μείνουν τουλάχιστον για Δήμους ή να μείνουν προαιρετικά από όσους Δήμους το θέλουν, στην αιρετή Περιφέρεια. 

Συνοψίζοντας λοιπόν, νομοθετική ρύθμιση μεταβατικού χαρακτήρα για απορρίμματα, προμήθειες και λοιπά, καθώς και για πρόσληψη μόνιμου χαρακτήρα προσωπικού, γιατί αλλιώς, θα το δούμε σύντομα και θα δούμε σύντομα μία παράλυση στις Υπηρεσίες Καθαριότητας και κυρίως τους θερινούς μήνες και να μη διαιωνίζεται το πρόβλημα γιατί ήδη μπήκαμε στο δεύτερο μήνα και υπάρχουν συμβάσεις με ιδιώτες, ιδιωτικές επιχειρήσεις, οι οποίες λήγουν ακόμη και τον Αύγουστο, Σεπτέμβριο και τα λοιπά.

Άλλο ζήτημα είναι η χρηματοδότηση των δημοτικών παρατάξεων για να έχουν τον χώρο τους και τα οικονομικά τους εκτός Δημαρχείων. Συνδιοίκηση δεν γίνεται. 

ΟΜΙΛΗΤΗΣ: (εκτός μικροφώνου)

Κ. ΚΑΤΣΑΝΑΚΗΣ: Εσείς, κύριε Κοιμήση, είδατε στους ΚΑΠ που μας στάλθηκαν να προβλέπονται και χρήματα για τις δημοτικές παρατάξεις; Για τη γραμματειακή υποστήριξη; Δεν έχουν ένα κόστος; 

(αλλαγή κασέτας)
Κ. ΚΑΤΣΑΝΑΚΗΣ: …να λειτουργούν. Η λειτουργία γραφείων ΤΥΔΚ σε σχέση με τους  Δήμους, θα γίνεται με προγραμματική σύμβαση; Είναι κάτι που δεν το γνωρίζω.


Τέλος, στους Δήμους τα έσοδα έχουν ταβάνι, τα έξοδα όμως είναι απύθμενα. Για αυτό ας σκεφτούμε όλοι όσο είναι γρήγορα. Όλοι στο Υπουργείο να αλλάξουμε την κατάσταση, γιατί αλλιώς κινδυνεύουν πολλά πράγματα να μείνουν στην τύχη τους. 


Η Αυτοδιοίκηση ως θεσμός δεν είναι εξάρτημα του Υπουργείου. Καλές είναι οι παρατηρήσεις προς τον κύριο Υφυπουργό και τον κύριο Υπουργό, όσο φίλοι και αν είμαστε και φίλοι θα παραμείνουμε, αλλά πλην όμως η αντιμετώπιση ότι είμαστε εξαρτήματα του Υπουργείου, είναι τουλάχιστον μειωτική. 

Σας ευχαριστώ πάρα πολύ.

ΠΡΟΕΔΡΕΙΟ (Κ. ΤΖΑΝΑΚΟΥΛΗΣ): Ευχαριστούμε, κύριε συνάδελφε. 


Θα παρακαλέσω τον κύριο Γούπιο να πάρει τον λόγο. Ο κύριος Γούπιος είναι από την ΕΕΤΑΑ. 

Ι. ΓΟΥΠΙΟΣ: Καλημέρα και από εμένα. 


Επειδή τα ερωτήματα είναι αρκετά, θα προσπαθήσω σύντομα σε αυτά που έχω καταγράψει να δώσω κάποιες διευκρινίσεις ή απαντήσεις. Αντιλαμβάνομαι ότι σε όλα τα πράγματα δεν μπορούν να δοθούν απαντήσεις. Είμαστε σε μια διαδικασία ακόμα μετάβασης και ακούω όλα τα προβλήματα που υπάρχουν και τα θεωρώ ότι είναι εν μέρει πραγματικά τα περισσότερα εξ αυτών. 


Δύο-τρία ζητήματα για τα θέματα της οικονομικής διαχείρισης και του προϋπολογισμού. Το πρώτο ζήτημα που τέθηκε, ήταν τα θέματα της απογραφής. Μίλησε και ο κύριος Γκέκας προηγουμένως. 


Η διαδικασία της απογραφής από τεχνική άποψη είναι πραγματικά σημαντική για τους Δήμους, γιατί θα καταγράψουν τα χρέη που έχει ο Δήμος, τις υποχρεώσεις, τις απαιτήσεις και όλη την ακίνητη περιουσία και είναι ιδιαίτερα σημαντική, γιατί χωρίς αυτή προφανώς δεν μπορούμε να κάνουμε και προϋπολογισμό. 

Αντιλαμβάνομαι αυτά που είπε και ο  Δήμαρχος προηγουμένως, ότι υπάρχουν και κάποια κρυφά χρέη που έρχονται σταδιακά, που δεν τα ξέρουμε όλα. Η διαδικασία της απογραφής είναι να καταγράψουμε τα πραγματικά χρέη και για αυτά που έχουν τηρηθεί πλήρως οι νόμιμες διαδικασίες, γιατί τα υπόλοιπα δεν αποτελούν χρέη, τουλάχιστον αποδεκτά ευθέως από το…

ΟΜΙΛΗΤΗΣ: (εκτός μικροφώνου)

Ι. ΓΟΥΠΙΟΣ: Ναι, θα ολοκληρώσω. Άρα, η απογραφή καταγράφει τα χρέη των ΟΤΑ όπως έχουν και έχουν τηρηθεί οι νόμιμες διαδικασίες και στη συνέχεια, εφόσον υπάρξουν αποφάσεις δικαστικές και είναι και τελεσίδικες, τότε αυτά θα γίνουν χρέη των νέων Δήμων. Άρα είναι μια διαδικασία η οποία είναι σε εξέλιξη για εκεί που υπάρχουν, επαναλαμβάνω, σε εισαγωγικά, «κρυφά χρέη».


Εμείς πρέπει στην απογραφή να καταγράψουμε…

Α. ΚΟΙΜΗΣΗΣ: Έχουν βγει δικαστικές αποφάσεις χωρίς κανένα νόμιμο παραστατικό στην ακροαματική διαδικασία; Αυτό έχει ενδιαφέρον…

ΟΜΙΛΗΤΗΣ: Η διαταγή πληρωμής από το δικαστήριο μέχρι πέρσι δεν (…). Έρχεται νομολογία λοιπόν και λένε ο Δήμος δεν είναι δημόσιο, είναι ιδιώτης, είναι κάτι ενδιάμεσο, άρα είναι και εκτελεστή και αφήνουν το περιθώριο στον δικαιούχο να κάνει κατάσχεση του λογαριασμού του Δήμου. Ένα διακόσια έχω στην τράπεζα σήμερα, ένα διακόσια είναι δεσμευμένα από διαταγές πληρωμής.

Α. ΚΟΙΜΗΣΗΣ: Και απόφαση χωρίς σύμβαση, χωρίς μελέτη, χωρίς τίποτα.

ΟΜΙΛΗΤΗΣ: Τίποτα, στον αέρα. 

Ι. ΓΟΥΠΙΟΣ: Έχει δίκιο ο Δήμαρχος, είναι μια πραγματική διαδικασία αυτή και υπάρχουν Δήμοι που αυτή τη στιγμή έχουν (…). Νομικά δεν μπορώ να σας απαντήσω. Αν μπορεί η κυρία Αλεξίου ή ο κύριος Ζυγούρης να απαντήσει, για το ποια διαδικασία μπορεί να ακολουθηθεί. 


Απλώς λέω ότι στην απογραφή, να το οριστικοποιήσουμε, πρέπει οπωσδήποτε να την κάνουμε και για αυτό μπήκε να είναι και ορκωτός ελεγκτής, όχι για να δει αν η προηγούμενη διαχείριση τα έκανε καλώς ή κακώς, αλλά για να ξέρει ο νέος Δήμος τι πραγματικά παραλαμβάνει με τυπικές διαδικασίες. Είναι πάρα πολύ χρήσιμο γιατί κατά τη γνώμη μου δεν μπορεί να στηθεί και ένας σωστός προϋπολογισμός και αν θέλετε δεν μπορεί να στηθεί και ένα σωστό επιχειρησιακό σχέδιο για την επόμενη τετραετία για αυτά που έχετε να κάνετε για την επόμενη περίοδο.


Το δεύτερο ζήτημα που τέθηκε, είναι το θέμα των δωδεκατημορίων. Μίλησε και ο κύριος Κοιμήσης για αυτό. 


Πραγματικά επειδή η ερμηνεία που δίνεται στο δωδεκατημόριο είναι ότι αφορά ΚΑΕ, έναν ΚΑΕ δηλαδή έτσι, γιατί τη διάταξη την έβαλε το Υπουργείο Οικονομικών γιατί πραγματικά στο Δημόσιο ισχύουν τα δωδεκατημόρια λόγω του ελέγχου του προϋπολογισμού. Στους ΟΤΑ όμως δεν ισχύει αυτό τα πράγμα. Άρα η πλήρης εφαρμογή μιας διαδικασίας του Δημοσίου στην Αυτοδιοίκηση, παρέχει αυτές τις στρεβλώσεις, με αποτέλεσμα να μην μπορούν να πληρωθούν έργα που έχουν ολοκληρωθεί 31/12 ή απαλλοτριώσεις που έχουν ολοκληρωθεί και κάποιοι Δήμοι έχουν πρόβλημα 31/12, που θέλουν να πληρώσουν μέσα στο μήνα. 

Είναι ένα ζήτημα που έχει τεθεί στο Υπουργείο και ελπίζω μέσα στην άλλη εβδομάδα να δοθεί μια απάντηση. Έχει τεθεί και στο Ελεγκτικό Συνέδριο, πιθανόν να γίνει και μια Ολομέλεια του Ελεγκτικού Συνεδρίου για να απαντήσει με έναν θετικό τρόπο σε αυτό το ζήτημα. Είναι από τα κρίσιμα ζητήματα και θεωρώ ότι και από την πλευρά μας ως ΚΕΔΚΕ πρέπει να το βάλουμε οπωσδήποτε στην κουβέντα με το Υπουργείο με άμεσο τρόπο γιατί είναι ένα κρίσιμο ζήτημα για τη λειτουργία των Δήμων του πρώτου τριμήνου. 


Όσον αφορά τα θέματα τώρα των Νομικών Προσώπων. Νομίζω στα θέματα του προϋπολογισμού δεν ήταν κάτι άλλο, αυτά ήταν τα δύο σημεία. Η ΚΥΑ για τον προϋπολογισμό έχει υπογραφεί νομίζω και είναι ΦΕΚ, που θα λέει ότι θα βάλετε ως έσοδα, ότι έσοδα πήρατε πέρσι από ΚΑΠ και ΣΑΤΑ, γιατί όπως θα δείτε και στα οικονομικά που θα έρθουν στην Αυτοδιοίκηση, θα είναι περίπου ίδιοι πόροι, ίσως λίγο αυξημένοι σε σχέση με πέρσι. 

ΟΜΙΛΗΤΗΣ: (εκτός μικροφώνου)

Ι. ΓΟΥΠΙΟΣ: Η ΣΑΤΑ που πήραμε, τα πραγματικά δεδομένα.


Πάμε λίγο να δούμε τα θέματα των Νομικών Προσώπων, που είναι ένα κρίσιμο ζήτημα πραγματικά, γιατί πρέπει μέχρι 28/2 οι Δήμοι να πάρουν απόφαση για τα Νομικά Πρόσωπα. 


Το ένα ζήτημα που έχει τεθεί και είναι από τα κρίσιμα ζητήματα, το ανέφερε ο Αποστόλης, απλώς το συνοψίζω, είναι τα θέματα των δράσεων μεταξύ Κοινωφελών Επιχειρήσεων και Νομικών Προσώπων. 


Πραγματικά αν διαβάσει κανείς το νόμο, δεν λέει ευθέως ότι το Νομικό Πρόσωπο και η Επιχείρηση πρέπει να έχουν εντελώς διαφορετικά πρόσωπα. Μιλάει για τα δύο Νομικά Πρόσωπα Δημοσίου Δικαίου, αλλά για τις Επιχειρήσεις θυμίζω ότι ισχύει και ο Κώδικας. 


Σε αυτή τη λογική υπήρξε μια συνάντηση με το Υπουργείο Εσωτερικών και ελπίζω μέσα στην άλλη εβδομάδα να βγει μια διάταξη που να λέει ότι μπορεί το Νομικό Πρόσωπο να έχει όλες τις δραστηριότητες που πρέπει να έχει, αλλά η Κοινωφελής Επιχείρηση μπορεί να έχει σε κάποια σημεία και κάποιες παράλληλες δραστηριότητες σε κάποιον τομέα. Δηλαδή, να μπορεί να έχει το πρόγραμμα Βοήθεια στο Σπίτι η Κοινωφελής Επιχείρηση, αλλά ο τομέας κοινωνικής πολιτικής να είναι στο Νομικό Πρόσωπο Δημοσίου Δικαίου και ειδικά για τα ευρωπαϊκά προγράμματα είναι απαραίτητο να γίνει αυτό.

Το δεύτερο ζήτημα που τίθεται, είναι το θέμα με τα προγράμματα – που άκουσα – για το Βοήθεια στο Σπίτι. Σαν ΕΕΤΑΑ έχουμε αναλάβει να είμαστε στην πλευρά του Υπουργείου Εργασίας τελικός δικαιούχος για το πρόγραμμα Βοήθεια στο Σπίτι. Αλλάζουν λίγο τα δεδομένα, απλώς για να σας πούμε, ότι δεν χρηματοδοτείται πλέον η δομή ως δομή, αλλά χρηματοδοτείται μέσω του έμμεσου ωφελούμενου που είναι ο άνθρωπος που υποστηρίζει τους ανθρώπους που έχουν ανάγκη για βοήθεια. Είναι δηλαδή ένα παραπλήσιο πρόγραμμα με αυτό που έγινε με τους Παιδικούς Σταθμούς.

Δικαιούχοι στο πρόγραμμα σύμφωνα με την ΚΥΑ αλλά και το σχέδιο που θα βγει από την ΕΕΤΑΑ, μπορεί να είναι είτε Νομικά Πρόσωπα Δημοσίου Δικαίου, είτε Κοινωφελείς Επιχειρήσεις. Άρα είναι θέμα του Δημοτικού Συμβουλίου ή και του (…) να αποφασίσει αν το πρόγραμμα πλέον το εντάσσει στην Κοινωφελή Επιχείρηση ή στο Νομικό Πρόσωπο Δημοσίου Δικαίου. Άρα και τα Νομικά Πρόσωπα Δημοσίου Δικαίου μπορούν να υποβάλλουν πρόταση για το Βοήθεια στο Σπίτι και να μεταφερθεί η δράση από τις Κοινωφελείς Επιχειρήσεις στα Νομικά Πρόσωπα Δημοσίου Δικαίου. 


Μια ερώτηση τέθηκε για τα προνοιακά επιδόματα. Τα προνοιακά επιδόματα θα καταβληθούν από τους ΟΤΑ που έχει μεταφερθεί αυτή η αρμοδιότητα για την πρώτη διετία. Δεν πάει δηλαδή σε όλους τους ΟΤΑ της χώρας. Θα πάει μόνο στους ΟΤΑ, στο Δήμο Πάτρας ας πούμε, εκεί που ήταν η πρωτεύουσα και εκεί που ήταν οι Υπηρεσίες της Νομαρχιακής Αυτοδιοίκησης και εκεί που υπήρχαν και αποκεντρωμένες Υπηρεσίες, που υπήρχαν σε έξι-επτά περιπτώσεις σε όλη την Ελλάδα. 


Άρα και ο προϋπολογισμός θα είναι ξεχωριστή γραμμή, δηλαδή στην ΚΥΑ του προϋπολογισμού θα είναι ξεχωριστή γραμμή και θα αφορά αυτούς τους Δήμους που θα πληρώσουν τα προνοιακά επιδόματα. Αυτό θα συμβεί για την πρώτη περίοδο μέχρι τα προνοιακά επιδόματα να μεταφερθούν σε όλη την Τοπική Αυτοδιοίκηση. Μετά την πρώτη επαφή δηλαδή, θα γνωρίζουμε τι προνοιακά επιδόματα αντιστοιχεί στο κάθε Δήμο ώστε να μεταφερθούν ως προνοιακά επιδόματα και επαναλαμβάνω ότι θα είναι ξεχωριστή γραμμή γιατί πρέπει να δούμε αν θα αυξηθούν, πρέπει να παρακολουθήσουμε σταδιακά την πορεία αυτών των προνοιακών επιδομάτων, γιατί επί της ουσίας, σε εισαγωγικά, πρόκειται για μεταβιβαστική πληρωμή. Δηλαδή είναι πληρωμή που δίνει το κράτος, μέχρι τώρα η Νομαρχιακή Αυτοδιοίκηση, την πλήρωνε μέχρι τώρα η Νομαρχιακή Αυτοδιοίκηση και αύριο πληρώνει…
ΟΜΙΛΗΤΗΣ: (εκτός μικροφώνου)

Ι. ΓΟΥΠΙΟΣ: Τα λειτουργικά, τα άτομα; Λέω, σε αυτούς τους Δήμους που θα πάνε, θα πάνε όλα τα χρήματα που αφορούν και το λειτουργικό κόστος, δηλαδή και το ανθρώπινο δυναμικό…

ΟΜΙΛΗΤΗΣ: (εκτός μικροφώνου)

Ι. ΓΟΥΠΙΟΣ: Θα έρχονται μέσω των ΚΑΠ, αλλά σε ξεχωριστή γραμμή. Θα έρχονται σε ξεχωριστό κωδικό από ειδική γραμμή, μέσα από τους ΚΑΠ βέβαια, όχι μέσα στους ΚΑΠ. Σαν ειδική γραμμή.


Λοιπόν, όλο το κόστος του προσωπικού, όπως ξέρετε για όλα τα θέματα του μεταφερόμενου προσωπικού από τη Ν.Α. στους ΟΤΑ, μέχρι τέλος Απριλίου τα κόστη τα πληρώνει το Γενικό Λογιστήριο του Κράτους. Έτσι δεν είναι; Με την απόφαση, όλο το κόστος ανθρώπινου δυναμικού πληρώνεται από το Γενικό Λογιστήριο του Κράτους. Από 1η Απριλίου και μετά θα τα πληρώνουν οι Δήμοι που θα έρθουν μέσα από την κοστολόγηση, ήδη η Επιτροπή της ΚΕΔΚΕ έχει κάνει μια πρόταση για το πώς καλύπτονται τα λειτουργικά κόστη και το κόστος διοικητικής υποστήριξης, γιατί οι Δήμοι σαν την Πάτρα θα παρέχουν διοικητική υποστήριξη σε κάποια θέματα, Πολεοδομία, Πρόνοια και λοιπά, άρα θα περιλαμβάνεται μέσα στο πρόσθετο κόστος που θα έρθει μέσα από την κατανομή των Κεντρικών Αυτοτελών Πόρων. 


Κλείνοντας με τα θέματα των Νομικών Προσώπων, υπάρχουν ορισμένα εκκρεμή ζητήματα ακόμα για να λυθούν. Είναι μια δύσκολη απόφαση γιατί είναι ένα ζήτημα πως ο Δήμος θα κατανείμει τις δραστηριότητες στα Νομικά Πρόσωπα Δημοσίου Δικαίου. Αυτή η διευκρίνιση που δίνουμε λύνει κάποια προβλήματα μεταξύ Νομικού Προσώπου και Ιδιωτικού Δικαίου. Υπάρχουν κάποια ζητήματα ότι δεν ξέρουμε αν ένας Δήμος θέλει να αποφασίσει να κρατήσει μόνο δύο Νομικά Πρόσωπα Δημοσίου Δικαίου, που το σκέφτονται αρκετοί Δήμοι και θέλει να καταργήσει τις Κοινωφελείς Επιχειρήσεις, εκεί δεν υπάρχει νομοθετική πρόβλεψη. Πρέπει να κάνει μια αλχημεία για να το καταφέρει, αλλιώς υπάρχει ένα πρόβλημα. 

ΟΜΙΛΗΤΗΣ: (εκτός μικροφώνου)

Ι. ΓΟΥΠΙΟΣ: Όχι, κλείνεις την επιχείρηση, το ζήτημά μας είναι, και τη δραστηριότητα τη μεταφέρεις, τι γίνεται με το προσωπικό.

Ο Καλλικράτης προβλέπει το εξής. Όταν συγχωνεύονται οι Κοινωφελείς Επιχειρήσεις, ο Καλλικράτης προβλέπει ότι το πλεονάζον προσωπικό, άρα και οι δράσεις που αφορούν, μπορεί να μεταφερθεί σε Νομικά Πρόσωπα Δημοσίου Δικαίου. 
ΟΜΙΛΗΤΗΣ: (εκτός μικροφώνου)

Ι. ΓΟΥΠΙΟΣ: Ίσα-ίσα, για αυτό είμαστε εδώ, αν μπορέσουμε να δώσουμε και να μεταφέρουμε και κάποια προβλήματα.

ΟΜΙΛΗΤΗΣ: (εκτός μικροφώνου)

Ι. ΓΟΥΠΙΟΣ: Δεν έχετε άλλο προσωπικό; Καταργείστε την επιχείρηση. Δεν υπάρχει κανένα πρόβλημα σε αυτό. Αυτό είναι απλό, αυτή είναι απλή λύση. Μόνο εκεί που έχουμε θέματα προσωπικού. Εκεί που έχουμε απλές Κοινωφελείς Επιχειρήσεις, είναι θέμα απόφασης του Δημοτικού Συμβουλίου να καταργήσει και τη δραστηριότητα που είχε, ότι είχε, να τη μεταφέρει σε Νομικό Πρόσωπο Δημοσίου Δικαίου. 


Αν υπάρχει άλλη ερώτηση, παρακαλώ.

ΠΡΟΕΔΡΕΙΟ (Κ. ΤΖΑΝΑΚΟΥΛΗΣ): Αν υπάρχουν συγκεκριμένες ερωτήσεις σε αυτά που καλύπτει ο κύριος Γούπιος, για να μην τον ξανά ανεβάσουμε. 

ΟΜΙΛΗΤΗΣ: (εκτός μικροφώνου)

Ι. ΓΟΥΠΙΟΣ: Απαντώ και αν θέλετε συμπληρώνετε. Ο νομοθέτης προβλέπει ότι για τις Επιχειρήσεις ισχύει η υποχρέωση που έχουν μέχρι της εισφοράς του μετοχικού κεφαλαίου. Άρα τα χρέη που έχει η Επιχείρηση, δεν αποτελούν χρέος του Δήμου. Η Επιχείρηση τίθεται σε λύση – εκκαθάριση, ακολουθεί κανονικά τις διαδικασίες που προβλέπει ο Κώδικας Δήμων και Κοινοτήτων και τα χρέη που έχουν προς τρίτους δεν αποτελούν χρέη του Δήμου, γιατί ο Δήμος έχει την υποχρέωση της εισφοράς του, του μετοχικού κεφαλαίου. Η Επιχείρηση είναι ένα Νομικό Πρόσωπο, άρα τα χρέη δεν μεταφέρονται στο Δήμο σε πρώτη φάση.


Έχει συμβεί πολλές φορές στην πράξη, ο κύριος Ζυγούρης θα συμπληρώσει, να έχουν προσφύγει προμηθευτές για να ζητήσουν από το Δήμο τα χρήματα, με την έννοια ότι ήταν αρμοδιότητα του Δήμου που έχει μεταφερθεί στην Επιχείρηση. Υπάρχουν πολλές περιπτώσεις όμως που το δικαστήριο έχει αποφανθεί ότι ο Δήμος δεν έχει… Υπάρχει και αντίθετη θέση, εξαρτάται από τη διαδικασία από εκεί και πέρα. 


Αν υπάρχει άλλη ερώτηση και αν θέλει και ο κύριος Ζυγούρης να απαντήσει.

ΟΜΙΛΗΤΗΣ: (εκτός μικροφώνου)

Ι. ΓΟΥΠΙΟΣ: Για το νομικό θα σας απαντήσει ο κύριος Ζυγούρης. Εγώ σας απάντησα νομίζω ότι οι οφειλές των Επιχειρήσεων δεν μπορούν να μεταφερθούν στο Δήμο. 

ΟΜΙΛΗΤΗΣ: (εκτός μικροφώνου)

Ι. ΓΟΥΠΙΟΣ: Θα χρεωθούν οι προμηθευτές. 

ΟΜΙΛΗΤΗΣ: (εκτός μικροφώνου)

Ι. ΓΟΥΠΙΟΣ: Το έχουμε κρατήσει. Θα το λύσουμε.

ΟΜΙΛΗΤΗΣ: (εκτός μικροφώνου)
Ι. ΓΟΥΠΙΟΣ: Τίθεται το ερώτημα και είναι χρήσιμο νομίζω να πούμε δύο λόγια, σε τι διαφέρει μια Κοινωφελής Επιχείρηση πλέον από ένα Νομικό Πρόσωπο Δημοσίου Δικαίου και ποια ίσως είναι τα πλεονεκτήματα ή μειονεκτήματα του καθενός. 


Η μόνη πλέον διαφορά που έχει η Κοινωφελής Επιχείρηση από το Νομικό Πρόσωπο Δημοσίου Δικαίου, είναι ότι η Κοινωφελής Επιχείρηση έχει ένα πιο απλό προϋπολογισμό και μια απλή οικονομική διαχείριση. Δηλαδή ο Δήμος έχει το βαρύ δημόσιο λογιστικό, που σημαίνει έκθεση ανάληψης δαπάνης, διαδικασία κατάρτισης, βλέπετε τώρα με τα καινούργια Προεδρικά Διατάγματα 113 που έβγαλε το Υπουργείο Οικονομικών. Η Κοινωφελής Επιχείρηση λοιπόν είναι πιο απλή. 


Κατά τα άλλα σε μεγάλο βαθμό έχουν κοινά πράγματα. Να τα δούμε. Πρώτον, έχουν κοινό έλεγχο Ελεγκτικού Συνεδρίου πλέον από 1/4 με τη διαδικασία. Έχουν την ίδια διαδικασία ανάθεσης εκπόνησης μελετών, έργων και προμηθειών. Έχουν την ίδια διαδικασία για την πρόσληψη του προσωπικού. Άρα η μόνη ευελιξία που έχουν είναι ότι δεν έχουν το βαρύ δημόσιο λογιστικό σύστημα στην οικονομική τους διαχείριση. 


Ένα δεύτερο σημείο που πιθανόν να είχαν σε κάποιες επιχειρήσεις, ήταν ότι οι συμβάσεις εργασίας των επιχειρήσεων αυτών ήταν συνήθως στα ύψη των συλλογικών συμβάσεων εργασίας, συνήθως επαναλαμβάνω, όχι πάντα και άρα θα ήταν λίγο πιο χαμηλά από τις μισθοδοσίες του δημόσιου τομέα. Με τη μείωση όμως που υπήρχε στο δημόσιο τομέα, η διαφορά αυτή πλέον είναι πολύ μικρή. Εξαρτάται βέβαια εδώ από τον ίδιο τον Δήμο. Ο κάθε Δήμος, οι συμβάσεις που έχει η Δημοτική Κοινωφελής Επιχείρηση είναι διαφορετικές από Δήμο σε Δήμο γιατί δεν υπάρχει ενιαία συλλογική σύμβαση. Υπάρχει μόνο για τις ΔΕΥΑ, που εκεί οι συμβάσεις βέβαια είναι αρκετά πιο υψηλές και από τις αμοιβές των Δήμων. 

Άρα αν κρατήσουμε αυτά τα προγράμματα, ένας τρίτος λόγος που ήταν σημαντικός, ήταν ότι υπήρχαν τα ευρωπαϊκά προγράμματα, τα οποία ως ένα βαθμό υποχρέωναν να συστήσει ο Δήμος Επιχειρήσεις για να υλοποιήσουν τα προγράμματα, να έχει Νομικό Πρόσωπο Ιδιωτικού δηλαδή. 


Σιγά-σιγά όμως φαίνεται ότι αυτά λύνονται γιατί με τις νέες διαδικασίες η Ευρωπαϊκή Ένωση επειδή ακριβώς το πρόγραμμα περνά μέσα από την απασχόληση και όχι μέσα από τη χρηματοδότηση Νομικών Προσώπων, μπορεί να αποδέχεται και Νομικά Πρόσωπα Δημοσίου Δικαίου. 


Υπάρχουν δύο κρίσιμα ζητήματα. Σε μερικά Νομικά Πρόσωπα Ιδιωτικού Δικαίου, Επιχειρήσεις, υπάρχουν άδειες για τους Παιδικούς Σταθμούς και άδειες για τα ΚΗΦΗ, οι οποίες στα Νομικά Πρόσωπα Δημοσίου Δικαίου δεν προβλέπονται, αυτή η άδεια είναι το ΦΕΚ του καταστατικού τους. Αυτό είναι το μοναδικό κρίσιμο ζήτημα, που και εμείς σαν ΕΕΤΑΑ το εξετάζουμε τώρα να μπορέσουμε να το λύσουμε στην νέα προκήρυξη που θα κάνουμε για τους Παιδικούς Σταθμούς, ώστε να μπορούν οι Παιδικοί Σταθμοί να υποβάλλονται και από τα Νομικά Πρόσωπα Δημοσίου Δικαίου. 


Νομίζω ότι δεν θα υπάρχει πρόβλημα να μπορούν να υποβληθούν και από τα Νομικά Πρόσωπα Δημοσίου Δικαίου. Δηλαδή σταδιακά λύνονται αυτά τα ζητήματα. 



Άρα, η μόνη διαφορά που θα έλεγα ότι αυτή τη στιγμή υπάρχει, είναι ότι η Κοινωφελής Επιχείρηση έχει μια περισσότερη οικονομική ευελιξία και βέβαια να σκεφτεί κανείς ότι στο μέλλον μπορεί πάλι να ζητηθεί για κάποιο πρόγραμμα να υπάρξει Κοινωφελής Επιχείρηση. Αυτά κανείς δεν μπορεί να τα προβλέψει. Αυτή είναι μια διαδικασία πάντως, συνοπτικά θα μπορούσα να πω ποιες είναι οι διαφορές και ποια είναι τα πλεονεκτήματα και μειονεκτήματα.

ΟΜΙΛΗΤΗΣ: (εκτός μικροφώνου) 

Ι. ΓΟΥΠΙΟΣ: Όταν δεν έχετε τίποτα, την γνώμη μου θα σας πω, μην φτιάχνετε ακόμη τίποτα. Κάντε τον νέο Οργανισμό του Δήμου, λύστε όλα τα προβλήματα και αν δείτε ότι υπάρχει ανάγκη να υποβάλλεται ένα πρόγραμμα στη Βοήθεια στο Σπίτι, που μπορεί να θέλετε να υποβάλλετε τώρα, να φτιάξετε ένα Νομικό Πρόσωπο. 

ΠΡΟΕΔΡΕΙΟ (Κ. ΤΖΑΝΑΚΟΥΛΗΣ): Η κυρία Αλεξίου, ο κύριος Μαΐστρος και θα κλείσει ο κύριος Ζυγούρης.


Έχετε κάτι; Όχι. Ο κύριος Ζυγούρης έχει τον λόγο. Ο κύριος Ζυγούρης είναι Νομικός Σύμβουλος της ΚΕΔΚΕ.
Π. ΖΥΓΟΥΡΗΣ: Καταρχήν θα ξεκινήσω από απλά ερωτήματα που τέθηκαν και θα προχωρήσω. 

Έθεσε κάποιος κύριος για το θέμα του ελέγχου της νομιμότητας και της εκτελεστότητας της πράξης. Είναι πράγματι σαφές ότι οι πράξεις των Δημοτικών Συμβουλίων και των Οργάνων γενικώς είναι εκτελεστές από τη στιγμή που εκδοθούν. Πλην όμως, επειδή τώρα διευρύνεται ο έλεγχος νομιμότητας των πράξεων και μάλιστα από την αυτοτελή υπηρεσία, δηλαδή από τον Ελεγκτή Νομιμότητας, να γνωρίζετε ότι ο έλεγχος που θα γίνεται τώρα θα είναι πιο επαρκής, πιο δύσκολος για τους Δήμους, όσον αφορά τη νομιμότητα και επομένως η γνώμη μου είναι ότι δεν θα πρέπει πράξεις οι οποίες παράγουν έννομα αποτελέσματα προς τρίτους και δικαιώματα, να μην σπεύδουμε να εκτελέσουμε την απόφαση άμεσα, αλλά να αναμένουμε την απόφαση του Ελεγκτή Νομιμότητας. Αυτό είναι διότι μετά μπορεί αυτός ο οποίος, αν εμείς έχουμε εκτελέσει την πράξη και ωφελείται κάποιος, αυτός που βλάπτεται και που δικαιώνεται με την απόφαση του Ελεγκτή Νομιμότητας, έχει αγώγιμη απαίτηση κατά του Δήμου. Αυτό τι σημαίνει; Ότι ναι μεν δεν ευθύνεται άμεσα το Όργανο, ο Δήμαρχος και λοιπά, πλην όμως αν ο Δήμος κληθεί να αποζημιώσει έχουμε μετά την αστική ευθύνη η οποία του καταλογίζεται στα πλαίσια της αστικής ευθύνης. 


Τώρα, όσον αφορά το θέμα που πράγματι είναι κρίσιμο, με έχει απασχολήσει πάρα πολύ και τέθηκε και πρέπει να το επισημάνω γιατί θα έχετε τέτοια προβλήματα, έχει να κάνει με το εξής. Όπως γνωρίζετε, αν το γνωρίζετε, είχε υπάρξει μια τροποποίηση του Κώδικα Πολιτικής Δικονομίας και μια νομολογία του Ελεγκτικού Συνεδρίου, με βάση την οποία προσωρινές αποφάσεις δικαστηρίων, προσωρινές διαταγές, διαταγές πληρωμής και λοιπά, δεν εκτελούντο κατά των ΟΤΑ και του Δημοσίου, δεν ήταν πράξεις εκτελεστές. Αυτό ανετράπη με άλλη απόφαση καινούργια της Ολομέλειας του Ελεγκτικού Συνεδρίου και πλέον εδώ και αρκετούς μήνες όσοι γνωρίζουν ότι διαταγές πληρωμής πλέον εκτελούνται, σπεύδουν και εκδίδουν διαταγές πληρωμής κατά των ΟΤΑ ή κατά επιχειρήσεων, σωρηδόν και μάλιστα η διαδικασία όπως ξέρετε όσοι είστε δικηγόροι, εκδόσεως διαταγής πληρωμής είναι πάρα πολύ γρήγορη, πάρα πολύ σύντομη και γρήγορη και δεν υπάρχει η αντίδραση η άμεση. Υπάρχει βέβαια η δυνατότητα άσκησης ανακοπής, αναστολής και τα λοιπά, αλλά διαδικασίες περί την εκτέλεση που είναι δύσκολες και σπεύδουν αμέσως και κάνουν κατάσχεση πλέον, όχι εις χείρας του Δήμου, διότι εις χείρας του Δήμου δεν βρίσκουν εύκολα, πρέπει να κατάσχουν κτήρια, ακίνητα, πλειστηριασμούς και εκεί μπλέκουν σε άλλου είδους κατασχέσεις και εκτελέσεις. Πάνε και σπεύδουν στις τράπεζες όπου υπάρχουν κατατεθειμένα χρήματα των Δήμων και κάνουν κατάσχεση εις χείρας τρίτου, που επιτρέπεται. 


Το θέμα που δημιουργείται εδώ είναι το εξής. Ότι εάν μεν είναι χρέος του Δήμου, η τράπεζα καταρχήν ειδοποιεί το Δήμο αμέσως και πρέπει μέσα σε οκτώ μέρες να πληρώσει. Μέσα στο 8ήμερο ο Δήμος μπορεί να αντιδράσει και να αντιδράσει με ανακοπή και αίτηση αναστολής. Το θέμα είναι το εξής: για να γίνει δεκτή η αίτηση αναστολής θα πρέπει ο Δήμος να αντιτάξει ότι τα χρήματα αυτά που είναι κατατεθειμένα στην τράπεζα δεν είναι χρήματα τα οποία μπορεί να εισπραχθούν από αυτήν την απαίτηση, αλλά είναι εξειδικευμένα έσοδα, είναι ανταποδοτικά τέλη για παράδειγμα, είναι έργο ΣΑΤΑ, είναι Σχολικές Επιτροπές, έργο δηλαδή που αφορά τις Σχολικές Επιτροπές. Ότι λοιπόν είναι εξειδικευμένα έσοδα, αν εμείς στις καταθέσεις μας στην τράπεζα είχαμε ανά κωδικό και λέγαμε εξειδικευμένο έσοδο Σχολικής Επιτροπής, η τράπεζα θα μπορούσε να μην πληρώσει γιατί και εμείς θα κάναμε την ανακοπή, θα γινόταν δεκτή διότι υπάρχει πλούσια νομολογία του Αρείου Πάγου που λέει ότι δεν κατάσχονται εξειδικευμένα έσοδα που αφορούν άλλους σκοπούς. Όταν όμως εσείς έχετε ένα ή δύο λογαριασμούς συλλήβδην όλα τα χρήματα, δεν μπορεί να αντιδράσει και δεν μπορεί το δικαστήριο να δεχτεί και η τράπεζα δεν μπορεί να αντιδράσει και να μην πληρώσει. Αυτό λοιπόν έχει να κάνει με αυτό το ζήτημα.


Έρχομαι σε ένα άλλο θέμα…

ΟΜΙΛΗΤΗΣ: (εκτός μικροφώνου)

Π. ΖΥΓΟΥΡΗΣ: Πάντοτε η δήλωση τρίτου ενεργοποιείται στο 8ήμερο, αλλά μέσα στο 8ήμερο, εφόσον εμείς έχουμε να προβάλλουμε αντιρρήσεις ότι τα έσοδά μας, οι καταθέσεις μας στην τράπεζα αφορούν εξειδικευμένα έσοδα…
ΟΜΙΛΗΤΗΣ: (εκτός μικροφώνου)

Π. ΖΥΓΟΥΡΗΣ: Ναι, είναι εξειδικευμένα που προορίζονται για άλλο σκοπό.

Α. ΚΟΙΜΗΣΗΣ: Μου επιτρέπετε; Δεν μπορεί να γίνει πρακτικά αυτό. Είναι μια νομική αντίδραση, αλλά δεν μπορεί να γίνει. 


Το θέμα το έχουμε ήδη θέσει, ως ΚΕΔΚΕ το έχουμε συζητήσει και έχουμε πάρει απόφαση, θέλει νομοθετική παρέμβαση. Ζητάμε τουλάχιστον να υπάρξει ένα πάγωμα, όπως ισχύει και για ιδιώτες, αυτών των περιπτώσεων. Θέλει όμως νομοθετική παρέμβαση, είναι πολύ σοβαρό. Απλώς αν υπάρχουν στοιχεία, γιατί αυτό είναι εξαιρετικά ενδιαφέρον πράγμα που ακούστηκε εδώ πέρα, ότι υπάρχουν αποφάσεις χωρίς καμία νομιμοποιητική αιτία στο δικαστήριο, αυτό είναι θέμα. 

Π. ΖΥΓΟΥΡΗΣ: Αν μου επιτρέπετε, να συνεχίσω λίγο. Εγώ έχω εισηγηθεί, πέραν αυτά τα οποία είπε ο κύριος Κοιμήσης, που πρέπει να γίνεται αυτό θεσμοθετημένα, έχω συμβουλεύσει Δημάρχους που με έχουν ρωτήσει και έχω πει ότι θα πας και θα κάνεις διάκριση, θα βάλεις και θα πεις κατάθεση Σχολικής Επιτροπής, θα την ονοματίσεις στην τράπεζα. Ορισμένοι το έχουν κάνει. Το έχω πει εγώ πάντως αυτό, δεν ξέρω αν το έχουν όσοι το έχουν κάνει.

ΟΜΙΛΗΤΗΣ: (εκτός μικροφώνου)

Π. ΖΥΓΟΥΡΗΣ: Όχι, μπορεί να είναι σε ένα βιβλιάριο και να είναι ξεχωριστοί κωδικοί. 


Τώρα, το θέμα το οποίο είναι ακόμη πιο σοβαρό και δεν το λέω για να κάνω… Σας το λέω διότι και στην ΚΕΔΚΕ οι Δήμαρχοι δεν το ξέρουν, αλλά γίνομαι γνώστης καθημερινά τέτοιων προβλημάτων. 


Υπάρχουν λοιπόν οι Δημοτικές Επιχειρήσεις οι οποίες λειτουργούσαν με ένα καθεστώς, γνωρίζετε, όχι τυπικής νομιμότητας, θα έλεγα ανομίας και έχουμε περιπτώσεις που ο Πρόεδρος της Επιχείρησης, Δήμαρχος και λοιπά, ανέθετε σε διαφόρους εργολάβους την ανάθεση ορισμένων έργων, τα οποία η Επιχείρηση τα διεκπεραίωνε. Πλην όμως, δεν υπήρχε εκεί δημόσιο λογιστικό για να ελεγχθεί η δαπάνη. Έχουμε περιπτώσεις δηλαδή αποφάσεων Δημοτικού Συμβουλίου που να λέει ότι βεβαιώνουμε ότι τα έργα αυτά που έχει κάνει η Δημοτική Επιχείρηση, έχουν εκτελεστεί. 


Λοιπόν, σε αυτές τις περιπτώσεις, τι γίνεται; Το πρόβλημα είναι το εξής. Δεν μπορούσαν να τους πληρώσουν, δεν είχαν χρήματα οι Επιχειρήσεις. Μέχρι 31/12, έρχομαι εδώ να σας επιβεβαιώσω αυτό το οποίο λέει ο κύριος Γούπιος, μέχρι 31/12 οι Δήμοι δεν νομιμοποιούνταν παθητικά να δεχτούν αγωγές από τρίτους δανειστές για χρέη Δημοτικών Επιχειρήσεων. Οι Δήμοι ευθύνονταν μέχρι τη συμμετοχή τους στο κεφάλαιο της Επιχείρησης και έτσι υπάρχουν και αποφάσεις του Αρείου Πάγου που απορρίπτονταν οι αγωγές που ασκούνταν κατά των Δήμων για απαιτήσεις που είχαν εις βάρος Δημοτικών Επιχειρήσεων.

Από 1/1, σύμφωνα με το άρθρο, αυτό ήθελα να επισημάνω, που δεν σας είπε ο κύριος Γούπιος, σύμφωνα με το άρθρο 108, οι Δήμοι καθίστανται καθολικοί διάδοχοι των δικαιωμάτων και υποχρεώσεων των συνενούμενων Δήμων, αλλά και των Επιχειρήσεων αυτών, ως προς τις συμβάσεις που έχουν κάνει, το λέει εκεί το 108, ως προς την πρόσληψη προσωπικού και τα λοιπά. 


Αυτό δημιουργεί μια εκρηκτική κατάσταση. Βεβαίως προστατεύονται οι δανειστές των επιχειρήσεων διότι θα πάρουν τα χρήματά τους από τους Δήμους, αλλά θα πάρουν χρήματα άνθρωποι οι οποίοι δεν είναι στην ουσία πραγματικοί δανειστές, αλλά είναι απατεώνες, υπό ποια έννοια; Αυτοί  έχουν πάει στα δικαστήρια, το είπε ο κύριος Δήμαρχος εδώ, ο κύριος Παναγιωτόπουλος, έχουν πάει στα δικαστήρια, οι Δημοτικές Επιχειρήσεις δεν θεωρούνται δημόσια έργα, πάνε στα Μονομελή, Πολυμελή Πρωτοδικεία, στα Αστικά Δικαστήρια, με έναν μάρτυρα και βγάζουν αποφάσεις. Δεν στρεφόταν κατά του Δήμου η απόφαση, κατά της Επιχείρησης. Η Επιχείρηση, μπορεί να μην πήγε καν δικηγόρος της Επιχείρησης. Με έναν μάρτυρα, βγάζει την απόφαση. Αν τελεσιδικήσει αυτή η απόφαση, δεν έχει ασκήσει έφεση η Επιχείρηση και λοιπά, αυτή θεωρείται τελεσίδικη απόφαση εκτελεστή πλέον εις βάρος του Δήμου, από 1/1, διότι ο Δήμος αναλαμβάνει τα χρέη της Επιχείρησης. 


Εδώ λοιπόν επειδή μιλήσαμε για απογραφή, εδώ τίθεται ένα θέμα αν υπάρξουν τέτοιες αποφάσεις μεγάλες εις βάρος Δήμων μετά την απογραφή, θα έχουμε ένα πρόβλημα που θα δημιουργηθεί μετά την απογραφή. Αυτό είναι ένα θέμα να δούμε πως θα το αντιμετωπίσουμε.


Να σας πω λίγο το εξής το οποίο σας ενδιαφέρει και το οποίο το είπα και στον κύριο Βασιλείου, το αντιμετωπίσαμε χθες στο Ελεγκτικό Συνέδριο. 


Όπως γνωρίζετε, διότι μια εισαγωγή θα κάνω, τώρα με τον έλεγχο και την απογραφή που θα γίνει, να ξέρετε ότι αυτά τα πορίσματα θα πάνε ή σε Οικονομικούς Επιθεωρητές για έλεγχο πλέον διαχειριστικό και μπορεί να προκύψουν ζητήματα που έχουν σχέση με παράνομες δαπάνες και να έχουμε καταλογισμούς. Ασφαλιστική δικλείδα σε αυτήν την περίπτωση είχαμε τις διατάξεις του άρθρου 34 του Ν.3801/09 και του άρθρου 29 παρ.3 του Ν.3838/10, που ψηφίστηκε επί αυτής της κυβερνήσεως, όπου με αυτές τις διατάξεις προέβλεψε ο νομοθέτης νομιμοποίηση δαπανών που αφορούσαν έργα, υπηρεσίες, προμήθειες, πάσης φύσεως, συμβάσεις σε επιχειρήσεις, επιχορηγήσεις επιχειρήσεων και λοιπά, πάσης φύσεως δαπάνες, με ορισμένες προϋποθέσεις, οι οποίες στην ουσία νομιμοποιούνται αυτές οι δαπάνες, εκτός αν είχαμε αποφάσεις τελεσίδικες Ποινικών Δικαστηρίων για τα θέματα απιστίας και τέτοια, που εκεί δεν υπάρχει περίπτωση νομιμοποίησης ή είχαμε απορριπτικές αποφάσεις από τους Γραμματείς των Περιφερειών που μας έλεγαν ότι αυτές οι δαπάνες δεν είναι νόμιμες και τα λοιπά. 


Σε οποιαδήποτε άλλη περίπτωση, σύμφωνα με αυτές τις διατάξεις, έχουμε νομιμοποίηση δαπανών και θα τις χρησιμοποιήσετε αυτές τις διατάξεις, είτε είστε Δήμαρχοι, είτε αφορούν εσάς, είτε αφορούν συναδέλφους σας που έχουν φύγει ή Δημοτικά Συμβούλια ολόκληρα. 


Το θέμα είναι τώρα το εξής. Δικάσαμε στο 7ο Τμήμα τέτοια περίπτωση, που είχαμε εισήγηση αρνητική και μάλιστα από Σύμβουλο που τώρα είναι Αντιπρόεδρος, με σφοδρά επιχειρήματα, που έλεγε ότι είναι αντισυνταγματικές αυτές οι διατάξεις που νομιμοποιούν δαπάνες, τέτοιου είδους δαπάνες, διότι αντιστρατεύεται η θεσμοθέτηση αυτής της διατάξεως το άρθρο 98 παρ.1 του Συντάγματος που αφορά τον κατασταλτικό έλεγχο, την αρμοδιότητα κατασταλτικού ελέγχου του Ελεγκτικού Συνεδρίου, δηλαδή είναι αντισυνταγματική διότι περιορίζει εντελώς τον κατασταλτικό έλεγχο που από το Σύνταγμα έχει να κάνει το Ελεγκτικό Συνέδριο. 

Αυτή λοιπόν η υπόθεση, επειδή τέθηκε σε αυτήν την υπόθεση θέμα συνταγματικότητας, ήχθη ενώπιον της Ολομελείας του Ελεγκτικού Συνεδρίου χθες όπου συζητήθηκε, παρέστην εγώ και ο Επίτροπος ο Γενικός, αλλά και το Δημόσιο και η δική μου υποστήριξη ήταν τέτοια που αποδείξαμε, απέδειξα μάλλον γιατί αυτοί απλώς συμφώνησαν, ότι δεν υπάρχει καταστρατήγηση των συνταγματικών διατάξεων. Ο νομοθέτης βάζει ορισμένες προϋποθέσεις, τη συνδρομή των οποίων ελέγχει το Ελεγκτικό Συνέδριο, το οποίο δεν περιορίζεται καθόλου στο έργο του, αντιθέτως μπορεί να ελέγξει τη συνδρομή των προϋποθέσεων και σε κάθε περίπτωση ο νομοθέτης είναι εκείνος ο οποίος καθορίζει ποια διαδικασία και ποια εντάλματα και ποιος είναι ο έλεγχος ο δημοσιονομικός, αυτός καθορίζει. Με βάση αυτά πιστεύω ότι θα έχουμε επί αυτού μια καλή απόφαση της Ολομέλειας που θα τη χρησιμοποιήσετε, όπως είχαμε αντίστοιχη απόφαση για τις διατάξεις του 3274 που νομιμοποιούσαν δαπάνες μέχρι 31/12/2003. 


Τώρα να έρθω λίγο στο θέμα των Νομικών Προσώπων, που ανέφερε και ο κύριος Γούπιος, γιατί το άρθρο 103 είχε πράγματι αρκετές ασάφειες και φαίνεται ότι και η εγκύκλιος προσπαθεί να λύσει ορισμένα ζητήματα. Νομίζω σε κάποιο βαθμό τα λύνει. Δηλαδή στο θέμα των Νομικών Προσώπων, που ερωτάται εάν το Νομικό Πρόσωπο Δημοσίου Δικαίου πρέπει υποχρεωτικώς να έχει ως αντικείμενο τον τομέα πολιτισμού, αθλητισμού και περιβάλλοντος ή αν μπορεί να έχει ως αντικείμενο την κοινωνική προστασία, αλληλεγγύη και παιδεία ή και τα δύο. Το ζήτημα δεν αντιμετωπίζεται ειδικά στο νόμο, εντούτοις από το γράμμα της διάταξης κάθε συνδυασμός φαίνεται επιτρεπτός. Αυτό επιβεβαιώνει και η εγκύκλιος και νομίζω ότι ως προς αυτό το θέμα δεν υπάρχει πρόβλημα. 


Εκείνο το οποίο…

ΟΜΙΛΗΤΗΣ: (εκτός μικροφώνου)

Π. ΖΥΓΟΥΡΗΣ: Όχι. Αφήνει κενό ο νόμος και η εγκύκλιος μπορεί να διευκρινίσει. Νομίζω ότι είναι επιτρεπτή η ερμηνεία. 


Στο θέμα που υπάρχει ένα ζήτημα, είναι η εναλλακτική δυνατότητα κατάργησης Νομικών Προσώπων Δημοσίου Δικαίου και σύστασης αντίστοιχης Υπηρεσίας στον ΟΤΑ. Έχουμε ένα Νομικό Πρόσωπο Δημοσίου Δικαίου, το οποίο δεν θέλουμε πλέον να λειτουργεί και θέλουμε αυτές τις δραστηριότητες να τις μεταφέρουμε στο Νομικό Πρόσωπο του Δήμου. 


Με τον 3852 είναι δυνατή η κατάργηση και σύσταση αντίστοιχης δημοτικής Υπηρεσίες με τον Οργανισμό Εσωτερικής Υπηρεσίας. 


Το 241, προσέξτε τώρα, φεύγω από τον Καλλικράτη, παρ.3 του Δημοτικού Κώδικα, του ισχύοντος, επιτρέπει την κατάργηση, με αυτή τη διάταξη θα πάμε και πλέον μπορούμε να μεταφέρουμε αυτή τη δραστηριότητα σε δημοτική Υπηρεσία. 

Το πρόβλημα που δημιουργείται εδώ είναι ότι το προσωπικό το οποίο είναι στο Νομικό Πρόσωπο και έρχεται πλέον στο Δήμο, το ερώτημα που τέθηκε είναι εάν εδώ περιορίζεται, έχουν εφαρμογή δηλαδή οι διατάξεις περί περιορισμού των προσλήψεων και τα λοιπά και η απάντηση είναι ότι εδώ δεν έχουμε πρόβλημα όσον αφορά τον περιορισμό των προσλήψεων σε αυτήν την περίπτωση. Το αναλύω σε ένα σχετικό μου σημείωμα, το οποίο μπορώ να σας μοιράσω.


Επίσης, ένα ζήτημα που δημιουργείται είναι τι γίνεται με την τύχη των κρατικών επιχορηγήσεων του καταργουμένου Νομικού Προσώπου Δημοσίου Δικαίου. Η απάντηση και εδώ είναι ότι η κρατική επιχορήγηση είναι στοιχείο του ενεργητικού της μεταβιβαζομένης στο Δήμο περιουσίας του Νομικού Προσώπου Δημοσίου Δικαίου και συνεπώς δικαιούχος της επιχορήγησης είναι πλέον ο οικείος ΟΤΑ, άρα δεν χάνεται η αντίστοιχη επιχορήγηση. 


Επίσης, για να μην σας κουράζω, θέλω να θέσω και ένα θέμα που τέθηκε για τον Συμπαραστάτη του Δημότη. Πράγματι ο νόμος εδώ έχει λίγο… Λέει δηλαδή ότι υποψηφιότητες υποβάλλονται με δήλωση που κατατίθεται στο Προεδρείο του Δημοτικού Συμβουλίου κατά την έναρξη της διαδικασίας επιλογής, δηλαδή ενώπιον του Δημοτικού Συμβουλίου. 


Εδώ η διάταξη αυτή κρίνεται ανελαστική και πρακτικά δυσχερώς μη εφαρμόσιμη καθόσον είναι εξαιρετικά δυσχερές και χρονοβόρο να εξεταστούν όλες οι υποψηφιότητες και τα συνοδεύοντα αυτές δικαιολογητικά μόνο σε μία συνεδρίαση Δημοτικού Συμβουλίου. 


Για τον λόγο αυτό, κατ’ ερμηνεία της διατάξεως αυτής, κατά τη γνώμη μου δηλαδή, θα πρέπει προκειμένου το έργο της επιλογής από το Δημοτικό Συμβούλιο να διευκολυνθεί, να υπάρχει η πρόβλεψη στη σχετική προκήρυξη για προθεσμία υποβολής των υποψηφιοτήτων, η οποία θα αρχίζει από της αναρτήσεως της προκήρυξης στην επίσημη ιστοσελίδα του Δήμου και θα λήγει πριν την έναρξη της διαδικασίας επιλογής από το Δημοτικό Συμβούλιο. Με τον τρόπο αυτό το Δημοτικό Συμβούλιο θα μπορεί να ενημερωθεί εγκαίρως. 


Όσον αφορά για την απόφαση που απαιτείται η πλειοψηφία των δύο τρίτων του συνόλου των μελών, επειδή είχα ορισμένα ερωτήματα, αν είναι τα δύο τρίτα πάνω από το μισό, πάμε σε ακέραιο της επόμενης μονάδας, αν είναι κάτω από 0,5 πάμε στο ακέραιο της κατώτερης μονάδας και αν δεν επιτευχθεί επιλογή, η ψηφοφορία επαναλαμβάνεται κατά την ίδια συνεδρίαση εν πάση περιπτώσει ή μεταγενέστερη με την ίδια πλειοψηφία. Εδώ ο νομοθέτης θέλει πλειοψηφία δύο τρίτων, αλλιώς δεν επιλέγεις, δεν σου δίνει τη δυνατότητα να έχεις άλλη πλειοψηφία. Θέλει την πλειοψηφία δύο τρίτων. 

Όσον αφορά τώρα την προθεσμία, η προθεσμία αυτή κατά τη γνώμη μου…

ΟΜΙΛΗΤΗΣ: (εκτός μικροφώνου)

Π. ΖΥΓΟΥΡΗΣ: Οι οποίοι κατέθεσαν μέχρι τη συνεδρίαση του Δημοτικού Συμβουλίου τα δικαιολογητικά τους. Αυτοί εξετάζονται και για αυτούς λαμβάνεται απόφαση. Αν δεν επιτευχθεί αυτή η πλειοψηφία,  αυτή η διαδικασία επαναλαμβάνεται.

ΟΜΙΛΗΤΗΣ: (εκτός μικροφώνου)

Π. ΖΥΓΟΥΡΗΣ: Η γνώμη μου είναι, δεν λέει ο νόμος τίποτα, η γνώμη μου είναι ότι η δεύτερη πράξη του Δημοτικού Συμβουλίου αφορά στη διαδικασία, επομένως με τους ίδιους υποψηφίους. Η γνώμη μου. Δεν διεκδικώ εδώ το αλάθητο, μπορεί να υπάρξει και άλλη άποψη.

ΟΜΙΛΗΤΗΣ: (εκτός μικροφώνου)

Π. ΖΥΓΟΥΡΗΣ: Δεν το προσλαμβάνουμε. Θέλει ο νόμος αυτή την πλειοψηφία. 

ΟΜΙΛΗΤΗΣ: (εκτός μικροφώνου)

Π. ΖΥΓΟΥΡΗΣ: Δεν έχουμε Συμπαραστάτη. 


Σας είπε ο κύριος Κοιμήσης ότι πράγματι το Ελεγκτικό Συνέδριο με τα πρακτικά της 2ης Γενικής Συνεδρίασης της Ολομέλειάς του στις 19 Ιανουαρίου, έβγαλε αυτή τη πράξη την οποία την έχουμε δώσει να την πάρετε, την πήραμε από το Ελεγκτικό Συνέδριο. Είναι έτσι όπως τα είπε ο κύριος Κοιμήσης, αλλά έχει και μια άλλη διάταξη η πράξη αυτή των πρακτικών, γιατί τέθηκε επίσης και το ερώτημα, επειδή είπαμε ότι θα ασκείται προληπτικός και κατασταλτικός έλεγχος όλων των επιχειρήσεων και όλων των Νομικών Προσώπων Δημοσίου και Ιδιωτικού Δικαίου, αλλά οι Επιχειρήσεις και τα Νομικά Πρόσωπα Ιδιωτικού Δικαίου δεν έχουν, το είπε και ο κύριος Γούπιος, δεν έχουν δημόσιο λογιστικό, δεν έχουν την ίδια διαδικασία ελέγχου όπως έχουν τα Νομικά Πρόσωπα Δημοσίου Δικαίου των Δήμων ή και ο Δήμος. 


Οπότε το Ελεγκτικό Συνέδριο σε αυτές τις περιπτώσεις λέει ο προληπτικός έλεγχος των δαπανών των Νομικών Προσώπων Ιδιωτικού Δικαίου των ΟΤΑ και κατασταλτικός, θα διενεργείται με βάση το λογιστικό που διέπει αυτά τα Νομικά Πρόσωπα. Ότι λογιστική διέπει, αυτά τα βιβλία, ότι έχουμε από πλευράς Δημοτικών Επιχειρήσεων που ισχύει τώρα, με βάση αυτά τα στοιχεία θα ελέγχεται. 


Προσέξτε όμως, με βάση τα στοιχεία αυτά όσον αφορά τη διαδικασία. Όσον αφορά τη νομιμότητα των πράξεων, θα εφαρμόζεται και εδώ ο νόμος και θα ελέγχεται παρεμπιπτόντως αν νομίμως ενήργησαν, διότι γίνεται όχι μόνο έλεγχος των δαπανών από πλευράς δικαιολογητικών, αλλά και παρεμπίπτων έλεγχος της νομιμότητας των αποφάσεων που λαμβάνουν και τα λοιπά όσον αφορά τη δημιουργία της δαπάνης. 


Αυτά ήθελα και σας ευχαριστώ πολύ που με ακούσατε.

ΠΡΟΕΔΡΕΙΟ (Κ. ΤΖΑΝΑΚΟΥΛΗΣ): Ευχαριστούμε και εμείς. 


Θέλετε κάτι πάνω σε αυτά; 

ΟΜΙΛΗΤΗΣ: (εκτός μικροφώνου)

Π. ΖΥΓΟΥΡΗΣ: Προσέξτε, για να μην μιλάμε μόνο για διαταγή πληρωμής. Οι εκτελεστές αποφάσεις, μεταξύ των οποίων είναι και οι διαταγές πληρωμής, εκτελούνται, όπου βρουν χρήματα και υπάρχουν χρήματα και γίνεται κατάσχεση εις χείρας τρίτων. Οποιοσδήποτε είναι αυτός ο τρίτος, είτε είναι Ταμείο Παρακαταθηκών και Δανείων, είτε είναι τράπεζες, είτε οποιοσδήποτε.


Έχει δε παρατηρηθεί στο παρελθόν να κατάσχονται, μου έτυχε περίπτωση και πρέπει να σας την αναφέρω, εις τις χείρας της ΔΕΗ ανταποδοτικά τέλη που δικαιούταν να πάρει κάποιος Δήμος, πλην όμως εκεί κάναμε αίτηση αναστολής και ανακοπή και είπαμε ότι είναι εξειδικευμένο έσοδο και προορίζεται για την πληρωμή των εργατών καθαριότητας και των δαπανών της καθαριότητας και φωτισμού, ανταποδοτικό έσοδο και έγινε δεκτή η αίτηση αναστολής. Δεν το ήξεραν ούτε οι δικαστές. Αυτό σας λέω, έτυχε και αυτή η περίπτωση. 

(αλλαγή κασέτας)

ΟΜΙΛΗΤΗΣ: (εκτός μικροφώνου)
Π. ΖΥΓΟΥΡΗΣ: Αυτό το ζήτημα το οποίο βάζετε, είναι ένα θέμα το οποίο ισχύει πάντοτε. Δηλαδή, ο Πρόεδρος του Νομικού Προσώπου, είτε είναι Επιχείρηση είτε Νομικό Πρόσωπο, έχει ευθύνη προσωπική, είτε είναι Επιχείρηση, προσωπική έναντι των ασφαλιστικών οργανισμών, έναντι του Δημοσίου, των φόρων και τα λοιπά. Επομένως, στην περίπτωση μη καταβολής αυτών των εισφορών, ο πρώτος κατά του οποίου ασκείται δίωξη, είτε ποινική, είτε βεβαίωση και τα λοιπά, είναι ο Πρόεδρος. Αυτός ο κίνδυνος υπάρχει και βεβαίως έχει και συνέπειες, όπως είπατε, στο επάγγελμά σας.

Το ζήτημα είναι τώρα, η γνώμη μου είναι, ότι επειδή υπάρχει αναστολή ασκήσεως επαγγέλματος για αυτούς οι οποίοι είναι Δήμαρχοι στην πρώτη φάση άνω των 25.000 κατοίκων, που δεν μπορούν να ασκήσουν το επάγγελμα, υπάρχει αναστολή, νομίζω ότι εδώ δεν μπορεί να έχει επίπτωση σε αυτήν την περίπτωση, όταν υπάρχει αναστολή. 

Πάντως εδώ υπάρχει ένα πρόβλημα και αυτό δεν είναι εύκολο να το αποφύγουμε διότι θα είναι μια διάταξη η οποία θα αφορά όλους τους Προέδρους των Επιχειρήσεων. Δηλαδή πώς θα πούμε τώρα; Υπάρχει ένα θέμα εδώ. Δεν μπορώ να σας απαντήσω σε αυτό.

ΟΜΙΛΗΤΗΣ: (εκτός μικροφώνου)

Π. ΖΥΓΟΥΡΗΣ: Εάν κατάλαβα καλά, το ερώτημά σας είναι εάν ένας Δήμος ο οποίος είχε ΔΕΥΑ και ο άλλος δεν είχε και είχε Υπηρεσία Ύδρευσης. Ο Καλλικρατικός Δήμος έχει δύο δυνατότητες. Ή να συστήσει ενιαίο φορέα ως ΔΕΥΑ και να λειτουργήσει ή να εντάξει στις Υπηρεσίες του, να συστήσει στον Οργανισμό Εσωτερικής Υπηρεσίας, Υπηρεσία Ύδρευσης και λοιπά και να διαλύσει και να μεταφέρει το προσωπικό του, το προσωπικό των ΔΕΥΑ εδώ και εδώ σας είπα επίσης έχω και μια γνωμοδότηση την οποία την έχω εδώ, μπορώ να σας τη στείλω μέσω της ΕΔΕΥΑ να την πάρετε, και εδώ η μεταφορά και η ένταξη αυτού του προσωπικού δεν λογίζεται ως νέα πρόσληψη και δεν συνυπολογίζεται για τον υπολογισμό του λόγου των προσλήψεων ένα προς πέντε της παρ.1 του Ν.3819/2009 που ισχύει στους αναφερομένους φορείς της παρ.1 του 3812/2009. Άρα λοιπόν εδώ δεν θα έχουμε πρόβλημα. 

Το πρόβλημα που δημιουργήθηκε με τις ΔΕΥΑ σε αυτήν την περίπτωση, εκεί λέει για το προσωπικό και δεν αναφέρει τους δικηγόρους, ενώ σε όλες τις άλλες περιπτώσεις αναφέρονται και οι δικηγόροι με πάγια αντιμισθία. 


Εδώ υπάρχει ένα κενό, μίλησα με αρκετούς δικηγόρους ΔΕΥΑ και είπαμε να δούμε πως θα το αντιμετωπίσουμε.

ΟΜΙΛΗΤΗΣ: (εκτός μικροφώνου)

ΠΡΟΕΔΡΕΙΟ (Κ. ΤΖΑΝΑΚΟΥΛΗΣ): Τι ρωτήσατε, κύριε συνάδελφε;

ΟΜΙΛΗΤΗΣ: (εκτός μικροφώνου)

Π. ΖΥΓΟΥΡΗΣ: Ποιοι Δήμοι; Αφού ένας είναι ο Δήμος; Οι Ενότητες.

ΟΜΙΛΗΤΗΣ: (εκτός μικροφώνου)

ΠΡΟΕΔΡΕΙΟ (Κ. ΤΖΑΝΑΚΟΥΛΗΣ): Κοιτάξτε, ο στόχος είναι να υπάρξει ΔΕΥΑ μόνο και τίποτα περισσότερο. Δεν μπορεί να γίνει γιατί αλλού υπάρχουν Σύνδεσμοι και λοιπά. Αυτά τελειώνουν. Σε κάθε Δήμο θα υπάρξει ΔΕΥΑ, εκτός αν ο Δήμος δεν θέλει να έχει καθόλου ΔΕΥΑ, τη διαλύσει. 


Υπάρχει άλλη ερώτηση για τον κύριο Ζυγούρη;

ΟΜΙΛΗΤΗΣ: (εκτός μικροφώνου)

Π. ΖΥΓΟΥΡΗΣ: Ακούστε λίγο γιατί έχει σημασία η διάταξη. Λέει τώρα, ο Συμπαραστάτης επιλέγεται με απόφαση η οποία λαμβάνεται και λοιπά, την ίδια συνεδρίαση και λοιπά. Αν δεν επιτευχθεί η επιλογή, η επιλογή αν δεν επιτευχθεί, που σημαίνει δηλαδή δεν υπάρξει η αντίστοιχη πλειοψηφία, η ψηφοφορία επαναλαμβάνεται κατά την ίδια ή μεταγενέστερη συνεδρίαση με την ίδια πλειοψηφία. Είναι επιτροπή με την ίδια πλειοψηφία και την αυτή διαδικασία η ανάκληση και λοιπά.


Η γνώμη μου εδώ, σας λέω είναι γνώμη, μπορεί κάποιος άλλος νομικός να έχει άλλη γνώμη. Η γνώμη μου εδώ είναι ότι οι υποψηφιότητες κατατίθενται στο Προεδρείο του Δημοτικού Συμβουλίου μέχρι την έναρξη διαδικασίας επιλογής. Άρα αν δεν επιτευχθεί η επιλογή, δεν μπορεί να έχουμε νέα διαδικασία νέας υποβολής υποψηφιοτήτων. Θα έχουμε μόνο διαδικασία επιλογής μεταξύ των αυτών υποψηφίων. Αυτή είναι η γνώμη μου.

ΟΜΙΛΗΤΗΣ: (εκτός μικροφώνου)

ΠΡΟΕΔΡΕΙΟ (Κ. ΤΖΑΝΑΚΟΥΛΗΣ): Αυτό σας είπε. Η γνώμη του κυρίου Ζυγούρη…

Π. ΖΥΓΟΥΡΗΣ: Κοιτάξτε, δεν είναι αλάθητο.

ΠΡΟΕΔΡΕΙΟ (Κ. ΤΖΑΝΑΚΟΥΛΗΣ): Ξανά λέω. Η γνώμη του κυρίου Ζυγούρη είναι ότι και στη δεύτερη φορά με τα ίδια πρόσωπα, αυτό λέει. Όμως είναι η γνώμη του. 

ΟΜΙΛΗΤΗΣ: (εκτός μικροφώνου)

ΠΡΟΕΔΡΕΙΟ: (Κ. ΤΖΑΝΑΚΟΥΛΗΣ): Στη δεύτερη συνεδρίαση, όποτε…

ΟΜΙΛΗΤΗΣ: (εκτός μικροφώνου)

ΠΡΟΕΔΡΕΙΟ (Κ. ΤΖΑΝΑΚΟΥΛΗΣ): Όσες και να γίνουν. Ο κύριος Ζυγούρης λέει ότι δεν μπορεί να υποβληθεί νέα υποψηφιότητα. 

ΟΜΙΛΗΤΗΣ: (εκτός μικροφώνου)
Α. ΚΟΙΜΗΣΗΣ: Ο Αντώνης το απάντησε νομίζω αυτό εμμέσως. Στην ίδια διαδικασία δεν μπορείς να έχεις υποψηφιότητες διαφορετικές από αυτές τις οποίες είχες. Για να είμαστε όμως μεταξύ μας τώρα ρεαλιστές και πραγματιστές. Για να μπορέσεις να έχεις Συμπαραστάτη του Δημότη, πρέπει να υπάρξει συμφωνία με την αντιπολίτευση. Εκτός και αν η πλειοψηφία της Δημοτικής Αρχής δίνει αποτέλεσμα Συμβούλων πάνω από τα δύο τρίτα, γιατί υπάρχουν και αυτές οι περιπτώσεις. Εάν δεν επιτευχθεί αυτή η πολιτική συμφωνία, πεντακόσιες να κάνεις δεν θα έχεις αποτέλεσμα. Επομένως πας σε επανάληψη της διαδικασίας. Έχει ο καθένας πάλι δικαίωμα να επανυποβάλλει υποψηφιότητα και να υπάρξουν και καινούργιες. Ποτέ δεν θα υπάρξει όμως Συμπαραστάτη του Δημότη εάν δεν υπάρξει η επίτευξη του πλαφόν των δύο τρίτων. 

ΠΡΟΕΔΡΕΙΟ (Κ. ΤΖΑΝΑΚΟΥΛΗΣ): Θέλετε πάνω σε αυτό να πείτε κάτι;

Α. ΚΟΙΜΗΣΗΣ: Όμως δεν έχω καταλάβει. Υπάρχει τέτοια αγωνία και αδημονία να αποκτήσετε Συμπαραστάτη του Δημότη και της Επιχείρησης;

ΟΜΙΛΗΤΗΣ: (εκτός μικροφώνου)

Α. ΚΟΙΜΗΣΗΣ: Έχει τεθεί, δεν γίνεται δεκτό. 

ΟΜΙΛΗΤΗΣ: (εκτός μικροφώνου)

ΠΡΟΕΔΡΕΙΟ (Κ. ΤΖΑΝΑΚΟΥΛΗΣ): Τα σημειώνουμε αυτά. 

Π. ΖΥΓΟΥΡΗΣ: Μια κουβέντα, γιατί δεν έγινα σαφής. Επειδή μιλήσατε τώρα, κάτι διαφορετικό. Εγώ άλλο εννοούσα. Είπατε ότι μπορεί να εκδοθεί μια διαταγή πληρωμής με εικονικό τιμολόγιο. Αν υπάρχει τέτοιο θέμα, μόλις κοινοποιηθεί η διαταγή πληρωμής αμέσως κάνεις ανακοπή και αίτηση αναστολής και υποβάλλεις και μήνυση για πλαστότητα του τιμολογίου, οπότε αναστέλλεται η διαδικασία και ξεκινά η διαδικασία της ποινικής δίωξης. Αν έχουμε πλαστά και εικονικά τιμολόγια. Αυτή είναι πιο εύκολη αντιμετώπιση. 


Εκείνο το οποίο ήθελα να σας πω τώρα για το θέμα της εκτελεστότητας, προσέξτε, με τον Κώδικά μας δίνεται η δυνατότητα σε κάποιον ο οποίος έχει έννομο συμφέρον, προσφεύγοντας στον Ελεγκτή Νομιμότητας και να ζητήσει και αναστολή και να πάρει και προσωρινή διαταγή εκτελέσεως της αποφάσεως. Για πρώτη φορά. Δεν υπήρχε στα πλαίσια της διοικητικής προσφυγής τέτοια δυνατότητα με τον Καποδίστρια και τον προηγούμενο Κώδικα. Αυτό λοιπόν μας κατοχυρώνει κάπως, διότι προκειμένου ο Ελεγκτής Νομιμότητας να χορηγήσει αναστολή ή προσωρινή διαταγή, θα πρέπει να πιθανολογήσει την ευδοκίμηση της προσφυγής του, δηλαδή να θεωρήσει ότι η προσφυγή του έχει νόμιμο έρεισμα. Άρα λοιπόν εμείς όσον αφορά την εκτέλεση, θα περιμένουμε. Αν του απορριφθεί παραδείγματος χάριν, που γίνεται άμεσα, η προσωρινή διαταγή και η αναστολή που βγαίνει γρήγορα η απόφαση, εμείς μπορούμε να προχωρήσουμε στην εκτέλεση. Έχουμε ένα επιχείρημα ότι δεν πήρε προσωρινή διαταγή και αίτηση αναστολής. 

Όσον αφορά τώρα για τις πράξεις τις άλλες, για αυτό ο νομοθέτης σαφώς το θέτει ότι είναι εκτελεστές, που δεν χρειάζονται, δεν έχουν έννομες συνέπειες οικονομικές, δεν είναι έργο, δεν είναι προμήθεια, δεν είναι εργολάβοι στη μέση. Είναι πράξεις είτε κανονιστικές, που πρέπει να τις εκτελέσουμε γρήγορα. Εφόσον έχουμε τη βεβαιότητα ότι τις έχουμε πάρει νομίμως, τις εκτελούμε. Γιατί να μην έχουμε αυτή τη δυνατότητα; 

ΟΜΙΛΗΤΗΣ: (εκτός μικροφώνου)

ΠΡΟΕΔΡΕΙΟ (Κ. ΤΖΑΝΑΚΟΥΛΗΣ): Εντάξει, έγιναν κατανοητά. Θα τελειώσουμε με τον κύριο Μαΐστρο. Όταν θα υπάρξουν ερωτήσεις, θα γίνουν και μετά θα κάνουμε και το γεύμα μας.

Π. ΜΑΪΣΤΡΟΣ: Με βάση αυτά που άκουσα, θα μου επιτρέψετε να διατυπώσω τρεις προτάσεις οι οποίες νομίζω είναι χρήσιμες. 


Άκουσα την ερώτηση από κάποιον «Εγώ δεν έχω Κοινωφελή Επιχείρηση, έχω κανένα λόγο να φτιάξω;» Θα  σας πω την προσωπική μου άποψη, τι θα έκανα εγώ. 


Επειδή οι Δημοτικές Επιχειρήσεις πια, πρώτον, έχουν μπει στο ΑΣΕΠ για την επιλογή προσωπικού. Δεύτερον, δεσμεύονται για τις αναθέσεις μελετών, έργων, προμηθειών, από τη νομοθεσία που υπάρχει, στους Δήμους. 

ΟΜΙΛΗΤΗΣ: (εκτός μικροφώνου)

Π. ΜΑΪΣΤΡΟΣ: Σε μεγάλο βαθμό οι Κοινωφελείς. Ο Κώδικας Δήμων και Κοινοτήτων έχει ένα συγκεκριμένο καθεστώς για τους Δήμους. Οι Κοινωφελείς Επιχειρήσεις δεσμεύονται με το καθεστώς που ισχύει στους Δήμους, με τους κανονισμούς. 


Σε λίγο θα μπει και ο προληπτικός έλεγχος στις Δημοτικές Επιχειρήσεις. Βεβαίως θα πρέπει να ακολουθούν και να ελέγχουν με βάση την οικονομική διαχείριση που κάνουν οι Δημοτικές Επιχειρήσεις, όπως είπε ο κύριος Ζυγούρης. 


Εκτιμώ όμως ότι θα δυσκολευτούν πάρα πολύ να εφαρμόσουν κάτι διαφορετικό από το δημόσιο λογιστικό. Η προσωπική μου εκτίμηση είναι ότι θα μπερδευτούν οι Επίτροποι του Ελεγκτικού Συνεδρίου. 


Εγώ λοιπόν δεν βλέπω ότι υπάρχει κανένας απολύτως λόγος, κανένα κίνητρο, αν δεν έχει κανείς Δημοτική Επιχείρηση να τη φτιάξει. Εάν την έχεις και έχεις κάποιο λόγο να τη διατηρήσεις, ναι, αλλά νέο κίνητρο κατά την εκτίμησή μου δεν υπάρχει. 


Κάποιος ρώτησε για το θέμα της διαχειριστικής επάρκειας. Δεν έχει αλλάξει τίποτα στο κανονιστικό πλαίσιο που αφορά τη διαχειριστική επάρκεια. Ισχύει ότι ίσχυε και πριν. 


Βεβαίως υπάρχει μια ελαστικότητα πια από το Υπουργείο Περιφερειακής Ανάπτυξης στο ζήτημα αυτό. Δυστυχώς όμως αυτή τη στιγμή δεν έχουμε και κονδύλια τα οποία να περιμένουν την Αυτοδιοίκηση, με εξαίρεση κάποιους συγκεκριμένους κωδικούς. 


Έρχομαι όμως στο θέμα αυτό και προτείνω το εξής: Πάρτε μια πρωτοβουλία, κατά Δήμο, κατά Νομό, κατά Περιφέρεια, σε συνεργασία με τον αιρετό Περιφερειάρχη, γιατί τώρα θα γίνει η αναθεώρηση του Περιφερειακού Επιχειρησιακού Προγράμματος και μέσα από μία συζήτηση, μέσα από μία πολιτική διαδικασία, επιδιώξτε αυτό που ανέφερε και ο κύριος Κοιμήσης. Να υπάρξει στο Περιφερειακό Επιχειρησιακό Πρόγραμμα σε έναν από τους κωδικούς που αφορούν την Αυτοδιοίκηση, μεταφορά κονδυλίων, δηλαδή να αυξηθεί ο προϋπολογισμός των μέτρων που αφορούν την Πρωτοβάθμια Αυτοδιοίκηση, έτσι ώστε να αποτελέσει ένα αυτοτελές υποπρόγραμμα μέσα στο Περιφερειακό Επιχειρησιακό Πρόγραμμα, για να μπορεί αύριο η Περιφερειακή Ένωση Δήμων να διαπραγματευτεί τα κριτήρια κατανομής, τη διαδικασία, την ένταξη των έργων και τα λοιπά. 

Άρα δεν έχουμε μια τεχνοκρατική πρόταση στο ζήτημα αυτό. Έχουμε μια πολιτική πρόταση για μια συνεργασία προκειμένου μέσα στο επόμενο δίμηνο που θα γίνει η αναθεώρηση των Περιφερειακών Επιχειρησιακών Προγραμμάτων να αυξηθεί το μερίδιο της Πρωτοβάθμιας Αυτοδιοίκησης σε αυτοτελές υποπρόγραμμα ή αυτοτελή ομάδα έργων, αυτοτελή ομάδα μέτρων, ας το πούμε έτσι. 


Κλείνω με κάτι το οποίο ανέφερε ο Κώστας ο Τζανακούλης, ο Δήμαρχος Λάρισας και Αντιπρόεδρος της ΚΕΔΚΕ. Είπε «στείλτε μας τις προτάσεις σας, στείλτε τις παρατηρήσεις». Μου επιτρέπεται και εδώ μία πρόταση γιατί έχω συμπληρώσει 28 χρόνια στην Αυτοδιοίκηση. Παλιότερα νόμιζα ότι μπορούμε και στην Ελλάδα, όπως στη Δανία, στη Γερμανία, όταν ετοιμάζουμε μία μεταρρύθμιση, να προβλέπουμε, να προγραμματίζουμε και τα πράγματα να είναι έτοιμα στην εντέλεια. Η εμπειρία όλα αυτά τα χρόνια μου έδειξε ότι ακολουθούμε άλλη μέθοδο. Δηλαδή, αποτυπώνουμε την πολιτική μας βούληση η οποία είναι πολύ ισχυρή και επειδή άμα περάσει πολύς καιρός θα εξανεμιστεί σε ένα νομοσχέδιο και αντιμετωπίζουμε τα προβλήματα στην πράξη, όταν εμφανίζεται. Μην παραξενεύεστε λοιπόν για τα προβλήματα. Είναι η μέθοδος που ακολουθούμε στην Ελλάδα. Να τα αποτυπώνετε, να διατυπώνετε και προτάσεις για τις λύσεις, γιατί μέσα από αυτή τη διαδικασία θα υπάρξει η βελτίωση των ρυθμίσεων, η διαδικασία της εφαρμογής. Μην παραξενεύεστε που συναντάτε προβλήματα, μη θεωρείτε δηλαδή ότι είναι ζητήματα τα οποία είναι παράξενα. Δεν είναι, αυτή είναι η μέθοδος που ακολουθούμε. 


Άρα, προτάσεις γραπτές στην ΚΕΔΚΕ, διότι αυτή τη δουλειά κάνουμε και εμείς από την πλευρά μας. Τις κωδικοποιούμε και συνεργαζόμαστε με το Υπουργείο Εσωτερικών ή το Διοικητικό Συμβούλιο της ΚΕΔΚΕ βάζει τα ζητήματα και σε πολιτικό επίπεδο, για να μπορεί να αντιμετωπιστούν. 

ΠΡΟΕΔΡΕΙΟ (Κ. ΤΖΑΝΑΚΟΥΛΗΣ): Ευχαριστούμε τον κύριο Μαΐστρο. 


Τελειώνουμε με δύο σύντομες παρεμβάσεις του κυρίου Γκοτσόπουλου και του κυρίου Βιρβιδάκη.

Θ. ΓΚΟΤΣΟΠΟΥΛΟΣ: Συνάδελφοι, είναι πράγματι επαρκέστατο και εξαιρετικά ικανό το προσωπικό το υπηρεσιακό της ΚΕΔΚΕ και απαντά, όπως είδατε, στις ερωτήσεις σας, επομένως εγώ δεν θα μπω σε αυτή τη διαδικασία να απαντήσω σε επιμέρους ερωτήματα. Επαναλαμβάνω, έχουμε ένα πάρα πολύ καλό υπηρεσιακό προσωπικό που κάνει αυτή τη δουλειά. 

Θέλω να κάνω δύο-τρία σχόλια σε σχέση με αυτά που ακούστηκαν και να καταθέσω και κάποιους προβληματισμούς πολύ σύντομα. 


Θα ξεκινήσω ανεκδοτολογικά. Πριν τα Χριστούγεννα ή μετά, δεν θυμάμαι, σε μια συνεδρίαση του Διοικητικού Συμβουλίου της ΚΕΔΚΕ, ο Πρόεδρος, ο κύριος Νικήτας Κακλαμάνης, είπε να στείλουμε ένα τηλεγράφημα συμπαράστασης στον Κωστή τον Χατζηδάκη που δέχτηκε την επίθεση τη γνωστή και παράλληλα, λέει, να εξετάσουμε και το ενδεχόμενο μήπως πρέπει να προτείνουμε την καθιέρωση ενός κωδικού στους προϋπολογισμούς των Δήμων για κακοποιηθέντες Δημάρχους, για έξοδα νοσηλείας κακοποιηθέντων Δημάρχων στο προσεχές μέλλον.


Αυτό δείχνει και την αγωνία την οποία έχουμε όλοι και την εκφράζετε και εσείς με τον καλύτερο τρόπο νομίζω, για την κατάσταση η οποία έχει διαμορφωθεί στους Δήμους μετά την ψήφιση του Καλλικράτη. 

Να σας πω ότι πράγματι υπήρξαν και φωνές στην ΚΕΔΚΕ, εγώ προσωπικά είχα κάνει μια τοποθέτηση αρχές Σεπτεμβρίου και είχα πει ότι δεδομένης της οξύτητας της οικονομικής κρίσης και δεδομένης της δυσκολίας που από τότε φαινόταν να υπάρχει στη δυνατότητα του Υπουργείου να μπορέσει να ανταποκριθεί πρακτικά στην υλοποίηση του ήδη ψηφισθέντος νόμου - εντάξει εγώ είχα διαφωνήσει με τον νόμο, με τον Καλλικράτη, δεν έχει σημασία όμως - είχα προτείνει να υπάρξει μια αναστολή σε πρώτη φάση μεταφοράς αρμοδιοτήτων και αναστολή εφαρμογής του Καλλικράτη όσον αφορά τις διαδικασίες αυτές που σήμερα συζητάμε και αυτό το είχα πει επαναλαμβάνοντας την πρόταση της ΚΕΔΚΕ, του Συνεδρίου της Κυλλήνης, η οποία έλεγε ότι οποιαδήποτε σοβαρή διοικητική μεταρρύθμιση θα πρέπει να έχει ένα χρονικό διάστημα προκειμένου να εφαρμοστεί με τρόπο τέτοιο που να μη δημιουργήσει προβλήματα στους Δήμους και στην εξυπηρέτηση προς τους πολίτες. 


Αυτή η πρόταση λοιπόν, να πάμε σταδιακά και κυρίως να αναβληθεί η μεταβίβαση αρμοδιοτήτων στους Δήμους και να παραμείνει στις Περιφέρειες για κάποιο χρονικό διάστημα ούτως ώστε να προετοιμαστούν οι Δήμοι καλύτερα, δεν έγινε δεκτή. 


Τώρα, θέλω δύο-τρία πράγματα πολύ συγκεκριμένα να πω. Το πρώτο, για τα Νομικά Πρόσωπα ήδη ακούστηκαν πάρα πολλά. Ουσιαστικά και στους μικρομεσαίους Δήμους, όχι μόνο στους μεγάλους, δημιουργούμε με τα δύο Νομικά Πρόσωπα που προβλέπει ο νόμος, γιγαντιαίους Οργανισμούς, εφάμιλλους και παράλληλους των Δήμων. Με τις Σχολικές Επιτροπές, επίσης. Εδώ υπάρχει ένα τεράστιο ζήτημα μήπως πρέπει να δούμε, να μελετήσουμε τι μπορούμε να κάνουμε με τα Νομικά Πρόσωπα ούτως ώστε να μην δημιουργούμε αυτούς τους γιγαντιαίους Οργανισμούς, γιατί να σας πω κάτι άλλο; Εγώ ήμουν Δήμαρχος σε έναν μικρομεσαίο Δήμο προηγούμενα, στο Δήμο Παλλήνης, στην Αττική. Στα πέντε Νομικά Πρόσωπα που είχαμε σας πληροφορώ ότι δεν υπήρχε ένας διοικητικός υπάλληλος ο οποίος να είχε προσληφθεί για αυτά τα Νομικά Πρόσωπα και τη Δημοτική Επιχείρηση. Εξυπηρετούμασταν από τους υπαλλήλους τους μόνιμους του Δήμου. Τώρα όμως με αυτούς τους τεράστιους Οργανισμούς που θα κάνουμε, ουσιαστικά θα χρειαστούμε να προσλάβουμε και προσωπικό και βέβαια ο επικεφαλής αυτού του Νομικού Προσώπου θα πρέπει να είναι αμειβόμενο πρόσωπο στο βαθμό που θα καταναλώνει πολλές ώρες και μέρες εργασίας. 

Το δεύτερο ζήτημα. Αφορά την καταστατική θέση των αιρετών. Είμαι από εκείνους που ποτέ δεν είχα βάλει σε συνέδρια και σε συνεδριάσεις του Διοικητικού Συμβουλίου το ζήτημα αυτό. Πίστευα και πιστεύω ότι πράγματι κάθε έλεγχος και ο πιο αυστηρός, πρέπει να είναι επιτρεπτός προκειμένου εν πάση περιπτώσει να υπάρχει μεγαλύτερη δυνατή διαφάνεια στις πράξεις μας και στις κινήσεις μας. 


Όμως θαρρώ ότι το άρθρο 136, αν θυμάμαι καλά, του Καλλικράτη, δημιουργεί κάποια προβλήματα. Αναφέρομαι στο άρθρο εκείνο, παρ.2Α, το οποίο λέει ότι σε τυχόν πρωτόδικη καταδίκη Δημάρχου, τίθεται σε αργία έως ότου υπάρξει αθωωτική απόφαση και αυτό μπορεί να γίνει όχι σε κακουργήματα, που εντάξει είναι προφανές ότι αν σκοτώσεις κάποιον άνθρωπο, δεν το συζητάμε, ούτε σε χοντρά αδικήματα. Μιλάμε και για πλημμελήματα. Μια παράβαση καθήκοντος, που ξέρετε τι σημαίνει η έννοια, τι μπορεί να μπει μέσα στην παράβαση καθήκοντος, μπορεί να σημάνει την παύση του Δημάρχου μέχρις ότου συγκληθεί το 5μελές Εφετείο προκειμένου να αποφανθεί για την τύχη σου και επειδή προσωπικά το αντιμετώπισα, είχα φάει πέντε μήνες φυλακή από το 3μελές Πλημμελειοδικείο για παράβαση καθήκοντος, για ασήμαντο βέβαια θέμα, δεν έχει σημασία, καταλαβαίνετε ότι αν ήμουν Δήμαρχος θα έπρεπε να περιμένω το 5μελές που έγινε ύστερα από έξι μήνες – ένα χρόνο, να ήμουν σε αργία μέχρις ότου υπάρξει απόφαση. 


Εδώ να σας θυμίσω ότι ο Κώδικας προηγούμενα έλεγε ότι τίθεσαι σε αργία μόνο όταν κάνεις παράβαση και καταδικαστείς για παράβαση, η οποία προκαλεί σημαντική οικονομική ζημιά στο Δήμο. 


Αυτό είναι ένα θέμα το οποίο πρέπει να δούμε και πρέπει να το εξετάσουμε. 



Τρίτο θέμα. Επειδή οι προθεσμίες τρέχουν, είπε ο συνάδελφος, ο κύριος Καρπής, στην αρχή ότι μας βομβαρδίζουν με εγκυκλίους καθημερινές, κάντε τούτο, κάντε το άλλο. Η γνώμη μου είναι και με την εμπειρία που μπορώ να έχω πανελλαδικά που ακούω διάφορους συναδέλφους, ότι θα πρέπει να ζητηθεί μία παράταση της προθεσμίας για τη συγχώνευση των Νομικών Προσώπων και των Σχολικών Επιτροπών, δυνητικά, όσοι τα καταφέρουν σε δύο μήνες, τα καταφέρανε, προκειμένου να υπάρξει μια πιο σοβαρή και ουσιαστική δουλειά στο θέμα της συγχώνευσης των Νομικών Προσώπων.


Τελευταίο, αυτό είναι πολιτικό που θα πω. Είπαν πολλοί συνάδελφοι και ο Δήμαρχος εδώ της Δυτικής Αχαΐας με εμφαντικό τρόπο, ότι η ΚΕΔΚΕ πρέπει να παίζει ένα ρόλο. 


Ακούστε συνάδελφοι, πιθανά εγώ να έχω διαφωνήσει με αρκετές αποφάσεις της ΚΕΔΚΕ και ειδικά με τον Καλλικράτη, ήμουν στη μειοψηφία. Όμως έχει δίκιο ο συνάδελφος. Το ζήτημα ποιο είναι; Ότι το Υπουργείο δεν ακούει και κυρίως μετά τις εκλογές της 7ης Νοεμβρίου, δεν δέχεται και την ΚΕΔΚΕ καν σε διάλογο. Έχουμε υποβάλλει αιτήματα και στο Υπουργείο Εσωτερικών και στο Υπουργείο Οικονομικών και πρόσφατα στον Υπουργό Ανάπτυξης, για συνάντηση του Προεδρείου της ΚΕΔΚΕ με τους Υπουργούς, δεν υπάρχει καμία απολύτως απάντηση και είναι ένα εξαιρετικό ζήτημα πολιτικό το οποίο πρέπει να δούμε, διότι αν θεωρεί το Υπουργείο ότι αυτό το Διοικητικό Συμβούλιο της ΚΕΔΚΕ  είναι υπό αίρεση γιατί προφανώς ξέρουμε όλοι ότι θα γίνουν εκλογές σε κάμποσο χρονικό διάστημα για να εκλεγούν νέα Όργανα και στις Περιφερειακές Ενότητες και στην ΚΕΔΚΕ, θα πρέπει αυτές οι διαδικασίες να επιταχυνθούν. Όμως εν πάση περιπτώσει, μέχρι τότε θα πρέπει να υπάρχει διάλογος, θεσμοθετημένος διάλογος από την ΚΕΔΚΕ και τις ΤΕΔΚ, αυτές που υπάρχουν σήμερα, γιατί σωστά είπε ο Δήμαρχος της Δυτικής Αχαΐας, ο ρόλος της ΚΕΔΚΕ και των συλλογικών Οργάνων είναι διεκδικητικός προς την εκάστοτε κεντρική εξουσία, αλλά μόνο με τη δική σας συμμετοχή μπορεί να γίνει αυτό. 

Ευχαριστώ.

ΠΡΟΕΔΡΕΙΟ (Κ. ΤΖΑΝΑΚΟΥΛΗΣ): Ευχαριστούμε πολύ τον κύριο Γκοτσόπουλο. 


Απλά να πω, κύριε Γκοτσόπουλε, ότι για τις Σχολικές Επιτροπές ήδη θα πάει Ιούνιος και μετά.


Ο κύριος Βιρβιδάκης.

Κ. ΒΙΡΒΙΔΑΚΗΣ: Να διευκρινίσω θα ήθελα μερικά θέματα που τέθηκαν. Δεν θεωρώ ότι πρέπει να βάζουμε εμείς θέμα σχέσης με την Περιφερειακή Αυτοδιοίκηση, όταν το άρθρο 4 του Καλλικράτη είναι ξεκάθαρο. Μην υποβαθμίζουμε εμείς τον εαυτό μας. Λέει «Μεταξύ των δύο Βαθμών Αυτοδιοίκησης δεν υφίστανται σχέσεις ελέγχου και ιεραρχίας, αλλά συνεργασίας και συναλληλίας οι οποίες αναπτύσσονται βάσει του νόμου, κοινών συμφωνιών, καθώς και τον συντονισμό κοινών δράσεων». Είναι ξεκάθαρο, τελειώνει. 


Τώρα, σε ότι αφορά το δεύτερο θέμα το οποίο τέθηκε με τους Δημοτικούς Συνδυασμούς των μειοψηφιών. Εγώ όπως γνωρίζετε, είμαι μειοψηφία. Αυτή τη στιγμή έχω γραφείο στο Δήμο Χανίων, με γραμματειακή υποστήριξη από το Δήμο και εδώ το άρθρο 66 παρ.7, είναι ξεκάθαρο. 


Σε ότι αφορά τα θέματα τα οποία έχουν τεθεί για τον Καλλικράτη, έχει ξεκαθαρίσει ότι είναι δύο, ενδεικτικά λέω, δύο μεγάλες κατηγορίες οι οποίες ταλανίζουν τους νέους Δήμους. Το ένα είναι τα θέματα τα οικονομικά και το δεύτερο είναι τα θέματα που σχετίζονται με τον χρόνο που θα λυθούν κάποια προβλήματα ή που δεν θα λυθούν κάποια προβλήματα και μάλλον είμαστε στη φάση που δεν θα λυθούν κάποια προβλήματα.


Σε ότι αφορά τα οικονομικά, εγώ το μόνο που θα σας πω είναι ότι πριν από λίγο μας ήρθε από την ΕΔΕΥΑ η απάντηση του Γενικού Λογιστηρίου ότι η δαπάνη του 3%, δηλαδή κανονικά παίρναμε 36 εκατομμύρια ευρώ οι ΔΕΥΑ, η οποία φέτος, μάλλον το 2010, έπεσε περίπου στο μισό, μπήκε στους ΚΑΠ. Και αυτό από τους ΚΑΠ. Όπως επίσης η Βοήθεια στο Σπίτι θα πάει από τους ΚΑΠ. 

Αντιλαμβάνεστε τι γίνεται αν συνεκτιμήσετε και το γεγονός ότι το 2010 δεν βγήκε η ΚΥΑ και παραδείγματος χάριν, οι διάφορες χρηματοδοτήσεις της ΚΥΑ που δεν ήταν οι μεγάλες, έχουν χαθεί. Παραδείγματος χάριν, τα 8,5 περίπου εκατομμύρια για τα Κέντρα Πρόληψης και επειδή είμαι στην Επιτροπή Παρακολούθησης της προγραμματικής σύμβασης, δεν έδωσε το Υπουργείο Εσωτερικών ένα ευρώ και τα Κέντρα Πρόληψης τώρα αντιμετωπίζουν το ανάποδο πρόβλημα. Μέχρι το 2009 δεν έδινε το Υπουργείο Υγείας, από το 2010 και έπειτα δεν δίνει το Υπουργείο Εσωτερικών.
Τώρα, σε ότι αφορά τις καθυστερήσεις. Σύντομα και σε αυτά. Το παράδειγμα του ΕΛ.Α.Δ.Α., του Προεδρικού Διατάγματος αναφέρθηκε. Υπάρχουν μια σειρά από Υπουργικές Αποφάσεις, Κοινές Υπουργικές Αποφάσεις, Προεδρικά Διατάγματα, αλλά και εγκυκλίους, τα οποία καθυστερούν. Δεν ξέρω κατά πόσο μπορεί μια εγκύκλιος να ανατρέψει ένα νόμο, αλλά υπάρχουν πάρα πολλά σημεία όπου ερμηνεύονται και αυτές οι ερμηνείες δεν ξέρω που θα καταλήξουν. 

Να σας πω ένα παράδειγμα. Στις εκλογές του 2006 ο νόμος έλεγε ότι οι επικεφαλής των Συνδυασμών δεν υποχρεούνται να καταθέσουν δαπάνες. Όμως του επικεφαλής ο Περιφερειάρχης τους τιμώρησε διότι το έλεγε η εγκύκλιος, δεν το έλεγε ο νόμος αλλά το έλεγε η εγκύκλιος. Από την άλλη μεριά, επαναλαμβάνω ότι σε πάρα πολλά σημεία οι εγκύκλιοι δεν συμφωνούν με τους νόμους.

Θα τελειώσω με την απόφαση του Ελεγκτικού που επικαλέστηκε ο κύριος Ζυγούρης, ζήτησα και μου την έστειλαν και εμένα από την ΕΔΕΥΑ, η οποία ρητά αναφέρει ότι το πρώτο δίμηνο δεν θα γίνεται ο προληπτικός έλεγχος στις επιχειρήσεις, αλλά όταν συνενωθούν, μετά το ΦΕΚ. Όμως αναφέρει δίμηνο. Το πιθανότερο είναι ότι με τις καθυστερήσεις που υπάρχουν, οι συνενώσεις θα γίνουν μετά το δίμηνο και μπορεί μεν να λέμε νομικά ότι ημερομηνία είναι ενδεικτική, αλλά δεν ξέρω ποιος θα πείσει το Ελεγκτικό ότι μετά το δίμηνο εξακολουθούμε να μην στέλνουμε τα εντάλματα για τον προληπτικό έλεγχο διότι δεν συνενωθήκαμε. 

Να τελειώσω με το εξής: ασχολούμενοι με όλα αυτά ξεχάσαμε και κάποια άλλα. Παραδείγματος χάριν, τι γίνεται με τα Λιμενικά Ταμεία και τι γίνεται με τα Ιδρύματα; Ισχύουν τα παλιά Προεδρικά Διατάγματα των Λιμενικών Ταμείων, με αποτέλεσμα οι νέοι Δήμοι να έχουν ούτε το ένα δέκατο της παραλίας από ότι έχει ο νέος Δήμος και αυτό βεβαίως δεν μπορεί να λειτουργήσει αναπτυξιακά. Όπως επίσης ανάλογα προβλήματα υπάρχουν με τα Ιδρύματα.

Ασχοληθήκαμε με τα κεντρικά, τα τεράστια προβλήματα και τα λογικά έχουν χαθεί από την πορεία. 

Ευχαριστώ.

ΠΡΟΕΔΡΕΙΟ (Α. ΚΟΙΜΗΣΗΣ): Συνάδελφοι, η συζήτηση ήταν εξαιρετικά χρήσιμη και πρέπει να ξέρετε ότι είναι και για εμάς χρήσιμη. Εμείς έχουμε, επιτρέψτε μου τον όρο, μία υπηρεσιακή θητεία αυτήν την περίοδο, εκ του νόμου βέβαια καλυπτόμαστε μέχρι την εκλογή των νέων συλλογικών Οργάνων, αλλά έχουν μεσολαβήσει οι εκλογές, οπότε το πολιτικό τοπίο είναι διαφορετικό από αυτό που ξέραμε στην προηγούμενη περίοδο. 


Παρ’ όλα αυτά όμως, υπάρχει μια κατεπείγουσα εντολή που λέει ότι στη μεταβατική αυτή φάση θα πρέπει η Αυτοδιοίκηση να έχει μια διαρκή, συστηματική και συνεπή παρουσία όσον αφορά την αντιμετώπιση των προβλημάτων που έχουν σχέση με τη ζώσα πολιτική, που είναι η καθημερινότητα και η πραγματικότητα που αντιμετωπίζουμε όλοι μας. 


Αυτό μας επιβάλλει να έχουμε λογικά επιχειρήματα και πειστικό λόγο για να μπορούμε να διορθώνουμε ρυθμίσεις οι οποίες αφορούν την καθημερινότητα και τη λειτουργία μας και ίσως να προλαμβάνουμε και κάποια που αφορούν τα μελλοντικά βήματα. 


Έχω την προσωπική εκτίμηση ότι αυτή η υπόθεση του Καλλικράτη με οιεσδήποτε νέες μορφές θα πάρει το όλο εγχείρημα, εγώ θεωρώ ότι είναι μια προσπάθεια αποσυγκέντρωσης της εξουσίας και της πολιτικής και της οικονομικής και της κοινωνικής, θα απαιτήσει τουλάχιστον μία 15ετία. Δεν μπορεί να γίνει δηλαδή από τη μια στιγμή στην άλλη. 


Επομένως, όσοι είμαστε ανυπόμονοι ή όσοι έχουμε κατά νου την εικόνα του Δήμου και του Δημάρχου που βιώσαμε, γιατί βλέπω πάρα πολλούς συναδέλφους από παλαιότερες εποχές, τα προηγούμενα χρόνια, πρέπει να την ξεχάσουμε. Είναι τελείως διαφορετικά τα πράγματα, χωρίς βέβαια να αφιστάμεθα από το προέχον στοιχείο που είναι ο καθαρός πολιτικός και κοινωνικός χαρακτήρας του θεσμού τον οποίο υπηρετούμε. 

Παράλληλα όμως θα πρέπει να έχουμε κατά νου και την αίσθηση της ευθύνης ή όταν ζητάμε κάτι, για να είμαστε μεταξύ μας απόλυτα ειλικρινείς, θα πρέπει να έχουμε και το προσδοκώμενο αποτέλεσμα προδιαγεγραμμένο. Είναι πολύ εύκολο να πεις θέλω το άλφα ή το βήτα ή θέλω δέκα άλφα ή δέκα βήτα ή εκατό άλφα ή εκατό βήτα. Θα πρέπει να υπάρχουν όμως και οι αντικειμενικές συνθήκες ή το λογικότερο είναι να μπορείς να τις διαμορφώνεις για να το απολαμβάνεις σαν φυσικό αποτέλεσμα. 


Υπάρχει ένας βομβαρδισμός σε αυτή τη μεταβατική περίοδο που θα είναι ένα βήμα στο εξάμηνο και ένα βήμα στη διετία, που θα αρχίσουν και άλλες αρμοδιότητες να ασκούνται από τη δική μας θητεία και υπάρχουν αυτές οι αντικειμενικές αδυναμίες ή και οι υποκειμενικές συνιστώσες που αφορούν ένα έκαστο Δήμο ξεχωριστά από τους 325, που δεν μπορούν να οδηγήσουν σε ομοιόμορφες ρυθμίσεις. 


Για αυτό και το ερώτημα που τέθηκε όσον αφορά την ρύθμιση των οφειλών, δεν μπορεί να είναι ομοιογενές και καθολικό παντού. Μπορεί να υπάρξει ένα πλαίσιο, αλλά ο κάθε Δήμος θέλει μια ξεχωριστή συζήτηση και μια ξεχωριστή αντιμετώπιση. 


Σήμερα στην Πάτρα επιπλέον της Αθήνας αναδείχτηκαν θέματα που άπτονται της λειτουργίας και άλλων συντεταγμένων θεσμών της Πολιτείας και αυτό είναι κρίσιμο ζήτημα, γιατί αυτό που καθορίζει κυρίως τη δική μας λειτουργία δεν είναι ξέρετε τόσο το ποσό που θα διαχειριστούμε ή το αν έχουμε προσωπικό ή οτιδήποτε άλλο, όσο η προγραμματική ασφάλεια. Δηλαδή αυτό με το οποίο καθορίζουμε τη λειτουργία μας να μην μεταβάλλεται από τη μια στιγμή στην άλλη, είτε αφορά το θεσμικό πλαίσιο, είτε αφορά το οικονομικό περιβάλλον, είτε αφορά την καταστατική θέση του πολιτικοδιοικητικού προσωπικού που λειτουργεί στο χώρο της Τοπικής Αυτοδιοίκησης.


Είναι κρισιμότερο αυτό, πιστέψτε με, γιατί αν δεν μπορείς να κάνεις προγραμματισμό, δεν μπορείς να έχεις προσδόκιμο επιχειρησιακό αποτέλεσμα, το οποίο είναι προϋπόθεση για να έχεις την επικύρωση των πολιτικών προγραμματικών σου δεσμεύσεων. Αυτό που έχεις πει δηλαδή στον κόσμο ότι θα υλοποιήσεις αυτήν την περίοδο.


Είναι λίγο άχαρος ο ρόλος μας, αλλά είναι πολύ σημαντικός γιατί θα μπορέσουμε να πούμε στην ιστορία ότι εμείς ήμασταν εκεί, όταν ξεκίνησε μια ουσιαστική αποκέντρωση στην πατρίδα μας. Για αυτό εγώ είμαι προσωπικά αντίθετος με οιασδήποτε μορφής αναστολές και αναβολές. Χειρότερο κράτος στην Ελλάδα από ότι έχουμε σήμερα, όσο και αν προσπαθήσουμε δεν πρόκειται να το φτιάξουμε. Είναι όμως ενθαρρυντικό και ελπιδοφόρο να εμπιστευτεί ο νομοθέτης, η κοινωνία, το πολιτικό σύστημα, το ενδογενές δυναμικό της περιφερειακής μας χώρας, το οποίο δεν έχει μπει στο παιχνίδι της εξουσίας, ούτε της πολιτικής, ούτε της οικονομικής, ούτε της επιχειρηματικής, γιατί καταφέραμε και φτιάξαμε ένα κράτος το οποίο στηρίζεται σε μια κορυφή πυραμίδας που είναι τα μεγάλα αστικά κέντρα και προσπαθούμε να το στηρίξουμε με το κεφάλι προς τα κάτω. Δεν γίνεται. Είναι ανορθόδοξος ο τρόπος που αναπτύξαμε το περιβάλλον μας σε σχέση με αυτά που έκαναν και οι άλλες ευρωπαϊκές χώρες, σε αντιδιαστολή δηλαδή.

Επομένως, πρέπει να καλύψουμε πολύ μεγάλο διάστημα και η επαφή που θα πρέπει να έχουμε, θα πρέπει να είναι διαρκής. Το δίκτυο των 325 θα πρέπει να είναι διαρκές και επικοινωνούν και συγκοινωνούν, όχι όμως στα πλαίσια μιας προσχηματικής πολιτικής ομοιομορφίας ή συμφωνίας. Νομίζω ότι το κρίσιμο είναι να αναδείξουμε τις διαφορές μας, ακόμα και ενδοπαραταξιακά, γιατί από το διάλογο και το διαφορετικό επιχείρημα για το στόχο θα προκύψει σύνθεση.


Ένα τελευταίο θέλω να πω και κλείνω. Χωρίς να κάνω παραίνεση ή οτιδήποτε άλλο, δεν είμαι εγώ αυτός που… Ο καθένας από εσάς έχει και την εμπειρία του και την ιστορία του και έχει πολύ καλύτερη εικόνα στο  Δήμο του για το τι πρέπει να κάνει. Όμως είναι σκόπιμο να αποφύγουμε τον πειρασμό των επενδύσεων και των έργων στην πρώτη αυτή μεταβατική περίοδο και να δώσουμε έμφαση στο οργανωτικό και λειτουργικό αποτέλεσμα. Είναι δηλαδή καλύτερα να βελτιώσουμε τα ανταλλακτικά και να ροντάρουμε καλύτερα ένα μεταχειρισμένο μηχάνημα που παραλαμβάνουμε στα χέρια μας για να το βάλουμε να τρέξει στον καινούργιο δρόμο, παρά να ξεκινήσουμε και όπου βγει. 


Νομίζω πως έγινα σαφής και με βάση αυτό θέλω να σας ευχηθώ καλή δύναμη, καλό κουράγιο και όπως λέω πάντα, το στομάχι σας ας αλέθει τις πέτρες που θα καταπίνετε, με υπομονή ιώβεια και το αποτέλεσμα θα δικαιώσει τις προσδοκίες όλων και κυρίως της Αυτοδιοίκησης που λέει ότι η εξουσία όσο περισσότερο αποκεντρώνεται, τόσο καλύτερο είναι για τη χώρα.

ΠΡΟΕΔΡΕΙΟ (Κ. ΤΖΑΝΑΚΟΥΛΗΣ): Δύο λεπτά να δώσω τον λόγο και στον κύριο Φούρα και να κλείσουμε.

Α. ΦΟΥΡΑΣ: Όπως ξέρετε, την ιδιότητα του αυτοδιοικητικού την απώλεσα οικειοθελώς γιατί δεν μετείχα στις τελευταίες εκλογές. Όμως με την ολοκλήρωση του Συνεδρίου της ΚΕΔΕ πια, θα έχω ολοκληρώσει και μια θητεία στην Αυτοδιοίκηση. 


Θα μπορούσα λοιπόν να πω δύο πράγματα. Βεβαίως να θυμίσω ότι Έλληνες είναι της οι της ημετέρας παιδείας μετέχοντες και αυτοδιοικητικός είναι ο της ημετέρας παίδευσης μετέχων, έστω και για μικρό χρονικό διάστημα. 


Δυο παρατηρήσεις προς τους Δημάρχους, δύο σχόλια. Το μεγαλύτερο σχολείο για εμένα αντίληψης τι σημαίνει Αυτοδιοίκηση, ήταν οι συνεδριάσεις του Διοικητικού Συμβουλίου της ΚΕΔΚΕ. Σε όλους τους Δημάρχους μια πρόταση: να μην αφήνουν Διοικητικό Συμβούλιο της ΚΕΔΕ χωρίς να μετέχουν. Να πηγαίνουν, να ακούνε, θα λύνουν πολλά προβλήματα στο Δήμο τους πηγαίνοντας και αντιλαμβανόμενοι το τι συμβαίνει στο συλλογικό Όργανο. Είναι μεγάλο σχολείο οι συνεδριάσεις της Κεντρικής Ένωσης. 


Μια και συζητήθηκε πολύ ο θεσμός του Συμπαραστάτη του Δημότη, η σημερινή συνάντηση, αλλά και η προηγούμενη, έβγαλε έναν άλλο θεσμό που θα έπρεπε να υπάρχει, πιο κρίσιμο, πιο σημαντικό και πιο άμεσο, τον Συμπαραστάτη του Δημάρχου. Ας γίνει λοιπόν η Κεντρική Ένωση Δήμων και Κοινοτήτων και ο κύριος Βασιλείου είναι εδώ και είναι ανοικτός από ότι ξέρω σε κάθε πρόκληση που έχει ο κάθε Δήμος, ο Συμπαραστάτης του Δημάρχου και ας μην δυσκολεύονται οι Δήμαρχοι να μιλούν κάθε μέρα με την Κεντρική Ένωση Δήμων και Κοινοτήτων για προβλήματά τους, γιατί και μεταφορά εμπειρίας κάνουν και προβλήματα θέτουν και απαντήσεις πολλές φορές στα προβλήματα που έχουν παίρνουν. 


Θέλω λοιπόν να σας ευχαριστήσω που είστε σήμερα εδώ και να ευχαριστήσω το Διοικητικό Συμβούλιο που μου έδωσε την ώρα της αποδρομής μου αυτήν την τιμητική θέση σε αυτό το Προεδρείο.

Σας ευχαριστώ πολύ.

ΠΡΟΕΔΡΕΙΟ (Κ. ΤΖΑΝΑΚΟΥΛΗΣ): Ευχαριστώ τον κύριο Φούρα. Οφείλαμε να του δώσουμε τον λόγο.


Πρέπει να πω κάτι για να ξεκαθαρίσουμε, ότι αυτές οι συγκεντρώσεις δεν γίνονται για να αναπτύσσουμε απόψεις των παρατάξεων που εκπροσωπούμε στην ΚΕΔΚΕ. Είναι καθαρά τεχνοκρατικές συγκεντρώσεις για να λύσουμε προβλήματα που προκύπτουν από τον Καλλικράτη και όχι μόνο. 


Έλεγα και στην αρχή της κουβέντας ότι η Τοπική Αυτοδιοίκηση Α’ Βαθμού επιζητούσε εδώ και χρόνια τη διοικητική μεταρρύθμιση. Σίγουρα δεν ήρθε η διοικητική μεταρρύθμιση έτσι όπως τη θέλαμε, σε όλα τα επίπεδα και επειδή συμπέσαμε και με τις οικονομικές αυτές δυσκολίες, τα πράγματα δυσκολεύουν ακόμα περισσότερο. 


Θα διαφωνήσω με τον κύριο Κοιμήση που είπε να μην ενδιαφερθούμε για τα έργα. Για έναν Δήμαρχο δεύτερης, τρίτης και τέταρτης θητείας, ίσως αυτό να είναι εντάξει. Όμως για έναν Δήμαρχο πρώτης θητείας, δεν είναι και δεν μπορεί να το κάνει. Αυτό πηγαίνει και προς την Πολιτεία, που πρέπει να καταλάβει ότι σε αυτά τα δύσκολα χρόνια που βουλιάζουμε στην ύφεση, ότι η Τοπική Αυτοδιοίκηση Α’ Βαθμού είναι αυτή που μπορεί να βοηθήσει την ανάπτυξη. Όμως πρέπει να βοηθηθεί. Πρέπει να δούμε αυτά τα θέματα, τα θέματα οικονομίας, αλλά και τα θεσμικά, για να μπορέσουμε να προχωρήσουμε. 

Σίγουρα είναι ένα πρώτο βήμα ο Καλλικράτης. Χρειάζεται τη βοήθεια όλων μας, χρειάζεται τον αγώνα και η ΚΕΔΚΕ τώρα και η ΚΕΔΕ που θα προκύψει μετά την ψήφιση του Προεδρικού Διατάγματος, που πιστεύουμε σε λίγες μέρες να το έχουμε στα χέρια μας, καλείται να βοηθήσει προς αυτή την κατεύθυνση. 

Εγώ θέλω να σας ευχαριστήσω όλους. Σήμερα ήταν πάρα πολύ εποικοδομητική η συνάντησή μας θέλω να πιστεύω και θέλω να σας διαβεβαιώσω εκ μέρους του Συμβουλίου ότι όλα αυτά που ακούστηκαν και για τα οποία δεν δόθηκαν απαντήσεις ούτε από εμάς, ούτε από τους τεχνοκράτες, θα τύχουν περαιτέρω ανάλυσης. Ο Πρόεδρος της Επιτροπής Θεσμών τα μάζεψε όλα αυτά και θα τα προωθήσουμε στο Υπουργείο για να δοθούν λύσεις και είμαστε ανοικτοί σε οποιονδήποτε από εσάς για να βοηθήσουμε. 

Σας ευχαριστώ πάρα πολύ, να είστε καλά.

